[ĮŽANGA 4](#_Toc452382310)

[1. Preambulė / Vadovo paskirtis 4](#_Toc452382311)

[1.2. Verslui keliami lūkesčiai 6](#_Toc452382312)

[1.2.1. Visuomenės lūkesčiai 6](#_Toc452382313)

[1.2.2. Valstybės lūkesčiai 7](#_Toc452382314)

[1.2.3. Darbuotojų lūkesčiai 8](#_Toc452382315)

[1.2.4. Verslo partnerių lūkesčiai 9](#_Toc452382316)

[1.2.5. Investuotojų lūkesčiai 9](#_Toc452382317)

[TEORINĖ ANTIKORUPCIJOS VADOVO VERSLUI DALIS 11](#_Toc452382318)

[2. Korupcijos samprata, paplitimas ir jos daroma žala 11](#_Toc452382319)

[2.1. Korupcijos apibrėžimas 11](#_Toc452382320)

[2.1.1. Korupcija privačiame sektoriuje ir jos formos: 12](#_Toc452382321)

[2.1.1.1. Korupcija tarp verslo ir viešojo sektoriaus subjektų 12](#_Toc452382322)

[2.1.1.2. Korupcija tarp privataus sektoriaus subjektų 13](#_Toc452382323)

[2.1.2. Tarptautinė korupcija ir verslas 14](#_Toc452382324)

[2.2. Sociologinių tyrimų rezultatai dėl korupcijos 15](#_Toc452382325)

[2.3. Korupcijos rizikos ir jų padariniai verslui: kodėl bendrovės turėtų kovoti su korupcija? 15](#_Toc452382326)

[2.4. Pavyzdžiai dėl korupcijos padarytos žalos 17](#_Toc452382327)

[2.5. Lietuvos baudžiamųjų bylų dėl korupcijos statistika 18](#_Toc452382328)

[3. Korupcijos ir atsakomybės už ją teisinis reglamentavimas 18](#_Toc452382330)

[3.1. Tarptautiniai teisės aktai dėl korupcijos 18](#_Toc452382331)

[3.2. Baudžiamosios atsakomybės už korupcinio pobūdžio nusikalstamas veikas reglamentavimas nacionalinėje teisėje 19](#_Toc452382332)

[3.3. Užsienio valstybių teisės aktai dėl korupcijos 19](#_Toc452382333)

[4. Korupcinio pobūdžio veikų apibrėžimai ir praktiniai pavyzdžiai 20](#_Toc452382334)

[4.1. Kyšininkavimas 21](#_Toc452382335)

[4.2. Papirkimas 21](#_Toc452382336)

[4.3. Prekyba poveikiu 22](#_Toc452382337)

[4.4. Piktnaudžiavimas 22](#_Toc452382338)

[4.5. Tarnybos pareigų neatlikimas 23](#_Toc452382339)

[4.6. Dovanos, paslaugos ir svetingumas 23](#_Toc452382340)

[4.6.1. Dovanų (įskaitant paslaugų ir svetingumo) traktavimas viešajame sektoriuje 23](#_Toc452382341)

[4.6.2. Dovanų (įskaitant paslaugų ir svetingumo) traktavimas privačiame sektoriuje 25](#_Toc452382342)

[4.7. Labdaros ir paramos teikimas 26](#_Toc452382343)

[4.8. Interesų konfliktas 30](#_Toc452382344)

[4.8.1. Interesų konflikto traktavimas viešajame sektoriuje 30](#_Toc452382345)

[4.8.2. Interesų konflikto traktavimas privačiame sektoriuje 31](#_Toc452382346)

[5. Verslo santykiai, nuosavybės interesai ir sandoriai 32](#_Toc452382347)

[5.1. Darbuotojų interesų deklaravimas ir tikrinimas 32](#_Toc452382348)

[5.2. Skaidrios lobistinė veiklos vykdymas 33](#_Toc452382349)

[5.3 Įmonių sujungimai ir įsigijimai 35](#_Toc452382350)

[5.4. Partneriai, tiekėjai, vartotojai 35](#_Toc452382351)

[5.5. Verslo partnerių (tiekėjų) išankstinis (teisinis, finansinis, antikorupcinis) patikrinimas (*due diligence*) 35](#_Toc452382352)

[5.6. Paslėpti ekonominiai interesai (slapta nuosavybė) 35](#_Toc452382353)

[PRAKTINĖ ANTIKORUPCIJOS VADOVO VERSLUI DALIS 36](#_Toc452382354)

[6. Korupcijos rizikos veiksnių nustatymas ir įsivertinimas 37](#_Toc452382355)

[6.1. Verslo aplinkos, apimančios santykius su klientais, verslo partneriais (tiekėjais) ir viešuoju sektoriumi, analizė bei korupcijos rizikos veiksnių nustatymas 38](#_Toc452382356)

[6.2. Darbuotojų tolerancijos korupcijai nustatymas 38](#_Toc452382357)

[7. Korupcijos rizikos veiksnių valdymas 39](#_Toc452382358)

[7.1. Kodėl reikalingos antikorupcijos programos įmonėse? 39](#_Toc452382359)

[7.2. Kas yra antikorupcijos programa? 41](#_Toc452382360)

[7.3. Antikorupcinės veiklos organizavimas 41](#_Toc452382361)

[7.4. Vadovybės įsipareigojimas 42](#_Toc452382362)

[7.5. Programų valdymo sistemos ir gairės (vertybės, etikos kodeksai, reguliavimas) 43](#_Toc452382363)

[7.6. Etikos ir Elgesio kodeksų parengimas, patvirtinimas ir jo nuostatų įgyvendinimas 44](#_Toc452382364)

[7.7. Pranešimo mechanizmas (*angl. Whistleblowing*) 45](#_Toc452382365)

[7.8. Atskaitomybė ir pasekmės 45](#_Toc452382366)

[8. Verslo organizacijų kovos su korupcija programų diegimas 46](#_Toc452382367)

[8.1. Pasirengimas programai 46](#_Toc452382368)

[8.2. Personalo antikorupciniai mokymai 47](#_Toc452382369)

[8.3. Informavimas ir komunikavimas 48](#_Toc452382370)

[9. Antikorupcinės programos įgyvendinimas 48](#_Toc452382371)

[9.1. Nuolatinis situacijos ir progreso stebėjimas 48](#_Toc452382372)

[9.2. Skaidrumas ir atskaitingumas visuomenei 49](#_Toc452382373)

[*Atskaitingumas visuomenei* 50](#_Toc452382374)

[9.3. Vidinė kontrolė ir auditas 51](#_Toc452382375)

[9.4. Pažeidimų nagrinėjimas ir elgesys su informatoriais 51](#_Toc452382376)

[9.5. Incidentų nagrinėjimas 52](#_Toc452382377)

[9.6. Programos peržiūra ir pakeitimai 53](#_Toc452382378)

[10. Antikorupcinio sąmoningumo matavimas 53](#_Toc452382379)

[PRIEDAS Nr. 1. 57](#_Toc452382380)

[TIPINIŲ SUTARČIŲ SU SUBRANGOVAIS, TIEKĖJAIS NUMATANČIŲ DRAUDIMĄ KYŠININKAUTI, PATVIRTINIMAS / SUTARTIES ĮGYVENDINIMO SKAIDRUMO DEKLARACIJOS 57](#_Toc452382381)

[PRIEDAS Nr. 2. 61](#_Toc452382382)

[ĮMONĖS ETIKOS KODEKSO PAVYZDYS 61](#_Toc452382383)

[PRIEDAS Nr. 3. 66](#_Toc452382384)

[NAUDINGOS NUORODOS 66](#_Toc452382385)

[\_\_\_\_\_\_\_\_\_\_\_\_\_\_\_\_\_\_\_\_ 69](#_Toc452382386)

[PRIEDAS Nr. 4. 70](#_Toc452382387)

[SOCIOLOGINIŲ TYRIMŲ REZULTATAI DĖL KORUPCIJOS 70](#_Toc452382388)

[PRIEDAS Nr. 5 75](#_Toc452382389)

[3. KORUPCIJOS IR ATSAKOMYBĖS UŽ JĄ TEISINIS REGLAMENTAVIMAS 75](#_Toc452382390)

[3.1. Tarptautiniai teisės aktai dėl korupcijos 75](#_Toc452382391)

[3.2. Baudžiamosios atsakomybės už korupcinio pobūdžio nusikalstamas veikas reglamentavimas nacionalinėje teisėje 77](#_Toc452382392)

[3.3. Užsienio valstybių teisės aktai dėl korupcijos 80](#_Toc452382393)

[4. Korupcinio pobūdžio veikų apibrėžimai ir praktiniai pavyzdžiai 82](#_Toc452382394)

[4.1. Kyšininkavimas 82](#_Toc452382395)

[4.2. Papirkimas 85](#_Toc452382396)

[4.3. Prekyba poveikiu 87](#_Toc452382397)

[4.4. Piktnaudžiavimas 88](#_Toc452382398)

[4.5. Tarnybos pareigų neatlikimas 89](#_Toc452382399)

[PRIEDAS Nr. 6 90](#_Toc452382400)

[DARBUOTOJŲ TOLERANCIJOS KORUPCIJAI NUSTATYMO ANKETA 90](#_Toc452382401)

#

# ĮŽANGA

## 1. **Preambulė / Vadovo paskirtis**

Antikorupcinės aplinkos kūrimo ir įgyvendinimo vadovas privačiame sektoriuje (toliau – Antikorupcijos vadovas verslui/Vadovas, AVV) yra praktinio taikymo metodinė priemonė Lietuvos verslo subjektams[[1]](#footnote-1), kurio tikslas:

- Padėti kurti antikorupcinę verslo aplinką, didinti skaidrumą ir atsakingumą;

- Didinti korupcijos daromos žalos suvokimą privataus verslo sektoriuje ir paskatinti imtis aktyvių priemonių kovoti su šiuo reiškiniu;

- Patarti, kaip nustatyti korupcijos rizikas, kokių priemonių imtis ir kaip jas įgyvendinti, kad šios rizikos būtų valdomos;

- Šviesti verslą apie korupcijos teisinį reglamentavimą, informuoti apie gresiančią atsakomybę už korupcinio pobūdžio veikas tiek darbuotojams, tiek verslo organizacijai, pasidalinti konkrečiais praktiniais korupcinio pobūdžio veikų pavyzdžiais.

Antikorupcijos vadovas verslui parengtas įgyvendinant Lietuvos Respublikos nacionalinės kovos su korupcija 2015–2025 metų programos įgyvendinimo 2015–2019 metų tarpinstitucinio veiklos plano[[2]](#footnote-2) 2.1.2 priemonę bei atsižvelgiant į tai, kad:

1) Jungtinių Tautų konvencijos prieš korupciją, kurią Lietuva ratifikavo 2006 m., 12 straipsnyje numatyta, kad kiekviena valstybė turi imtis priemonių užkirsti kelią korupcijai privačiame sektoriuje.

2) visuotinai pripažįstama, kad korupcija yra rimta kliūtis šalies socialinei, ekonominei ir politinei raidai. Korupcija:

* kenkia teisinei valstybės santvarkai, sąlygoja neefektyvų ribotų išteklių pasiskirstymą, demoralizuoja demokratines politines sistemas ir didina nepagarbą žmonių teisėms;
* be to, destabilizuoja valstybių ekonominę padėtį ir neleidžia daryti patikimų ateities prognozių, todėl didina verslo sąnaudas ir atgraso tiek vidaus, tiek užsienio investicijas[[3]](#footnote-3);

3) sociologinių tyrimų rezultatai atskleidžia, kad korupcijos problema privačiame sektoriuje yra paplitusi ir padaro šiam sektoriui didelės žalos. Dėl korumpuotų verslo organizacijų vadovų ir žemesnės grandies vadybininkų veiksmų ar sprendimų dažniausiai nukenčia organizacijų savininkai (akcininkai, dalininkai, pajininkai ir pan.). Kai apie tokius atvejus sužino visuomenė, didžiulė žala padaroma organizacijos reputacijai, kuriai atkurti prireikia daug laiko, pastangų ir piniginių lėšų.

4) remiantis preliminariais skaičiavimais, korupcija Europos Sąjungos (toliau – ES) mokesčių mokėtojams kasmet kainuoja apytiksliai 120 mlrd. EUR – ši suma beveik prilygsta bendram ES metiniam biudžetui ir sudaro 1 proc. ES BVP[[4]](#footnote-4).

Iš kitos pusės, tiek sociologiniai, tiek moksliniai tyrimai parodo, kad bendrovės, kurios savo veikloje įgyvendina korupcijos prevencijos priemones, ilgalaikėje perspektyvoje įgyja didesnį konkurencinį pranašumą prieš kitus rinkos dalyvius, apsaugo ir netgi pagerina savo reputaciją, sugeba pritraukti daugiau investicijų bei užmegzti ilgalaikius ryšius su patikimais verslo partneriais. Todėl darytina išvada, kad verslo organizacijų savo iniciatyva įgyvendinamos korupcijos prevencijos priemonės yra naudingos, veiksmingos, atsiperkančios ir suteikia verslui pridėtinę vertę. Juo labiau, aktyviai skaidrumo linkme dirbanti organizacija sėkmingiau tvarkosi su reputacijos atkūrimo dalykais korupcijos apraiškų atveju.

Viena veiksmingiausių priemonių korupcijos prevencijai įdiegti standartų ir procedūrų, skirtų privačių subjektų sąžiningumui darbe užtikrinti, skatinimas, įskaitant elgesio kodeksus, kuriais siekiama užtikrinti teisingą, garbingą ir tinkamą organizacijų atstovų veiklą ir užkirsti kelią interesų konfliktams, taip pat geros komercinės praktikos tarp įmonių bei sutartiniuose santykiuose tarp įmonių ir valstybės kūrimo skatinimas.

Antikorupcinis vadovas verslui parengtas bendradarbiaujant viešajam ir privačiam sektoriams, t. y. pagrindinė šio vadovo iniciatorė ir rengėja yra Lietuvos Respublikos specialiųjų tyrimų tarnyba (*tiesioginis rengėjas* Lietuvos Respublikos specialiųjų tyrimų tarnybos Korupcijos prevencijos valdybos Korupcijos rizikos skyriaus vyriausiasis specialistas *Aloiz Šafranovič, tiesioginis rengėjo vadovas* Lietuvos Respublikos specialiųjų tyrimų tarnybos Korupcijos prevencijos valdybos Korupcijos rizikos skyriaus viršininkas *Vidmantas Mečkauskas, rengimo procesą koordinavo* Lietuvos Respublikos specialiųjų tyrimų tarnybos Korupcijos prevencijos valdybos viršininkas *Romualdas Gylys*), o aktyviai taip pat prisidėjo Lietuvos atsakingo verslo asociacija LAVA, AB DBN bankas, AB Ernst & Young Baltic, Vyriausioji tarnybinės etikos komisija.

Rengiant antikorupcinį vadovą verslui buvo atsižvelgta į šiuos tarptautinius, Europos Sąjungos ir kitų šalių dokumentus, kurie taip pat nusako korupcijos atpažinimo ir mažinimo gaires versle:

1) Transparency International Norvegijos skyriaus „Antikorupcinis vadovas Norvegijos privačiam sektoriui“[[5]](#footnote-5);

2) Tarptautinės ekonominio bendradarbiavimo ir plėtros organizacijos (EBPO) kartu su Jungtinių Tautų narkotikų kontrolės ir nusikalstamumo prevencijos biuru (UNODC) ir Pasaulio banku parengtas „Kovos su korupcija, etikos ir atitikties programų vadovas verslui“[[6]](#footnote-6);

3) EBPO „Gerosios praktikos rekomendacijos dėl reikalavimų vidaus kontrolei, etikai ir atitikties programoms“[[7]](#footnote-7);

4) Ekonominio bendradarbiavimo ir plėtros organizacijos 2015 m. principus bendrovių valdymui[[8]](#footnote-8).

5) Ekonominio bendradarbiavimo ir plėtros organizacijos 2015 m. gaires valstybės įmonių valdymui[[9]](#footnote-9).

Antikorupcinis vadovas verslui sudarytas iš keturių pagrindinių dalių: įžangos, teorinės dalies, kurios tikslas padėti suprasti kas yra korupcija, kokia yra jos žala ir kodėl verslui reikia antikorupcinės politikos, praktinės dalies, kurios tikslas yra pateikti praktinius patarimus, kaip kurti antikorupcinę aplinką įmonėje bei priedų, kuriuos pateikiami konkretūs gerosios praktikos pavyzdžiai.

Antikorupcinio vadovo verslui autorių manymu, jis bus:

1) unikali priemonė skaidrios ir atsakingos veiklos siekiantiems verslo subjektams;

2) padės verslo organizacijoms pritaikyti savo veikloje veiksmingas antikorupcines priemones, kurios pagelbės identifikuojant veikloje galinčias pasireikšti korupcijos rizikas bei jas suvaldyti, didins verslo antikorupcinį sąmoningumą, skatins etišką elgesį, atsparumą korupcijai bei ugdys atsakingumą bei atskaitingumą.

Vadove siūlomos priemonės verslui yra rekomendacinio pobūdžio. Kiekviena verslo organizacija turėtų pati atlikti savo verslo aplinkos bei vykdomos veiklos analizę ir, atsižvelgusi į analizės rezultatus, pasirinkti, kokia apimtimi pritaikyti savo veikloje. Svarbu suprasti, kad vieno visiems tinkamo sprendimo, kuris padėtų užtikrinti skaidrią verslo aplinką, nėra – kiekviena organizacija į tai turi pažvelgti iš savo veiklos perspektyvos ir pasirinkti labiausiai tinkamas priemones.

**Bendras tikslas yra – nulinė tolerancija korupcijai.**

### 1.2. Verslui keliami lūkesčiai

|  |  |
| --- | --- |
| **Pastabas ir pasiūlymus dėl šios dalies siųsti Lietuvos atsakingo verslo asociacijai** | **Renata Gaudinskaitė,****Renata.Gaudinskaite@asociacijalava.lt** |

Verslo suinteresuotosios šalys, tai – ***valstybės institucijos***, ***investuotojai***, ***rinkos dalyviai***, ***darbuotojai***, ***visuomeninės organizacijos, vartotojai*** ir ***plačioji visuomenė***. Jų lūkesčiai verslo atžvilgiu – skaidri, etiška ir nekorumpuota veikla, duodanti geriausią rezultatą: gerus ir kokybiškus verslo kuriamus produktus, tinkamai apmokamą darbą.

Šie lūkesčiai skatina verslą imtis atitinkamų veiksmų: deklaruoti savo nusiteikimą užkirsti kelią korupcijai, diegti antikorupcijos programas arba atskiras antikorupcines priemones ir būti skaidriems su korupcija susijusiais klausimais.

**Skaidrumas – būtina korupcijos prevencijos ir jos atskleidimo sąlyga.**

#### 1.2.1. Visuomenės lūkesčiai

|  |  |
| --- | --- |
| **Pastabas ir pasiūlymus dėl šios dalies siųsti Lietuvos atsakingo verslo asociacijai** | **Renata Gaudinskaitė,****Renata.Gaudinskaite@asociacijalava.lt** |

Kiekvienas gyventojas turi teisę gyventi skaidrioje ir sąžiningai valdomoje visuomenėje, kuri remiasi teisinės valstybės principu, todėl tiek visuomenė, tiek įvairios visuomeninės organizacijos tikisi, kad visos verslo kompanijos, nepaisant šalies, kurioje vykdo savo veiklą, bus sąžiningos, veiklą vykdys etiškai, atsakingai ir skaidriai.

Didėjant visuomenės, valdžios institucijų ir tarptautinių organizacijų susirūpinimu korupcijos mastais ir jos sukeliamomis problemomis, aktyvių visuomenės dalyvių iniciatyva, daugėja ir įvairių visuomeninių organizacijų bei asociacijų, kurios skatina verslą veikti skaidriai ir atsakingai. Tokio pobūdžio organizacijos veikia ir Lietuvoje. Iš jų galima išskirti: „Transparency International Lietuvos skyrių“, Lietuvos atsakingo verslo asociaciją LAVA ir asociaciją Investors` Forum.

* „Transparency International Lietuvos skyrius“ – yra tarptautinės organizacijos „Transparency International“ padalinys[[10]](#footnote-10), veikiantis Lietuvoje nuo 2000 m. birželio 6 d. Šios organizacijos steigėjas – Atviros Lietuvos fondas. **TILS** – nepolitinė organizacija, bendraujanti ir koordinuojanti savo veiklą tiek su vyriausybinėmis, tiek nevyriausybinėmis organizacijomis Lietuvoje bei užsienyje. Šios organizacijos tikslas skatinti pilietines antikorupcines iniciatyvas bei jų organizavimą Lietuvoje.
* Lietuvos atsakingo verslo asociacija[[11]](#footnote-11) LAVA jungia įmones ir organizacijas, siekiančias diegti atsakingos ir etiškos veiklos principus savo veikloje. Tai atsakingo verslo gerosios praktikos dalijimosi platforma, skatinanti kurti vertę bendradarbiaujant organizacijoms, visuomenei, valstybei. LAVA susiformavo iš 2005 m. Lietuvoje pradėjusio veikti Nacionalinio atsakingo verslo įmonių tinklo NAVĮT. LAVA yra Jungtinių Tautų „Pasaulinio susitarimo“ atstovybė Lietuvoje ir tarptautinio atsakingo verslo įmonių tinklo „CSR Europe“ narė-šalies partnerė.
* Investors` Forum[[12]](#footnote-12) – tai **savanoriška, visiškai nepriklausoma ir savivaldi verslo asociacija jungianti stambiausius ir aktyviausius investuotojus į Lietuvos ekonomiką. Įkurta 1999 m. birželio mėnesį šiuo metu asociacija vienija per 50 narių. Misija:** gerinti verslo aplinką ir investicinį klimatą Lietuvoje, bendradarbiaujant su valstybės institucijomis ir verslo bendruomene. V**izija:** palankiausia investicijoms verslo aplinka Europos Sąjungoje, pritraukiant tarptautines užsienio investicijas Lietuvos gerovei.

#### 1.2.2. Valstybės lūkesčiai

|  |  |
| --- | --- |
| **Pastabas ir pasiūlymus dėl šios dalies siųsti Lietuvos atsakingo verslo asociacijai** | **Renata Gaudinskaitė,****Renata.Gaudinskaite@asociacijalava.lt** |

Lietuvos Nacionalinio saugumo strategijoje[[13]](#footnote-13) yra nustatyta, kad vienas iš vidaus rizikos veiksnių, pavojų ir grėsmių nacionaliniam saugumui, kuriems nacionalinį saugumą užtikrinančios institucijos turi skirti ypatingą dėmesį, yra korupcija – kenkianti teisėtiems asmenų ir valstybės interesams, kompromituojanti įstatymo viršenybės principą, mažinanti piliečių tikėjimą demokratijos vertybėmis, demokratinėmis valdžios institucijomis ir mažinanti šalies patrauklumą užsienio investuotojams.

Į korupcijos problemą atkreipia dėmesį ir Europos Komisija, savo 2014 m. ataskaitoje[[14]](#footnote-14) nurodydama, kad – korupcija kelia grėsmę valstybei bei visuomenei, piliečių saugumui, žmogaus teisėms, skatina šešėlinę ekonomiką, mažina šalies patrauklumą užsienio investicijoms. Šis reiškinys daro žalą geram valdymui, ūkiškam viešųjų lėšų tvarkymui ir konkurencijai rinkose, kraštutiniais atvejais ji pakerta piliečių pasitikėjimą demokratinėmis institucijomis ir procesais.

*„Korupcija, tai yra tos girnos ant valstybės kojų, kurios trukdo vystytis sparčiau ir padėti mūsų žmonėms gyventi geriau“, – prezidentė Dalia Grybauskaitė (2016.01).*

Pagrindinė Lietuvos nacionalinė institucija, 1997 m. įsteigta kovai su korupcijos reiškiniu, yra Lietuvos Respublikos specialiųjų tyrimų tarnyba (toliau – STT)[[15]](#footnote-15). Ši institucija yra nepriklausoma nuo vykdomosios valdžios, atsakinga Lietuvos Respublikos Prezidentui ir Seimui.

STT pagrindiniai uždaviniai – atskleisti ir tirti korupcinio pobūdžio nusikalstamas veikas, rengti ir įgyvendinti korupcijos prevencijos priemones. Savo veiklą tarnyba orientuoja į korupcijos viešajame sektoriuje mažinimą bei visuomenės nepakantumo šiam reiškiniui skatinimą.

**Nacionalinė programa.** Siekiant užtikrinti ilgalaikę, veiksmingą ir kryptingą korupcijos prevencijos ir kontrolės sistemą, 2015 m. buvo patvirtinta Lietuvos Respublikos nacionalinė kovos su korupcija 2015–2025 metų programa[[16]](#footnote-16). Programos tikslams ir uždaviniams įgyvendinti Vyriausybė patvirtino 2015–2019 m. tarpinstitucinį veiklos planą[[17]](#footnote-17) (kaip minėta šio plano 2.1.2 priemonėje yra numatyta parengti antikorupcinės aplinkos viešajame ir privačiame sektoriuose kūrimo ir įgyvendinimo vadovus).

Programos įgyvendinimą organizuoja ir kontroliuoja Vyriausybė, dalyvaujant STT. Programą pagal kompetenciją įgyvendina ministerijos, STT, Lietuvos Respublikos Generalinė Prokuratūra, Viešųjų pirkimų tarnyba, Vyriausioji tarnybinės etikos komisija, Lietuvos Respublikos vyriausioji rinkimų komisija, kitos valstybės ir savivaldybių institucijos ir įstaigos.

Nevyriausybinės organizacijos, suinteresuotos visuomeninės grupės ir privataus sektoriaus subjektai gali savo veiksmais prisidėti prie Programos vykdymo, jos tikslų ir uždavinių pasiekimo.

**Antikorupcijos politika ir EBPO**. Efektyvi kovos su korupcija veikla yra ypač aktuali Lietuvai siekiant tapti Ekonominio bendradarbiavimo ir plėtros organizacijos (EBPO) nare, kur šalis jau yra pakviesta pradėti derybas.

Lietuvai ši narystė naudinga tuo, kad pagerintų Lietuvos ūkio konkurencingumą tarptautiniame kontekste ir padidintų pasitikėjimą valstybe. EBPO narės palankiau vertinamos tarptautinių reitingų agentūrų bei finansų institucijų, tai gali padėti šaliai skolintis geresnėmis sąlygomis.

2015 m. liepos 8 d. EBPO Taryba priėmė Lietuvos prisijungimo prie EBPO Konvencijos veiksmų planą[[18]](#footnote-18), kuriame aprašytos šalies stojimo į organizaciją sąlygos.

EBPO komitetai pagal šį planą atliks detalias peržiūras ir visi turės patvirtinti, kad šalis atitinka EBPO kriterijus, apimančius įvairias ūkio sritis, tarp jų – **investicijos**, **kova su korupcija**, **bendrovių valdymas**, finansinės rinkos, draudimas, konkurencija, mokesčiai, aplinka, chemikalai, viešasis valdymas, reguliavimo politika, statistika, ekonomika, švietimas, darbas ir socialiniai reikalai, sveikatos apsauga, prekyba, eksporto kreditai, žuvininkystė, mokslas ir technologijos, skaitmeninė ekonomika, vartotojų politika.

#### 1.2.3. Darbuotojų lūkesčiai

|  |  |
| --- | --- |
| **Pastabas ir pasiūlymus dėl šios dalies siųsti Lietuvos atsakingo verslo asociacijai** | **Renata Gaudinskaitė,****Renata.Gaudinskaite@asociacijalava.lt** |

Įmonės tikisi, kad jų darbuotojai bus lojalūs ir motyvuoti. Mainais, darbuotojai turėtų tikėtis, kad darbdavys demonstruos etiškas vertybes, socialinę atsakomybę, gins darbuotojo interesus ir rodys aiškią poziciją kovoje su korupcija.

Bendrovė ir darbuotojai įprastai turi daug bendrų interesų, tačiau korupcinio incidento atveju interesai neretai išsiskiria. Nors tiek bendrovė, tiek darbuotojas gali patirti labai neigiamų pasekmių (bendrovė – *išlaidas teisininkams bei išlaidas reputacijai atkurti, galimas dideles pinigines baudas, veiklos apribojimą ar netgi likvidavimą, potencialių investicijų ir turimų partnerių netektį*; darbuotojas – *piniginę baudą arba laisvės atėmimo bausmę, teistumą, sugriautą profesinę karjerą, sunkumus ieškant naujo darbo ir pan.*), baudžiamojo persekiojimo metu įmonė bus suinteresuota suversti kuo daugiau kaltės darbuotojui, kuris dalyvavo korupcijos akte, o darbuotojas teigs, kad jis/ji veikė vadovybės pavedimu, kad vadovybė buvo informuota, taip pat, kad bendrovėje nebuvo pakankamų antikorupcinių politikų, draudžiančių atitinkamą veikimą, ar nebuvo organizuota tokio pobūdžio mokymų.

Pažymėtina, jog:

- Darbo kodeksas reikalauja, kad sudarydamas darbo sutartį, darbdavys pasirašytinai supažindintų priimamą dirbti asmenį su jo būsimo darbo sąlygomis, kolektyvine sutartimi, darbo tvarkos taisyklėmis, kitais darbovietėje galiojančiais aktais, reglamentuojančiais jo darbą[[19]](#footnote-19),

- Lietuvos Aukščiausiasis Teismas kasacinėje praktikoje yra nurodęs, kad, jeigu darbdavys neįvykdo savo pareigos supažindinti darbuotoją su jo pareigomis ir darbuotojas, nors ir būdamas reikiamai atidus, būtent dėl nežinojimo neatlieka tam tikrų pareigų arba jas netinkamai atlieka, šie darbuotojo veiksmai negali būti kvalifikuojami kaip kalti ir negali būti drausminės atsakomybės pagrindas[[20]](#footnote-20),

- be to, Baudžiamojo kodekso 20 straipsnio 3 dalis nustato, kad juridinis asmuo atsako už fizinio asmens padarytas nusikalstamas veikas, jeigu jas juridinio asmens naudai padarė juridinio asmens darbuotojas ar įgaliotas atstovas dėl nepakankamos priežiūros arba kontrolės,

todėl labai svarbu yra, kad įmonės teisės aktuose būtų nustatytos aiškios antikorupcinės nuostatos bei etiško elgesio reikalavimai, su kuriais visi darbuotojai būtų supažindinami pasirašytinai, o esant reikalui periodiškai būtų pravedami darbuotojų antikorupciniai mokymai.

Pastebima tendencija, kad darbuotojų atrankų kompanijos vis dažniau sulaukia darbdavių pageidavimų rasti personalą iš tokių kompanijų, kuriose vykdomos atitinkamo lygio antikorupcijos programos ir mokymai.

#### 1.2.4. Verslo partnerių lūkesčiai

|  |  |
| --- | --- |
| **Pastabas ir pasiūlymus dėl šios dalies siųsti Lietuvos atsakingo verslo asociacijai** | **Renata Gaudinskaitė,****Renata.Gaudinskaite@asociacijalava.lt** |

Įmonės tikisi, kad jų verslo rinkos dalyviai (partneriai, tiekėjai, klientai ir t. t.) sąžiningai vykdys savo sutartinius įsipareigojimus ir nebus korumpuoti, antraip įmonės rizikuotų tapti bendrininkėmis korupcinėje veikloje ir kartu galėtų būti patrauktos baudžiamojon ar civilinėn atsakomybėn.

Taip pat egzistuoja didelė reputacinė rizika, jei paaiškėtų, kad įmonė palaiko verslo ryšius su korumpuotomis bendrovėmis ar pavieniais fiziniais asmenimis.

Tinkamai valdyti korupcijos riziką verslo santykiuose – reiškia turėti ir nuosekliai įgyvendinti gerą antikorupcijos programą, todėl būsimam verslo partneriui visuomet verta iš karto aiškiai įvardyti, kokius reikalavimus ir lūkesčius kompanija kelia kovos su korupcija srityje. Jau po truputį tampa norma šiuos reikalavimus ir lūkesčius konkretizuoti sutartyse su verslo partneriais[[21]](#footnote-21).

#### 1.2.5. Investuotojų lūkesčiai

|  |  |
| --- | --- |
| **Pastabas ir pasiūlymus dėl šios dalies siųsti Lietuvos atsakingo verslo asociacijai** | **Renata Gaudinskaitė,****Renata.Gaudinskaite@asociacijalava.lt** |

Vis daugiau investuotojų imasi atsakingo investavimo praktikos, keldami aiškius įmonės rizikos valdymo, verslo etikos ir socialinės atsakomybės lūkesčius. Esminė šių lūkesčių dalis – ***nulinė tolerancija korupcijai*** ir nuosekli antikorupcinė veikla.

Šie lūkesčiai reiškia:

**- Vadovybės prisiimtą atsakomybę**. Įmonė turi turėti nulinės tolerancijos korupcijai nuostatą ir viešai prieinamą vadovybės patvirtintą aprašą, ką tai reiškia bendrovei. Aprašas turi apimti pagrindines su verslo sritimi susijusias korupcijos rizikas. Valdyba privalo užtikrinti, kad antikorupcijos programa yra tinkamai parengta ir įmonėje yra sukurta sistema spręsti galimus korupcijos incidentus.

**- Įgyvendinimą ir atitiktį.** Nulinės tolerancijos korupcijai reikalavimas turi būti diegiamas parengiant esmines politikas bei gaires, kurios turi būti integruotos į įmonės verslo procesus. Antikorupcijos programa turi padėti užkirsti kelią korupcijai ir identifikuoti situacijas, susijusias su įmonės rizikomis bei apimti incidentų valdymo gaires.

**- Atskaitomybę ir komunikaciją**. Nulinės tolerancijos korupcijai reikalavimas turi būti aiškiai iškomunikuotas nuo aukščiausios valdžios, per vadovus, visai organizacijai. Aukščiausios valdymo grandies balsas yra kritiškai svarbus, siekiant rezultatų kovoje su korupcija.

Kaip laikomasi antikorupcijos programos, turi būti raportuojama iš padalinių aukštyn, iki valdybos. Skaidrumo principas turi būti praktikuojamas bendrovės viešose ataskaitose, pateikiant informaciją apie antikorupcijos programą, įmonės nuosavybės interesus bei pagrindinius finansinius duomenis. Apie incidentus turi būti raportuojama atitikties funkcijos vykdytojui, Audito komitetui, valdybai ir atitinkamoms institucijoms, pagal antikorupcijos programos nuostatas.

Rimtų korupcijos incidentų atveju valdyba pati turi informuoti pagrindines suinteresuotąsias šalis, tokias kaip: klientai, partneriai, savininkai.

# TEORINĖ ANTIKORUPCIJOS VADOVO VERSLUI DALIS

## 2. Korupcijos samprata, paplitimas ir jos daroma žala

### 2.1. Korupcijos apibrėžimas

|  |  |
| --- | --- |
| **Pastabas ir pasiūlymus dėl šios dalies siųsti Specialiųjų tyrimų tarnybai** | **Aloizas Šafranovič,****aloizas@stt.lt** |

Yra daug įvairių korupcijos apibrėžimų, tačiau taikliausiai ir aiškiausiai šį socialinį reiškinį apibūdina 2011 m. Europos Komisijos komunikatas dėl kovos su korupcija Europos Sąjungoje[[22]](#footnote-22):

**Korupcija –** piktnaudžiavimas įgaliojimais siekiant asmeninės naudos – kuri apima korupciją tiek viešajame, tiek privačiajame sektoriuose.

Kiek detalesnę korupcijos sąvoką siūlo Lietuvos Teisės instituto mokslininkai[[23]](#footnote-23):

**Korupcija** – bet koks asmenų, dirbančių **valstybinėje tarnyboje** *(valstybės politiko, teisėjo, valstybės pareigūno, valstybės tarnautojo ir kito jam prilyginto asmens*) arba **privačiame sektoriuje**, elgesys, neatitinkantis jiems suteiktų įgaliojimų, teisės aktuose ar įmonių vidaus taisyklėse nustatytų elgesio standartų, siekiant naudos sau ar kitiems asmenims, ir taip pakenkiant valstybės ar atskirų fizinių arba juridinių asmenų interesams.

Būtini **korupcijos** elementai:

1) turimi asmens įgaliojimai

- *įgaliojimai nurodo, kaip asmuo privalo elgtis esant tam tikroms aplinkybėms. Paprastai jie būna įtvirtinti:*

● konkrečiame teisės akte (pavyzdžiui: valstybės tarnautojų veiklos etikos principai yra įtvirtinti Lietuvos Respublikos valstybės tarnybos įstatyme, Viešųjų ir privačių interesų derinimo valstybinėje tarnyboje įstatyme ir kt.);

● organizacijos patvirtintose tvarkose arba taisyklėse (pavyzdžiui: įmonių / įstaigų /organizacijų vidaus elgesio taisyklėse, etikos kodeksuose, darbo sutartyse, darbuotojų pareigybių aprašymuose ir pan.).

2) elgesys priešingas turimiems įgaliojimams

*- elgesys gali pasireikšti*:

● aktyviais veiksmais, kai elgiamasi priešingai negu reikalauja nustatytos taisyklės;

● neveikimu, kai tyčia nesiimama reikiamų veiksmų;

3) nepagrįstos naudos sau ar kitiems siekimas

- *naudos gali būti siekiama*:

● sau pačiam;

● draugui, bendradarbiui, šeimos nariui;

● bet kuriam kitam asmeniui.

- *galimas naudos pobūdis*:

● materialinė nauda (pinigai, turtas, paslaugos);

● nematerialinė nauda (išlaidų išvengimas, patirtis, žinomumas ir pan.).

4) žala

- *žala gali būti padaroma*:

● valstybei, visuomenei (viešajam interesui);

● bet kokios teisinės formos įmonei, įstaigai, organizacijai;

● fiziniam asmeniui ar jų grupei;

- *žalos pobūdis gali būti*:

● materialinis (turto netekimas, nuostoliai ir pan.);

● nematerialinis (reputacijos praradimas, investicijų, pajamų netekimas ir pan.).

#### 2.1.1. Korupcija privačiame sektoriuje ir jos formos:

##### 2.1.1.1. Korupcija tarp verslo ir viešojo sektoriaus subjektų

|  |  |
| --- | --- |
| **Pastabas ir pasiūlymus dėl šios dalies siųsti Specialiųjų tyrimų tarnybai** | **Aloizas Šafranovič,****aloizas@stt.lt** |

Visuomenės nuomone, labiausiai paplitusi korupcija pasireiškia tarp viešojo ir privataus sektorių. Šiame korupciniame sandėryje **viešojo sektoriaus** atstovai, kurių priedermė yra viešojo intereso tenkinimas ir gynimas, už nepagrįstą naudą (*kyšius*) iš **privataus sektoriaus** atstovų, atlieka pastariesiems naudingus veiksmus ar priima jiems naudingus sprendimus, dėl ko nukenčia viešasis interesas.

**Viešasis sektorius** – iš valstybės ir savivaldybių biudžeto lėšų išlaikomų valstybės ir savivaldybių įstaigų ir institucijų, atliekančių viešąjį administravimą, visuma.

*Viešasis administravimas[[24]](#footnote-24) apima*:

● administracinių sprendimų priėmimą;

● įstatymų ir administracinių sprendimų įgyvendinimo kontrolę;

● įstatymų nustatytų administracinių paslaugų[[25]](#footnote-25) teikimą;

● viešųjų paslaugų[[26]](#footnote-26) teikimo administravimą;

● viešojo administravimo subjekto vidaus administravimą[[27]](#footnote-27).

**Privatus sektorius** – apima visus privačius juridinius asmenis, kurių tikslas yra tenkinti privačius interesus (dažniausiai – uždirbti pinigų / gauti pelną) ir kurių veiklą dėl jos atitikties teisės aktuose nustatytiems reikalavimams didesne arba mažesne apimtimi prižiūri viešojo sektoriaus atstovai. Taip pat ir valstybės ir savivaldybės įmonės, akcinės bendrovės.

Korupcinio pobūdžio veikos, kurių dalyviais yra viešojo ir privataus sektorių subjektai, dažniausiai skirstomos į:

*Sisteminė (didžioji) korupcija* – atvejai, kai verslo subjektai kyšius moka aukštesnio lygio valstybės tarnautojams ar politikams, siekdami palankių sprendimų jų verslui priėmimo ar gauti valstybinių užsakymų. Tokio pobūdžio korupcija būdinga šiose srityse:

• Teisėkūroje (kai paperkami įstatymų leidybos teisę turintys politikai, siekiant tik siaurajai privataus verslo interesų grupei palankaus teisinio reguliavimo).

• Viešuosiuose pirkimuose (kai papirkti valstybės tarnautojai proteguoja konkrečius verslo subjektus, nustatydami konkurenciją ribojančius kvalifikacinius reikalavimus tiekėjams ar technines specifikacijas pirkimo objektams ir pan.).

• Statybų ir teritorijų planavimo sektoriuose (kai papirkti valstybės įgalioti asmenys, pažeisdami teisės aktų reikalavimus, verslo subjektams neteisėtai išduoda statybų leidimus, keičia žemės paskirtį, tvirtina detaliuosius planus ir pan.).

• Aplinkos apsaugos sektoriuje (kai korumpuoti aplinkosaugos pareigūnai neteisėtai išduoda taršos leidimus, derina poveikio aplinkai vertinimus, aplaidžiai kontroliuoja atliekas tvarkančius verslo subjektus ir pan.).

• Teisingumo vykdymo sistemoje (kai paperkami teisėjai, siekiant naudingų sprendimų teisminio nagrinėjimo metu; šiai sričiai būdingas išskirtinis imunitetas ir didelė diskrecija priimant sprendimus).

Didžiajai / sisteminei korupcijai būdinga:

- Tokio pobūdžio korupcija daro neigiamą tiek materialinę, tiek moralinę įtaką Lietuvos politinei ir ekonominei sistemai.

- Šio lygio korupcija pasižymi didesnėmis kyšių sumomis, o tarp kyšių davėjų (paprastai verslo atstovų) ir gavėjų dažnai būna susiklostę ilgalaikiai, abiem pusėms naudingi korupciniai santykiai.

- Sisteminė korupcija ne tik mažina Lietuvos gyventojų pasitikėjimą demokratiniu valstybės valdymu, skatina nepagarbą įstatymams ir griauna demokratinės teisinės valstybės sampratą, bet ir lemia didelius ekonominius nuostolius. Ekonominiai praradimai pasireiškia per negautas valstybės biudžeto pajamas, investicijų mažėjimą, menką ekonomikos augimą ar iškreipiamą rinkos konkurenciją.

*Smulkioji (arba buitinė) korupcija* – tai gyventojų mokamas neteisėtas atlygis žemesnio rango valstybės tarnautojams, siekiant išvengti nuobaudos ar norint gauti viešąsias paslaugas, išvengiant biurokratinių procedūrų ar galimo sprendimų priėmimo vilkinimo. Didžiausios prielaidos pasireikšti smulkiajai korupcijai yra miestų ir rajonų savivaldybėse, sveikatos priežiūros įstaigose, taip pat įstaigose ir institucijose, kurios įgaliotos vykdyti administracinę priežiūrą ir taikyti administracines nuobaudas (*Policijoje, Mokesčių inspekcijoje, Muitinėje ir pan.*).

Smulkiajai korupcijai būdinga:

- Tokio pobūdžio korupcija apima platesnį žmonių ratą ir turi ypač neigimą moralinį poveikį Lietuvos gyventojams.

- Su tokio tipo korupcija gyventojai susiduria kasdieninėje aplinkoje, todėl nors ir vienkartinė neigiama jų patirtis sukuria įspūdį apie masiškai paplitusį ir visus valdžios lygius apimantį kyšininkavimą.

- Įsitikinimas, kad valdžia yra labai *korumpuota*, skatina piliečių nusivylimą šalies institucijomis, nepasitikėjimą politikais ir Vyriausybe, kartu sukuriamas įvaizdis, jog kyšio davimas yra geriausias ir greičiausias problemos sprendimo būdas. Dėl minėtų priežasčių dalis korupcinių nusikaltimų šiose įstaigose įvykdoma pačių gyventojų iniciatyva.

##### 2.1.1.2. Korupcija tarp privataus sektoriaus subjektų

|  |  |
| --- | --- |
| **Pastabas ir pasiūlymus dėl šios dalies siųsti Specialiųjų tyrimų tarnybai** | **Aloizas Šafranovič,****aloizas@stt.lt** |

Viešoje erdvėje informacija apie korupcijos atvejus privačiame sektoriuje ar tarp atskirų privataus sektorių subjektų praktiškai neskelbiama. Tikėtina, kad taip yra dėl kelių priežasčių:

- verslo subjektai kruopščiai slepia tokio pobūdžio informaciją, siekdami nepakenkti savo reputacijai;

- ši problema nebuvo nuodugniau tiriama ir nebuvo žinomas jos mastas, todėl jai nebuvo skirtas deramas dėmesys;

- visuomenė tokio pobūdžio viekas privačiame sektoriuje traktuoja ne kaip korupcinio pobūdžio nusikaltimus, o kaip baudžiamosios atsakomybės neužtraukiantį nesąžiningą veikimą ir iš dalies jį toleruoja.

Lietuvos Teisės instituto mokslininkų 2014 m. atliktas tyrimas[[28]](#footnote-28) atskleidė, kad korupcija privačiame sektoriuje nėra svetima ir Lietuvoje. Tyrimo metu nustatyti įvairūs galimi korupciniai mechanizmai šiose srityse, pavyzdžiui:

**● žiniasklaidoje** (kyšį sumokančiam asmeniui nenaudingos informacijos sulaikymas (neskelbimas) arba „retušavimas“; visuomenės informavimo priemonių atstovų, konkurentų ar kitų užsakovų nemalonę užsitraukusių asmenų šmeižimas bei kitoks susidorojimas ar kenkimas jų interesams už atlygį ir pan.);

● **sporte** (balsavimo sporto organizacijose ir federacijose pažeidimai, kyšininkavimas, dovanos ir kitos atsilyginimo formos už sporto rezultatų falsifikavimą; manipuliavimas varžybų eiga, rezultatais arba statistika ir pan.);

● **švietime** (prekyba pažymiais, egzaminų užduotimis, diplomais, stojamaisiais egzaminais į aukštąsias mokyklas; reitingų aukštajai mokyklai „pirkimas“ ir pan.);

● **teisinių paslaugų teikimo srityje** (atstovavimas dviem priešingoms šalims vienu metu; fiktyvių paslaugų teikimas, siekiant išplauti pinigus; nesąžiningas interesų atstovavimas ir pan.);

● **asmens sveikatos priežiūros paslaugų srityje** (mokėjimai, siekiant gauti gydymą be eilės, sveikatos pažymų klastojimas; farmacinių bendrovių protegavimas išrašant brangesnius ar netinkamus vaistus pacientams ir pan.);

● **farmacijos srityje** (fiktyvūs klinikiniai tyrimai; neteisėtas gydytojų ir vaistininkų rėmimas; rinkos pasidalijimas ir pan.);

● **įmonių veikloje** (įmonės turto pasisavinimas/švaistymas; konfidencialios įmonės informacijos nutekinimas konkurentams; pasiūlymų derinimas; karteliniai susitarimai; tiekėjų mokančių kyšius pasirinkimas ir pan.).

Taigi privačiam sektoriui būdingos korupcinės veikos savo prigimtimi ir tikslais yra analogiškos veikoms, padaromoms viešajame sektoriuje, tik šiuo atveju žala čia paprastai yra padaroma ne valstybei, o vienai ar kelioms verslo organizacijoms.

Tikslinga pažymėti, kad bendrovių akcininkai neretai net nesusimąsto, kokia didelė žala yra padaroma jų valdomoms verslo organizacijoms dėl netinkamai parengtų organizacijos vidaus elgesio taisyklių, darbuotojų pareigybių aprašymų ir iš jų išplaukiančios plačios diskrecijos bendrovių vadovams ar eiliniams vadybininkams, taip pat dėl veiksmingos pastarųjų veiklos kontrolės nebuvimo, ko pasekmėje įgalioti bendrovės darbuotojai piktnaudžiaudami patikėta valdžia neretai organizacijos turtą naudoja asmeniniais tikslais, savo nuožiūra įmonei parenka ne tuos tiekėjus, kurie siūlo geriausiai kainos ir kokybės santykį atitinkančias prekes ir paslaugas, o tuos, kurie kaskart jiems už tai sumoka neteisėtą atlygį.

Dėl tokių nesąžiningų darbuotojų veiksmų verslo organizacija patiria trigubą žalą: 1) gauna prastesnės kokybės prekes/paslaugas, 2) reikiamas prekes/paslaugas įgyja brangiau, 3) praranda gerą vardą rinkoje, o apie tai tapus žinoma viešai, – ir visuomenėje.

#### 2.1.2. Tarptautinė korupcija ir verslas

|  |  |
| --- | --- |
| **Pastabas ir pasiūlymus dėl šios dalies siųsti Specialiųjų tyrimų tarnybai** | **Aloizas Šafranovič,****aloizas@stt.lt** |

Ilgą laiką korupcija buvo laikoma nacionaliniu nusikaltimu, kuris neperžengia vienos valstybės sienos ribų. Tačiau ilgainiui vykstant globalizacijos procesams, verslo organizacijos ėmė savo veiklą plėsti į kitas šalis, dažnai esančias kituose pasaulio žemynuose, įskaitant ir mažiau išsivysčiusias valstybes.

Įsivyravo ydinga praktika, kai verslas, siekdamas be konkurencijos įžengti į trečiųjų šalių rinkas bei jose įsitvirtinti, mokėdavo nepagrįstą atlygį šiose šalyse veikiantiems valdžios atstovams.

EBPO suvokdama, kad tokio pobūdžio tarptautinė korupcija kelia svarbią moralinę ir politinę problemą, pakerta geros valstybės valdymo bei ekonominės plėtros principus ir iškraipo tarptautinės konkurencijos sąlygas, 1997 m. priėmė konvenciją dėl kovos su užsienio valstybių pareigūnų papirkinėjimu tarptautiniuose verslo sandoriuose[[29]](#footnote-29).

Pagal šią konvenciją bet kokio rango užsienio valstybių pareigūnų papirkinėjimas yra laikomas korupcinio pobūdžio **nusikalstama veika** ir **užtraukia baudžiamąją atsakomybę pagal nacionalinę teisę**. Už tokio pobūdžio veikas baudžiamoji atsakomybė yra taikoma ir Lietuvoje.

### 2.2. Sociologinių tyrimų rezultatai dėl korupcijos

|  |  |
| --- | --- |
| **Pastabas ir pasiūlymus dėl šios dalies siųsti Specialiųjų tyrimų tarnybai** | **Aloizas Šafranovič,****aloizas@stt.lt** |

Dauguma tarptautinių verslo organizacijų, spręsdamos dėl verslo plėtros bei investavimo krypčių, dažnai atlieka atskirų valstybių verslo aplinkos analizes, kurių metu korupcijos faktorius yra išskiriamas kaip vienas iš svarbių verslo sąlygas paveikiančių veiksnių, todėl pasaulyje yra atliekama daug įvairių sociologinių ir mokslinių tyrimų, kurie matuoja korupcijos lygį ar jos paplitimą valstybėje, jos poveikį visuomenei ir verslui, vertina viešajame ir privačiame sektoriuose įgyvendinamas korupcijos prevencijos priemones, šių priemonių veiksmingumą ir atsiperkamumą.

Iš reikšmingesnių tyrimų[[30]](#footnote-30) paminėtini:

1. Transparency International „Korupcijos suvokimo indeksas“*[[31]](#footnote-31)*
2. TRACE Matrix (korupcijos grėsmės vertinimo indeksas)[[32]](#footnote-32)
3. Eurobarometro sociologinis tyrimas „Verslo požiūris į korupciją“*[[33]](#footnote-33)*
4. Control Risk tyrimas „Verslo požiūris į korupciją 2015–2016 m.“*[[34]](#footnote-34)*
5. Tikroji atitikties kaina 2011 (anglų kalba. The true cost of compliance) *[[35]](#footnote-35)*
6. Lietuvos korupcijos žemėlapis 2014 *[[36]](#footnote-36)*

Lietuvos investuotojų pasitikėjimo indekso (LIPI) tyrimas[[37]](#footnote-37)

1. Ekonominės laisvės indeksas *[[38]](#footnote-38)*
2. „Doing business 2016“ tyrimas[[39]](#footnote-39)
3. Verslo antikorupcinė Interneto svetainė *[[40]](#footnote-40)*

Minėti tyrimai, plačiau aprašomi šio vadovo 4 priede.

### 2.3. Korupcijos rizikos ir jų padariniai verslui: kodėl bendrovės turėtų kovoti su korupcija?

|  |  |
| --- | --- |
| **Pastabas ir pasiūlymus dėl šios dalies siųsti Lietuvos atsakingo verslo asociacijai** | **Renata Gaudinskaitė,****Renata.Gaudinskaite@asociacijalava.lt** |

Visuotinai paplitusi nuomonė, kad korupcija yra neetiška. Ir įmonės, ir institucijos apibrėžia kovą su korupcija kaip įmonių socialinės atsakomybės dalį, daug bendrovių įtraukia antikorupciją į savo vertybes.

Įmonės suinteresuotos kovoti su korupcija, nes tai gali sukelti sunkių teisinių sankcijų ir kitų rimtų pasekmių. Todėl vis dažniau įmonės išanalizuoja savo veiklą, siekdamos nustatyti esmines korupcijos rizikas ir įgyvendinti prevencines priemones.

Korupcijos rizikos gali sukelti daug įvairių rimtų pasekmių:

***Teisinio persekiojimo rizika.*** Korupcija yra didelė teisinė rizika tiek įmonėms, tiek ir jų darbuotojams – rizika prisiimti baudžiamąją ir civilinę atsakomybę už bendrovę, taip pat atsakomybė už verslo partnerius, veikiant bendrovės vardu. Dėl įmonių, turinčių verslą ne Lietuvoje, yra papildoma rizika būti patrauktam baudžiamojon atsakomybėn pagal kitų šalių įstatymus.

***Kaštų rizika.*** Įmonės dalyvavimo korupcijoje kaina gali būti labai didelė, kalbant apie baudas, kompensacijas už padarytą žalą ir pan. Blogiausiais atvejais, korupcija gali kelti grėsmę kompanijos egzistavimui. Korupcijos sugadinta reputacija gali lemti prarastas verslo galimybes. Viešuosiuose pirkimuose antikorupcijos sąlyga yra apibrėžta įstatymu. Ši praktika – blokuoti korumpuotas bendroves – vis dažnesnė ir privataus sektoriaus konkursuose.

***Finansinė rizika.*** Reali grėsmė – negalėjimas augti finansiškai, pritraukti investuotojų. Į korupciją įtrauktoms įmonėms sunku gauti paskolą iš nacionalinių ir tarptautinių finansų institucijų. Jei paaiškėtų, kad lėšų gavėjas įsipainiojęs į korupciją, gali nutrūkti esamos paskolų sutartys su kreditoriais ir finansų institucijomis. Atsakingi investuotojai atsisako investuoti į akcijas ir gali atsiimti jau padarytas investicijas, jei paaiškėtų, kad bendrovė įsivėlė į korupcijos skandalą.

***Reputacinė rizika.*** Sugadinta reputacija daro įtaką organizacijos vertei, akcijų kainai ir verslo ateities galimybėms. Įmonės su neetiškos veiklos reputacija laikomos nepageidaujamais verslo partneriais, jos praranda klientus, sunkiau pritraukia gerus darbuotojus.

Augantys atskaitomybės lūkesčiai iš valdžios institucijų ir plačiosios visuomenės didina spaudimą bendrovėms veikti etiškai, didina reputacijos riziką bei sunkina galimas pasekmes.

Lietuvoje aukštų etikos standartų dažniausiai laikosi tarptautiniai žaidėjai – užsienio investuotojai arba įmonės, eksportuojančios į Vakarų Europos, JAV, Skandinavijos šalių rinkas, tačiau į jas po truputį orientuojasi ir likusios verslo organizacijos.

Lietuvos investuotojų pasitikėjimo tyrimo duomenimis[[41]](#footnote-41) (2016 m. I ketv.) vienas iš svarbių faktorių, skatinančių verslą elgtis etiškai, yra įmonės prekės ženklo ir reputacijos svarba. Šį faktorių pažymėjo 83 % apklaustųjų investuotojų. Nemažiau svarbūs faktoriai yra visuomenės pripažinimas (57 %), vartotojų spaudimas (38 %) bei globalizacija (31 %). Įdomu, tai, kad vieną iš ryškesnių priežasčių verslo etikai verslas įvardija paprasčiausią įsitikinimą, kad tai yra tiesiog „teisinga“ (angl. *the right thing to do*).

Ar tai reiškia, kad pagaliau galime kalbėti apie kokybiškai kitokią lyderystę ir naują vadovų kartą – lyderius, kurie darbe vadovaujasi ne tik standartiniais vadybos principais, bet ir vertybėmis, kurių gyvenime nuosekliai laikosi? Tai – visai tikėtina, ypač turint galvoje, kad apie 50 % pasaulio gyventojų šiandien yra jaunesni nei 28 m. amžiaus. Jie priklauso vadinamosioms Y ir Z kartoms, mokslininkų teigimu, turinčioms daug griežtesnį požiūrį į verslo skaidrumą, atskaitomybę ir etiką.

|  |
| --- |
| Kokie yra esminiai faktoriai skatinantys verslo etiką (jūsų versle?) |
| Globalizacija | 31% |
| Internacionalizacija | 26% |
| Konkurencija rinkoje | 29% |
| Reikalavimas iš investuotojų | 29% |
| Vartotojų spaudimas | **38%** |
| Visuomenės pripažinimas | **57%** |
| Prekės ženklo ir reputacijos apsauga | **83%** |
| Tai yra tiesiog teisinga | **48%** |
| Korporatyviniai skandalai | 0% |

*Pažymėtina, kad neretai įmonės, kurios veikia etiškai ir skaidriai, gali nuspręsti neplėsti verslo arba pasitraukti iš šalių, kur korupcija yra gaji ir plačiai paplitusi. Problemos, deja, tai neišsprendžia, nes rinką užima žemesnių standartų organizacijos. Įmonės su aukštais standartais turėtų matyti save kaip etikos problemos sprendimo dalį – veikdamos kaip sektinas pavyzdys, naudodamos savo įtaką valdžios institucijoms, tiekėjams ir verslo partneriams, inicijuodamos bendradarbiavimą su kitais veikėjais, remdamos pilietinės visuomenės organizacijas. Padėdamos visuomenei veikti tinkamai, įmonės iš tikrųjų padėtų sau pačioms.*

### 2.4. Pavyzdžiai dėl korupcijos padarytos žalos

|  |  |
| --- | --- |
| **Pastabas ir pasiūlymus dėl šios dalies siųsti Specialiųjų tyrimų tarnybai** | **Aloizas Šafranovič,****aloizas@stt.lt**Dėl šio punkto, manau, kad geriausiai būtų, jei asociacijos tiesiog apklaustų savo narius, gal jie pasidalintų savo ar savo partnerių patirtimi (jei verslas nepageidaus, galėsime bendrovių pavadinimų neįvardinti).Jei ne, galima palikti kelis paminėtus „globalius“ pavyzdžius, gal dar kas nors ką įdomesnio papildys arba iš viso apsieiti be pavyzdžių. |

Korupcija daro didelę žalą tiek valstybei, tiek verslui, tiek kiekvienam visuomenės individui. Tarp didesnio atgarsio sulaukusių korupcijos skandalų, dėl kurių smarkiai nukentėjo visi išvardyti subjektai, galima paminėti:

***Mokyklos Sičuano provincijoje***

2008 m. per žemės drebėjimą Kinijos Sičuano provincijoje sugriuvo daugiau nei 7000 mokyklų klasių (daugiausiai kaimo vietovėse), žuvo beveik 5000 jose buvusiu mokinių, daugiau nei 15000 mokinių buvo sužaloti.[[42]](#footnote-42)

Būtent į mokyklas atkreiptas dėmesys dėl to, kad kai kuriose vietovėse jos buvo vieninteliai pastatai, kurie sugriuvo, be to, senos statybos mokyklos žemės drebėjimą atlaikė. Įtariama, kad dėl korumpuotų Kinijos Švietimo ministerijos tarnautojų ir statybų bendrovių susitarimų naujos mokyklos buvo pastatytos nesilaikant techninių statybos standartų, taupant arba naudojant nekokybiškas medžiagas.

***Prekybos centras Rygoje***

Panašaus pobūdžio nelaimė 2013 m. įvyko ir kaimyninėje Latvijoje, kai jos sostinėje Rygoje įgriuvo prekybos centro stogas, nusinešdamas 54 žmonių gyvybes. Dėl nelaimės kaltinamos statybų kompanijos ir jas kontroliavusieji valdžios pareigūnai. Šiuo metu tebevyksta teisminiai nagrinėjimai, kurių metu nukentėjusiųjų asmenų pareikšti ieškiniai viršija 155 mln. Eurų sumą[[43]](#footnote-43).

***Wolksvagen duomenis klastojanti įranga***

Deja, bet dėl didelio godumo korupcijos skandalų kartais neišvengia ir didelės bei gerą reputaciją pasaulyje užsitarnavusios kompanijos – senbuvės. Tarp tokių galima būtų paminėti Vokietijos automobilių gamintoją Wolksvagen. 2015 m. paaiškėjo, kad maždaug 11-oje milijonų šios bendrovės pagamintų automobilių buvo įdiegta taršos duomenis klastojanti įranga[[44]](#footnote-44). Pripažįstama, kad dėl paaiškėjusių sukčiavimo atvejų, pramonės gigantė kasdien patiria milžiniškų nuostolių.

### 2.5. Lietuvos baudžiamųjų bylų dėl korupcijos statistika

|  |  |
| --- | --- |
| **Pastabas ir pasiūlymus dėl šios dalies siųsti Specialiųjų tyrimų tarnybai** | **Aloizas Šafranovič,****aloizas@stt.lt**Papildomai reiktų, kad atrinkti kiek tarp nuteistų asmenų yra verslininkų. |

Kasmet užregistruotų korupcinio pobūdžio nusikalstamų veikų Valstybės tarnybai ir viešiesiems interesams (toliau – VTVI) skaičius nors ir nežymiai, tačiau mažėja, be to, didžiąją Lietuvoje išaiškinamų nusikaltimų dalį sudaro smulkioji korupcija. Pavyzdžiui, 2014 m.:

●buvo užregistruotos **1597** korupcinio pobūdžio nusikalstamos veikos, t. y. **2,9 % mažiau** nei 2013 m.

●iš jų – net 1104 **papirkimo** atvejai, tai sudaro **69 %** visų užregistruotų nusikalstamų veikų VTVI.

●net 91 % papirkimo atvejų užregistravo policija, todėl galima teigti, kad didžioji dalis užregistruotų nusikalstamų veikų VTVI, buvo smulkiosios korupcijos atvejai.

Viena pagrindinių kovos su korupcija institucijų – STT – orientuojasi į sudėtingų, sisteminių korupcinio pobūdžio nusikalstamų veikų tyrimą ir atskleidimą viešajame sektoriuje.

STT baudžiamojo persekiojimo tendencijos:

* nežymiai mažėja STT ikiteisminių tyrimų skaičius, tačiau tyrimai tampa vis sudėtingesni, orientuojamasi į nusikalstamas veikas, padaromas aukščiausio rango politikų ir valstybės tarnautojų;
* didžioji dauguma įtariamų asmenų, užimančių aukščiausias pareigas, yra nustatyti būtent STT pradėtuose tyrimuose;
* daugėja ikiteisminių tyrimų, kurie pradedami gavus asmenų skundą ar pranešimą, tai rodo didėjantį gyventojų nesitaikstymą su korupcija;
* 2015 m. net 85 proc. teismuose išnagrinėtų STT bylų kaltinti asmenys buvo pripažinti kaltais.

## 3. Korupcijos ir atsakomybės už ją teisinis reglamentavimas

Baudžiamosios teisės taikymas yra **kraštutinė poveikio** priemonė (*ultima ratio*) ginant visuomenę nuo teisei priešingų veiksmų ir taikoma tik už **pavojingiausias** veikas, prie kurių yra priskiriamos ir **korupcinio pobūdžio nusikalstamos veikos**.

Korupcinio pobūdžio veikos, kurios užtraukia baudžiamąją atsakomybę, yra nustatytos Lietuvos Respublikos baudžiamajame kodekse. Mažiau pavojingi korupcinio pobūdžio teisės pažeidimai yra nustatyti kituose teisės aktuose ir paprastai užtraukia švelnesnes pasekmes (pavyzdžiui, drausminę ar administracinę atsakomybę).

### 3.1. Tarptautiniai teisės aktai dėl korupcijos

|  |  |
| --- | --- |
| **Pastabas ir pasiūlymus dėl šios dalies siųsti Specialiųjų tyrimų tarnybai** | **Aloizas Šafranovič,****aloizas@stt.lt** |

Lietuva yra pagrindinių antikorupcinių tarptautinių konvencijų, kuriose yra įtvirtintas valstybės įsipareigojimas kriminalizuoti korupciją, dalyvė. Didžioji dalis šių konvencijų, be kita ko, įpareigoja jas pasirašiusias valstybes numatyti baudžiamąją atsakomybę ir už kyšininkavimą **privačiame sektoriuje**.

1. ES Tarybos pamatinis sprendimas[[45]](#footnote-45) 2003/568/TVR dėl kovos su korupcija privačiame sektoriuje
2. Jungtinių Tautų Konvencija prieš korupciją[[46]](#footnote-46)
3. Baudžiamosios teisės konvencija dėl korupcijos[[47]](#footnote-47)
4. Civilinės teisės konvencija dėl korupcijos[[48]](#footnote-48)
5. Konvencija dėl kovos su užsienio valstybių pareigūnų papirkinėjimu tarptautiniuose verslo sandoriuose [[49]](#footnote-49)

Plačiau šio Vadovo priede Nr. 5.

### 3.2. Baudžiamosios atsakomybės už korupcinio pobūdžio nusikalstamas veikas reglamentavimas nacionalinėje teisėje

|  |  |
| --- | --- |
| **Pastabas ir pasiūlymus dėl šios dalies siųsti Specialiųjų tyrimų tarnybai** | **Aloizas Šafranovič,****aloizas@stt.lt** |

Lietuvos Respublikos baudžiamajame kodekse[[50]](#footnote-50) (toliau – BK) yra kriminalizuotos 6 korupcinio pobūdžio nusikalstamos veikos: kyšininkavimas, prekyba poveikiu, papirkimas, piktnaudžiavimas, neteisėtas teisių į daiktą įregistravimas ir tarnybos pareigų neatlikimas.

Už išvardytas nusikalstamas veikas baudžiamojon atsakomybėn yra traukiami asmenys, padarę nusikalstamas veikas Lietuvos valstybės teritorijoje arba Lietuvos Respublikos piliečiai ir kiti nuolat Lietuvoje gyvenantys asmenys, padarę nusikaltimus užsienyje, o už BK 225–227 straipsniuose nustatytas nusikalstamas veikas (kyšininkavimą, prekybą poveikiu ir papirkimą), kurias kriminalizuoti įpareigoja tarptautinės konvencijos ir Lietuvos pasirašytos tarptautinės sutartys, atsako visi asmenys, nesvarbu, kokia jų pilietybė ir gyvenamoji vieta, taip pat nusikaltimo padarymo vieta bei tai, ar už padarytas veikas baudžiama pagal nusikaltimo padarymo vietos įstatymus.

Yra numatytos šios korupcinio pobūdžio[[51]](#footnote-51) nusikalstamos veikos:

BK 225 straipsnis ***kyšininkavimas***

BK 226 straipsnis ***prekyba poveikiu***

BK 227 straipsnis ***papirkimas***

BK 228 straipsnis ***piktnaudžiavimas***

BK 2281 straipsnis ***neteisėtas teisių į daiktą įregistravimas***

BK 229 straipsnis ***tarnybos pareigų neatlikimas***

BK 230 straipsnis **s*ąvokų išaiškinimas***

Plačiau šio Vadovo priede Nr. 5.

### 3.3. Užsienio valstybių teisės aktai dėl korupcijos

|  |  |
| --- | --- |
| **Pastabas ir pasiūlymus dėl šios dalies siųsti Specialiųjų tyrimų tarnybai** | **Aloizas Šafranovič,****aloizas@stt.lt** |

Verslo organizacijoms, kurios vykdo arba planuoja vykdyti savo komercinę veiklą tarptautiniu mastu arba tam tikrose užsienio valstybėse, tikslinga būtų iš anksto susipažinti su specifiniais, kai kurių užsienio šalių antikorupciniais reikalavimais:

**Jungtinių Amerikos Valstijų (JAV) 1977 m. Korumpuotos veiklos užsienyje įstatymas[[52]](#footnote-52),** angl. *Foreign Corrupt Practices Act* (toliau – FCPA)**.**

**Jungtinės Karalystės 2011 m. Kyšininkavimo aktas[[53]](#footnote-53)**, angl. *The United Kingdom`s UK Bribery Act* (toliau – UKBA).

Britų teisinės institucijos yra parengusios gaires, kas laikytina tinkama kovos su korupcija programa, kuri leistų išvengti juridinio asmens baudžiamosios atsakomybės, – **Kyšininkavimo akto Gairės 2010** (angl. *The Bribery Act 2010 – Guidance [[54]](#footnote-54)*). Gairės susideda iš šešių pagrindinių principų: proporcingumo, įsipareigojimo, vertinimo, išankstinio patikrinimo, komunikacijos ir mokymų, procedūrų kontrolės.

Paminėtina, jog:

* Belgijoje kyšininkavimas yra pagrindas juridiniam asmeniui būti diskvalifikuotam iš valstybės remiamų sutarčių ir kontraktų.
* Danijoje 2013 m. mokesčių kodeksas buvo pakeistas taip, kad uždraudė įmonėms atskaitymus iš kyšių ir „skubos mokesčių“.
* Estijoje motininė bendrovė yra traukiama baudžiamojon atsakomybėn kaip bendrininkė, jei nustatoma, kad jos dukterinė bendrovė padarė kyšininkavimo nusikalstamą veiką, motininei įmonei davus tam leidimą ar finansavus tokį aktą.
* Latvijoje įmonei, nuteistai už kyšininkavimą, draudžiama trejus metus dalyvauti viešuosiuose pirkimuose, o Latvijos įmonių pajamų mokesčių įstatymas nustato, jog išlaidos, nesusijusios su ekonomine veikla (prie kurių priskiriami ir kyšiai), negali būti išskaičiuojamos iš mokesčių.
* Prancūzijoje motininė įmonė gali būti traukiama baudžiamojon atsakomybėn kaip bendrininkė arba organizatorė už kyšininkavimą padarytą savo padalinio kitoje šalyje.
* Vokietijoje juridinis asmuo už korupcinius nusikaltimus atsako Administracinių pažeidimų įstatymo nustatyta tvarka, kompanijos gali atsakyti ir už tai, kad nesiėmė pakankamai prevencinių priemonių užkirsti keliui jos darbuotojų kyšininkavimui.

Plačiau šio Vadovo priede Nr. 5.

## 4. Korupcinio pobūdžio veikų apibrėžimai ir praktiniai pavyzdžiai

|  |  |
| --- | --- |
| **Pastabas ir pasiūlymus dėl šios dalies siųsti Specialiųjų tyrimų tarnybai** | **Aloizas Šafranovič,****aloizas@stt.lt** |

Kiekvienas verslo organizacijos darbuotojas turėtų suvokti:

- kas yra korupcija (kokios yra korupcinio pobūdžio veikos, kokią atsakomybę jos užtraukia kaltininkui ir jo organizacijai),

- kas yra interesų konfliktas ir kaip elgtis esant atitinkamai situacijai,

- kaip dovanos yra traktuojamos viešajame sektoriuje,

- kokią dovanų politiką vykdo jo verslo organizacija (darbdavys),

- kas yra labdara ir parama ir kaip ją teikti, kad nekiltų įtarimų dėl jos skaidrumo,

todėl tikslinga būtų išvardytus aspektus bent trumpai aptarti kiekvienos organizacijos antikorupcinėje politikoje arba rengiamoje antikorupcinėje programoje.

Plačiau šio Vadovo priede Nr. 5.

### 4.1. **Kyšininkavimas**

|  |  |
| --- | --- |
| **Pastabas ir pasiūlymus dėl šios dalies siųsti Specialiųjų tyrimų tarnybai** | **Aloizas Šafranovič,****aloizas@stt.lt** |

Dauguma visuomenės, korupciją visų pirma tapatina su kyšininkavimu. Ši korupcijos forma priskiriama prie ypatingai latentinių reiškinių[[55]](#footnote-55). Kyšininkavimo latentiškumą lemia sekantys faktoriai:

* abi šalys (tiek kyšio davėjas, tiek kyšio gavėjas) yra suinteresuotos įvykį nuslėpti;
* abiem šalims nusikalstama veika yra naudinga;
* pasekmės nėra akivaizdžiai matomos ir dažniausiai, jei paaiškėja, tai tik praėjus tam tikram laikui;
* nors visuomenė šį reiškinį smerkia, nemaža dalis vis dar noriai duoda/ima kyšius arba yra pasirengę jį duoti/paimti;

***Kyšininkavimo pavyzdys tarp viešojo ir privataus sektorių atstovų***

Įgaliotas statybos techninis prižiūrėtojas, vykdydamas statomo objekto techninę priežiūrą, nustatė rimtus statinio techninius ir saugos trūkumus, apie kuriuos informavo statybas vykdantį rangovą, tačiau kartu nurodė, kad už 2000 EUR kyšį gali nefiksuoti pažeidimų, nereikalauti juos pašalinti ir sudaryti sąlygas rangovui šiuos trūkumus užmaskuoti.

***Kyšininkavimo pavyzdys tarp privataus sektorių atstovų***

Vadybininkas, įmonės direktoriaus įsakymu įgaliotas parinkti įmonei parankiausius tiekėjus, dėl jam suteiktos plačios diskrecijos[[56]](#footnote-56) bei silpnos įmonės vidaus kontrolės, pasirenka atstovaujamai įmonei ne naudingiausią tiekėją, o tą, kuris pasiūlo ir sumoka jam didžiausią kyšį.

Savivaldybės paskelbtame viešojo pirkimo konkurse dalyvauja trys privačios įmonės (tiekėjai), tačiau viena iš jų mainais už nepagrįstą naudą (kyšį) susitaria su likusiomis, kad jos atsiims savo pasiūlymus arba pateiks pasiūlymus, kurie neatitinka pirkimo reikalavimų.

Plačiau šio Vadovo priede Nr. 5.

### 4.2. Papirkimas

|  |  |
| --- | --- |
| **Pastabas ir pasiūlymus dėl šios dalies siųsti Specialiųjų tyrimų tarnybai** | **Aloizas Šafranovič,****aloizas@stt.lt** |

Papirkimas – tai tiesioginis ar netiesioginis kyšio pasiūlymas, pažadėjimas ar davimas valstybės tarnautojui ar jam prilygintam asmeniui už pageidaujamą teisėtą veikimą ar neveikimą vykdant įgaliojimus, arba tarpininkui siekiant tų pačių rezultatų.

Papirkimas gali pasireikšti keturiomis formomis:

* *Kyšio pasiūlymu*;
* *Pažadėjimu duoti kyšį*;
* *Kyšio davimu*;
* *Kyšio pasiūlymu, pažadėjimu duoti kyšį ar kyšio davimu tarpininkui*.

***Papirkimo pavyzdys tarp viešojo ir privataus sektorių atstovų***

Aplinkos inspektorius įmonės teritorijoje aptiko didelį kiekį pavojingų ir netinkamai saugomų atliekų, už ką jai grėsė didelė administracinė nuobauda. Siekdamas išvengti gresiančios didelės baudos, įmonės direktorius sumokėjo inspektoriui 200 EUR kyšį, kad įmonėje aptiktos atliekos administracinės teisės pažeidimo protokole būtų įvardintos kaip nepavojingos, kas užtraukė jam ženkliai mažesnę atsakomybę.

***Papirkimo pavyzdys tarp privataus sektorių atstovų***

Įmonės vadybininkas žinodamas, kad konkuruojančios bendrovės, kuri taip pat rengia pasiūlymo dokumentus viešajam pirkimui, informacinių technologijų darbuotojas greitu metu ketino pakeisti darbovietę, susitarė sumokėti pastarajam 1000 EUR kyšį už jo parengto pasiūlymo viešajam pirkimui kopiją.

Plačiau šio Vadovo priede Nr. 5.

### 4.3. Prekyba poveikiu

|  |  |
| --- | --- |
| **Pastabas ir pasiūlymus dėl šios dalies siųsti Specialiųjų tyrimų tarnybai** | **Aloizas Šafranovič,****aloizas@stt.lt** |

Neretai asmenys, siekiantys sau naudingų sprendimų, neturi galimybių tiesiogiai papirkti atitinkamus veiksmus atlikti įgaliotus tarnautojus, todėl į pagalbą pasitelkia jiems įtaką galinčius daryti trečiuosius asmenis, dažnai vadinamus tarpininkais. Tokių tarpininkų kyšininkavimas bei papirkimas taip pat laikytini savarankiškais korupciniais nusikaltimais.

***Prekybos poveikiu pavyzdys tarp viešojo ir privataus sektorių atstovų***

Bendrovė finansavo vienos politinės partijos sąskrydžio organizavimą, mainais už tai, kad pastarosios partijos pirmininkas paveiktų šios partijos deleguotą ministrą sudaryti palankias sąlygas bendrovei laimėti ministerijos viešuosius pirkimus.

***Prekybos poveikiu pavyzdys tarp privataus sektorių atstovų***

Bendrovės, superkančios miškus ir ruošiančios medienos žaliavą, direktorius padovanojo savo buvusiam klasiokui nemokamą apsilankymą dviem asmenims SPA centre Druskininkuose už tai, kad pastarasis padarytų įtaką vadybininku biokuro katilinėje (gamina šilumą daugiabučiams namams) dirbančiam žentui, kad pastarasis vieneriems metams pratęstų su bendrove sudarytą biokuro žaliavos tiekimo kontraktą.

Plačiau šio Vadovo priede Nr. 5.

### 4.4. Piktnaudžiavimas

|  |  |
| --- | --- |
| **Pastabas ir pasiūlymus dėl šios dalies siųsti Specialiųjų tyrimų tarnybai** | **Aloizas Šafranovič,****aloizas@stt.lt** |

Piktnaudžiavimas tarnybine padėtimi – tai pasinaudojimas savo tarnybine padėtimi priešingais tarnybai ar susijusio verslo interesais.

Ši veika pasireiškia tuo, kad įgaliotas asmuo išoriškai atlieka jam paskirtas pareigas, įgyvendina jam suteiktas teises ir pareigas, tačiau iš tikrųjų savo veikimu ar neveikimu pažeidžia tarnybos ar darbdavio nustatytus elgesio principus ir tikslus, jo veikloje dominuoja ne viešasis ar atstovaujamos organizacijos, bet asmeninis arba savanaudiškas interesas.

***Piktnaudžiavimo pavyzdys viešajame sektoriuje***

Viešosios įstaigos, kurios steigėja yra savivaldybė, direktorius be savivaldybės žinios ir ne konkurso tvarka suteikė savo geram draugui teisę neatlygintinai naudotis ir vykdyti komercinę veiklą patalpose, kurias viešajai įstaigai savivaldybė suteikė naudotis panaudos teisėmis. Tokiu būdu savivaldybei buvo padaryta didelė žala, nes pastaroji neteko lėšų, kurias galėtų gauti, jei patalpos būtų išnuomotos teisės aktų nustatyta tvarka.

***Piktnaudžiavimo pavyzdys privačiame sektoriuje***

Akcininkų pasitikėjimą turintis bendrovės direktorius, vykdydamas verslo plėtrą, naujos atliekų perdirbimo gamyklos statybai įsigijo giminaičio parduodamą žemės sklypą aukštesne nei vidutine rinko kaina, tuo padarydamas žalą bendrovei ir jos akcininkams.

Plačiau šio Vadovo priede Nr. 5.

### 4.5. Tarnybos pareigų neatlikimas

|  |  |
| --- | --- |
| **Pastabas ir pasiūlymus dėl šios dalies siųsti Specialiųjų tyrimų tarnybai** | **Aloizas Šafranovič,****aloizas@stt.lt** |

Šis nusikaltimas pasireiškia dviem formomis:

* *Pareigų neatlikimu* – kai asmuo neatlieka pareigų, kurios priklauso jo kompetencijai ir yra būtinos tarnybos ar darbdavio interesams užtikrinti;
* *Netinkamu pareigų atlikimu*– kai asmuo aplaidžiai, atmestinai, atsainiai, nekokybiškai arba nepakankamai veiksmingai vykdo savo pareigas.

***Tarnybos pareigų neatlikimo pavyzdys viešajame sektoriuje***

Policijos pareigūnas, gavęs pranešimą apie gresiantį pavojų asmens sveikatai, delsė imtis būtinų priemonių, kad būtų užkardytas nusikaltimas, dėl ko pagalbos besikreipusiam asmeniui buvo padaryta didelė žala – stiprus sveikatos sutrikdymas.

***Tarnybos pareigų neatlikimo pavyzdys privačiame sektoriuje***

Įmonės teisininkas, atsakingas už įmonės interesų atstovavimą teismuose bei visų reikiamų procesinių dokumentų rengimą, atsižvelgdamas į įsiskolinusios bendrovės vadovo neformalų prašymą, laiku neparengė ir nepateikė teismui ieškinio dėl didelės skolos bei palūkanų išieškojimo iš įsiskolinusios bendrovės, dėl ko suėjo ieškinio pateikimo senaties terminai ir įmonė prarado galimybę atgauti skolą.

Plačiau šio Vadovo priede Nr. 5.

### 4.6. Dovanos, paslaugos ir svetingumas

|  |  |
| --- | --- |
| **Pastabas ir pasiūlymus dėl šios dalies siųsti Specialiųjų tyrimų tarnybai** | **Aloizas Šafranovič,****aloizas@stt.lt** |

**Dovana** yra bet koks vertę turintis materialinis daiktas, įteikiamas kitam žmogui kaip draugystės ar dėkingumo ženklas pagal nusistovėjusias tradicijas ir papročius. Paprastai dovanos yra teikiamos nesitikint mainais už tai gauti kokį nors atlygį, tačiau priklausomai nuo **dovanos vertės**, nuo to **kam**, **kokiomis aplinkybėmis**, **kaip dažnai ir kokiu tikslu** ji teikiama, dovana gali būti traktuojama kaip neteisėta nauda arba kyšis, todėl tiek viešajame, tiek privačiame sektoriuje labai svarbu yra žinoti takoskyrą tarp dovanos ir kyšio.

***Tikra dovana niekada negali būti kyšiu, o kyšis dovana.***

**Paslauga** – tai materialinę vertę turinti, neapčiuopiama veikla (*remonto darbai, projektavimas, grožio, sveikatinimo procedūros, poilsio organizavimas, konsultacijos ir pan.*), kuria tenkinamas konkretus materialus ar nematerialus vartotojo poreikis.

**Svetingumas** – tai malonus ir paslaugus žmogaus sutikimo, priėmimo arba aptarnavimo būdas, apimantis kompleksą apčiuopiamų (*maistas, gėrimai, nakvynė*) ir nepačiuopiamų (*aptarnavimas, atmosfera, įvaizdis*) elementų.

#### 4.6.1. Dovanų (įskaitant paslaugų ir svetingumo) traktavimas viešajame sektoriuje

Lietuvos Respublikos teisės aktai draudžia bet kokio pobūdžio dovanas, paslaugas, atsidėkojimus ar svetingumo išraiškas viešojo sektoriaus darbuotojams, jei jie **susiję su darbuotojo einamomis pareigomis**. Tokio pobūdžio naudos teikimas ir priėmimas nepriklausomai nuo naudos vertės yra laikomas neteisėta veika ir užtraukia drausminę arba baudžiamąją atsakomybę.

Pažymėtina, kad Lietuvos BK nustato baudžiamąją atsakomybę netgi už mažesnės negu 1 MGL (***38 EUR***) vertės nepagrįstos naudos suteikimą ir priėmimą.

Kita vertus, praktikoje tiek prokuroras, tiek teismas kiekvieną atvejį vertina atskirai, atsižvelgdami į veikos padarymo aplinkybių visumą, todėl tikėtina, kad valstybės tarnautojo veiksmus, priimant nebrangaus alkoholinio gėrimo kyšį už skubų pažymos išdavimą interesantui (*tai yra, už teisėtą veikimą vykdant įgaliojimus*), teismas greičiausiai vertintų kaip mažareikšmę veiką ir atleistų nuo baudžiamosios atsakomybės, tačiau tai būtų pagrindas taikyti asmeniui drausminę atsakomybę. O analogiško kyšio priėmimas už neteisėtą suklastotos pažymos išdavimą (*tai yra, už neteisėtą veikimą vykdant įgaliojimus*), manytina, teismo jau būtų traktuojamas kaip baudžiamasis nusižengimas ir užtrauktų baudžiamąją atsakomybę[[57]](#footnote-57).

Žemiau nurodomi teisės aktai ir jų nuostatos, draudžiančios viešojo sektoriaus darbuotojams priimti dovanas, taip pat nurodančios kaip tarnautojas privalo elgtis jas gavęs:

* Lietuvos Respublikos civilinio kodekso 6.470 straipsnio 5 dalis draudžia priimti dovanas politikams, valstybės ir savivaldybių pareigūnams, kitokiems valstybės tarnautojams ir jų artimiesiems giminaičiams, kai tai susiję su politiko, pareigūno ar valstybės tarnautojo tarnybine padėtimi ar tarnybinėmis pareigomis.
* Lietuvos Respublikos valstybės tarnybos įstatymo 3 straipsnio 4 dalies 2 punktas nustato, kad valstybės tarnautojas privalo elgtis nepriekaištingai, būti nepaperkamas, nepriimti dovanų, pinigų ar paslaugų, išskirtinių lengvatų ir nuolaidų iš asmenų ar organizacijų, galinčių daryti įtaką, kai jis eina valstybės politiko pareigas ar atlieka tarnybines pareigas.
* Lietuvos Respublikos viešųjų ir privačių interesų derinimo valstybinėje tarnyboje įstatymo 14 straipsnis nustato, kad:
	+ Asmuo, dirbantis valstybinėje tarnyboje[[58]](#footnote-58), negali priimti dovanų ar paslaugų arba jas teikti, jeigu tai gali sukelti viešųjų ir privačių interesų konfliktą[[59]](#footnote-59).
	+ Minėtas apribojimas netaikomas asmenims, gavusiems dovanų ar paslaugų pagal tarptautinį protokolą ar tradicijas, kurios įprastai yra susijusios su asmens, dirbančio valstybinėje tarnyboje, pareigomis, taip pat reprezentacijai skirtoms dovanoms (*valstybės, įstaigos ir kitokia simbolika, kalendoriai, knygos ir kitokie informacinio pobūdžio spaudiniai*), kurių vertė neviršija 30 eurų (jei nurodytos dovanos vertė viršija 30 eurų, ši dovana yra laikoma valstybės ar savivaldybės nuosavybe, ji įvertinama ir saugoma Vyriausybės nustatyta tvarka).
	+ Valstybinėje tarnyboje dirbantis asmuo, kuris asmeniškai ar per tarpininkus priėmė leidžiamo dydžio dovaną iš fizinio ar juridinio asmens ir dėl to gali kilti viešųjų ir privačių interesų konfliktas, vienerius metus negali dalyvauti rengiant, svarstant ar priimant sprendimus ar atlikti kitų tarnybinių pareigų dėl šio asmens.

***Pavyzdys.*** *Verslininkas nuolat vėluoja, nors ir nežymiai, pateikti dokumentus apie savo bendrovės veiklą ją kontroliuojančiai valstybės (ar savivaldybės) institucijai. Be to, bendrovės atskaitomybės dokumentai užpildomi nesilaikant tam tikrų, jiems keliamų, formalių reikalavimų. Viešai demonstruodamas, jog „gailisi“ ir tarsi „atsiprašydamas“ už tokį savo elgesį ir tikėdamasis, jog dokumentus priimanti valstybės (ar savivaldybės) institucija, daromų aplaidžių veiksmų nevertins kaip pažeidimo, į situaciją pažvelgs „žmogiškai“, „nebiurokratiškai“, priimamajame kartu su dokumentais verslininkas palieka saldainių dėžutę ir gėlių puokštę.*

Tokiose situacijose „parodyto asmeninio dėmesio“ ženklus, – tegul ir simbolines ar visai mažareikšmes „dovanėles“, priimantiems tarnautojams neišvengiamai iškyla psichologinio pobūdžio dilema – kaip pasielgti su „šiuo maloniu žmogumi“, kuris nesilaiko formalių, „biurokratiškų“ reikalavimų?

**Atsakymas vienareikšmiškas –** šiuo atveju valstybės tarnautojui jokių dovanėlių tikrai negalima priimti, o verslininkui nederėtų jų teikti.

Lietuvos Respublikos viešųjų ir privačių interesų derinimo valstybinėje tarnyboje įstatymas taip pat išvardija tam tikras pareigybes[[60]](#footnote-60), kurias einantys asmenys privalo užpildyti privačių interesų deklaracijas. Privačių interesų deklaracijose be kitų interesų konfliktą galinčių sukelti duomenų privaloma nurodyti asmens, jo sutuoktinio, sugyventinio ar partnerio per paskutinius 12 kalendorinių mėnesių gautas dovanas (išskyrus artimų asmenų dovanas), jeigu dovanų vertė didesnė negu 150 eurų, taip pat sudarytus ir kitus galiojančius sandorius, jeigu sandorio vertė didesnė negu 3 000 eurų.

#### 4.6.2. Dovanų (įskaitant paslaugų ir svetingumo) traktavimas privačiame sektoriuje

Privačiame sektoriuje dovanos paprastai yra vertinamos lanksčiau negu viešajame sektoriuje. Dažniausiai kiekviena organizacija gali pati nuspręsti, kokią dovanų politiką taikyti savo veikloje. Tačiau ir čia egzistuoja pagrindinė taisyklė – visos dovanos turi būti teikiamos (gaunamos) *bona fide* [*lotyniškai*], tai yra – gera valia, atvirai, sąžiningai, be jokių užslėptų kėslų. Be to, turėtų būti uždraustos bet kokios dovanos, kurių suteikimas ar gavimas galėtų turėti įtakos tarpusavio verslo sandoriams, paveiktų priimamus sprendimus arba leistų pagrįstai įtarti galimą tokį poveikį.

Siekiant išvengti keblių situacijų ir bereikalingų jų interpretacijų, kiekvienai verslo organizacijai tikslinga būtų formalizuoti jai priimtiną dovanų politiką, tai yra raštu išdėstyti ir viešai paskelbti (pavyzdžiui, savo Interneto svetainėje) apie tai, kokio pobūdžio ir vertės dovanas leidžiama teikti ir gauti jos darbuotojams.

Tokia politika taip pat yra svarbi informacinio pobūdžio priemonė visiems organizacijos partneriams, leisianti išvengti abiem pusėms nepatogių situacijų ateityje.

Retai kuri įmonė nustato visišką bet kokių dovanų draudimą savo darbuotojams. Įprastai yra nustatomos tam tikros dovanojimo / dovanų priėmimo sąlygos, pavyzdžiui:

* Nustatoma maksimali leistina dovanų vertė, pavyzdžiui, ne daugiau nei 50 Eur;
* Išvardijamos konkrečios leistinos dovanos (pateikiant jų sąrašą) arba nurodomas dovanų pobūdis ir maksimali jų leistina vertė, pavyzdžiui: darbo kalendoriai, kanceliarinės prekės, organizacijos reklaminė atributika, reprezentaciniai suvenyrai, smulkūs aksesuarai, alkoholiniai gėrimai, tabako gaminiai, kurių vertė ne didesnė kaip 30 Eur;
* Uždraudžiamos bet kokios dovanos pinigine išraiška, įskaitant dovanų čekius, dovanų kuponus ir pan.;
* Nustatomos dovanų priėmimo taisyklės, pavyzdžiui: 1) pareiga apie visas dovanas informuoti savo tiesioginį vadovą ir/arba už etiką ir antikorupcinių priemonių įgyvendinimą organizacijoje atsakingą (atitikties) darbuotoją; 2) pareiga visas dovanas užregistruoti įmonės dovanų registre, o dovaną perduoti atitikties darbuotojui; 3) kilus abejonėms dėl dovanos vertės ar jos įteikimo tikslų, pareiga kreiptis konsultacijos į atitikties darbuotoją dėl dovanos priėmimo arba grąžinimo; 4) metų pabaigoje sudaroma komisija, kuri apsprendžia per metus gautų dovanų likimą (kurias dovanas saugoti organizacijos suvenyrų stende, kurias išdalinti darbuotojams loterijos būdu, kurias paaukoti labdarai ir pan.) ir apie tai paskelbiama viešai tinklapyje.

**Prieš apsisprendžiant priimti (įteikti) dovaną ar ne, reikėtų pagalvoti apie:**

* dovanos įteikimo aplinkybes: priežastis, vietą, laiką, būdą, dovanos formą;
* dovanos vertę, ypač jei matosi, jog ji didesnė, nei to įprastomis sąlygomis leistų tikėtis su dovanotoju (ar asmeniu, kuriam ketinama dovanoti) siejantys santykiai;
* dovanojimų dažnumą ir jų periodiškumą (net smulkios, tačiau dažnai dovanojamos dovanos turėtų kelti susirūpinimą);
* kokie yra dovaną teikiančio asmens ketinimai (tai jis daro iš mandagumo ar pagarbos, o gal turėdamas ketinimų palankiu sau būdu paveikti būsimus sprendimus, tiesiogiai ar netiesiogiai atsidėkoti už daromus ar buvusius);
* ar su dovanotoju nesielgiama dviprasmiškai, savo elgesiu leidžiant jam susidaryti klaidingą nuomonę, jog dovanos (atsidėkojimo) iš jo laukiama ir tikimasi;
* ar priėmus (įteikus) dovaną nejaučiama bet kokių galimų įsipareigojimų dovanotojui (apdovanotajam);
* ar dovanos gavimo (įteikimo) faktas nekels jokių nepatogumų ar psichologinio diskomforto, jei apie tai taps viešai visiems (kolegoms, partneriams, žiniasklaidai, plačiajai visuomenei) žinoma.

### 4.7. Labdaros ir paramos teikimas

|  |  |
| --- | --- |
| **Pastabas ir pasiūlymus dėl šios dalies siųsti Specialiųjų tyrimų tarnybai** | **Aloizas Šafranovič,****aloizas@stt.lt** |

Kartais kyšį bandoma užmaskuoti paramos ar labdaros davimu, todėl aptarsime ir labdaros bei paramos teikimo skaidrumo aspektus.

Lietuvos Respublikos civilinio kodekso 6.476 straipsnis nustato pagrindinius aukos (tai yra paramos arba labdaros) požymius:

* Auka laikomas neatlygintinis turto ar turtinės teisės dovanojimas tam tikram naudingam tikslui;
* Aukai priimti nereikalingas joks leidimas ar sutikimas;
* Auka turi būti naudojama tam, kam buvo paaukota.

Teisės aktai nustato dvi juridinių asmenų galimas aukojimo rūšis: labdaros ir paramos teikimą.

Labdaros ir paramos **dalyku gali būti**:

1) piniginės lėšos;

2) bet koks kitas turtas, įskaitant pagamintas ar įsigytas prekes;

3) suteiktos paslaugos.

Labdaros ir paramos **dalyku negali būti**: Lietuvos Respublikos valstybės ir savivaldybių, Valstybinio socialinio draudimo fondo, Privalomojo sveikatos draudimo fondo biudžetų ir kitų valstybės pinigų fondų, Lietuvos Banko ir kitos valstybės ir savivaldybių piniginės lėšos, taip pat tabakas ir tabako gaminiai, etilo alkoholis ir alkoholiniai gėrimai bei ribotai apyvartoje esantys daiktai.

**Labdaros tikslas**:

* labdaros gavėjų minimalių socialiai priimtinų poreikių tenkinimas,
* sveikatos priežiūros užtikrinimas,
* pagalba likviduojant karo ir gaivalines nelaimes, gaisrus, ekologines katastrofas, užkrečiamųjų ligų protrūkius ir epidemijų padarinius.

**Labdaros gavėjais** gali būti:

1) neįgalieji;

2) ligoniai;

3) vaikai našlaičiai ir be tėvų globos likę vaikai;

4) nedirbantys pensininkai, negaunantys kitų pajamų, išskyrus pensijas ir kitas socialines išmokas;

5) bedarbiai;

6) asmenys, kuriems Lietuvos Respublikos įstatymų nustatyta tvarka pripažintas nukentėjusiųjų teisinis statusas;

7)šeimos (asmenys), kurių gaunamos pajamos negali patenkinti jų minimalių socialiai priimtinų poreikių, kurių mastą nustato savivaldybės;

8) asmenys, savivaldybių nustatyta tvarka pripažinti nukentėjusiais nuo karo ir gaivalinių nelaimių, gaisrų, ekologinių katastrofų, epidemijų, užkrečiamųjų ligų protrūkių.

**Paramos tikslas** – teikti paramą paramos gavėjams jų įstatuose ar nuostatuose arba religinių bendruomenių, bendrijų ir centrų kanonuose, statutuose ir kitose normose visuomenei naudingiems tikslams. Visuomenei naudingais tikslais laikoma veikla šiose srityse:

* tarptautinio bendradarbiavimo,
* žmogaus teisių apsaugos,
* mažumų integracijos,
* kultūros,
* religinių ir etinių vertybių puoselėjimo,
* švietimo, mokslo ir profesinio tobulinimo,
* neformalaus ir pilietinio ugdymo,
* sporto,
* socialinės apsaugos ir darbo,
* sveikatos priežiūros,
* nacionalinio saugumo ir gynybos,
* teisėtvarkos,
* nusikalstamumo prevencijos,
* gyvenamosios aplinkos pritaikymo ir būsto plėtros,
* autorių teisių ir gretutinių teisių apsaugos,
* aplinkos apsaugos
* ir kitose visuomenei naudingomis ir nesavanaudiškomis pripažįstamose srityse.

**Paramos gavėjais** gali būti Lietuvos Respublikoje įregistruoti:

1) labdaros ir paramos fondai;

2) biudžetinės įstaigos;

3) asociacijos;

4) viešosios įstaigos;

5) religinės bendruomenės, bendrijos ir religiniai centrai;

6) tarptautinių visuomeninių organizacijų skyriai (padaliniai);

7) kiti juridiniai asmenys, kurių veiklą reglamentuoja specialūs įstatymai ir kurių veiklos tikslas nėra pelno siekimas, o gautas pelnas negali būti skiriamas jų dalyviams.

Paramos gavėjais taip pat gali būti užsienyje esančios lietuvių bendruomenės ir kitos lietuviškos įstaigos ar organizacijos[[61]](#footnote-61) bei Europos ekonominės erdvės valstybėse įsteigi juridiniai asmenys ar kitos organizacijos, kurių veiklos tikslas nėra pelno siekimas, o gautas pelnas negali būti skiriamas jų dalyviams[[62]](#footnote-62)*.*

Svarbu atkreipti dėmesį, ar paramos teikimo/gavimo faktas turi būti įforminamas atitinkama sutartimi ar kitais paramos perdavimo faktą patvirtinančiais laisvos formos dokumentais, turinčiais privalomus Buhalterinės apskaitos įstatymo nustatytus rekvizitus (sutartis nebūtina, jeigu parama teikiama ne Notariato įstatymo nustatyta tvarka ir nenustatomos papildomos paramos davėjo sąlygos).

**Kaip turi būti nustatoma Įmonių suteiktos paramos suma**

Įmonių suteiktos paramos suma nustatoma:

- teikiant paramą ilgalaikiu materialiuoju turtu, suteiktos paramos suma yra lygi šio turto likutinei vertei (įsigijimo kainai, atėmus apskaičiuotą nusidėvėjimą);

- teikiant paramą kitu turtu, suteiktos paramos suma yra lygi šio turto įsigijimo kainai;

- teikiant paramą paslaugomis, paramos suma yra lygi šių paslaugų savikainai, t. y. teikiant paramą paslaugomis, paslaugos kainai negali būti priskirta pelno marža. Tai reiškia, kad paslauga negali būti teikiama sutartinėmis ar paramos teikėjo nusistatytomis kainomis, pvz., advokato, konsultanto nusistatytomis paslaugų kainomis;

- teikiant paramą panaudos teise perduodant ilgalaikį materialųjį turtą, paramos suma lygi apskaičiuotai šio turto nusidėvėjimo per laikotarpį, kurį paramos gavėjas jį naudojo, sumai.

**Įmonių apmokestinamojo pelno mažinimas paramos gavėjams, t. y. pelno nesiekiantiems vienetams, teiktos paramos suma**

Pagal Lietuvos Respublikos pelno mokesčio įstatymo (toliau – PMĮ) 17 str. 2 dalį paramai skirtos išmokos priskiriamos ribojamų dydžių leidžiamiems atskaitymams[[63]](#footnote-63).

Įmonei, suteikusiai paramą, leidžiama iš pajamų du kartus atskaityti LPĮ nustatyta tvarka paramai skirtas išmokas, įskaitant perleisto turto, suteiktų paslaugų vertę, bet ne didesnes kaip 40 % įmonės pajamų, apskaičiuotų iš pajamų atėmus neapmokestinamąsias pajamas (PMĮ 12 str.), leidžiamus atskaitymus (PMĮ 17 str. 1 d.) ir ribojamų dydžių leidžiamus atskaitymus (PMĮ 17 str. 2 d.), išskyrus paramą ir ankstesnių metų mokestinių laikotarpių nuostolius (PMĮ 28 str. 2 dalis).

Įmonių paramai skirtų lėšų, kurios yra didesnės kaip 40 % mokesčio mokėtojo pajamų, apskaičiuotų iš pajamų atėmus neapmokestinamąsias pajamas, leidžiamus atskaitymus ir ribojamų dydžių atskaitymus, atskaityti negalima. Iš pajamų taip pat neatskaitomos išmokos grynais pinigais, viršijančios 250 MGL (bazinės socialinės išmokos) dydžio sumą vienam paramos gavėjui per mokestinį laikotarpį.

Svarbu atkreipti dėmesį tai, kad iš pajamų neatimta paramai skirtų išlaidų suma į kitus metus neperkeliama.

*Pavyzdžiui: Akcinė bendrovė per mokestinį laikotarpį vienam paramos gavėjui suteikė 20 000 Eur paramos grynais pinigais. Apskaičiuojant apmokestinamąjį pelną, iš pajamų gali būti du kartus atskaitoma 250 MGL neviršijanti 9 500 Eur (38 Eur x 250) suteiktos paramos suma, tačiau ne didesnė kaip 40 proc. mokesčio mokėtojo pajamų, apskaičiuotų iš pajamų atėmus neapmokestinamąsias pajamas, leidžiamus atskaitymus ir ribojamų dydžių leidžiamus atskaitymus, išskyrus paramą ir ankstesnių metų mokestinių laikotarpių mokestinius nuostolius. 250 MGL viršijanti 10 500 Eur (20 000 – 9 500) grynais pinigais suteiktos paramos suma priskiriama neleidžiamiems atskaitymams.*

*Arba kitas pavyzdys: UAB X pagal ataskaitinių metų rezultatus gavo 35 000 Eur pajamų, iš kurių atėmus neapmokestinamąsias pajamas, leidžiamus atskaitymus ir ribojamų dydžių leidžiamus atskaitymus, išskyrus paramą ir ankstesnių metų mokestinius nuostolius lieka 25 000 Eur. Per ataskaitinį laikotarpį bendrovė paramai ne grynais pinigais pervedė 15 000 Eur. UAB X iš pajamų gali atskaityti tik 10 000 Eur (25 000 x 0,4 ) paramai skirtų išlaidų sumą, nors dviguba paramai skirtų išmokų suma – 30 000 Eur (15 000 x 2). Iš pajamų neatimta paramai skirtų išlaidų suma (5 000 Eur) į kitus metus nepersikelia.*

Atkreiptinas dėmesys į tai, kad iš Įmonių pajamų, apskaičiuojant apmokestinamąjį pelną, negali būti atskaitoma:

- parama, suteikiama ne pagal LPĮ nuostatas, pavyzdžiui, kai parama suteikiama paramos gavėjo statuso neturinčiam juridiniam asmeniui;

- paramos, suteiktos grynais pinigais dalis, viršijanti 250 MGL (bazinės socialinės išmokos);

- paramai skirtų lėšų, didesnių kaip 40 proc. mokesčio mokėtojo pajamų, apskaičiuotų iš pajamų atėmus neapmokestinamąsias pajamas, leidžiamus atskaitymus ir ribojamų dydžių atskaitymus.

Svarbu atkreipti dėmesį, kad paramai skirtomis sumomis negali būti didinami Įmonių veiklos nuostoliai.

*Pavyzdžiui: Iš UAB Y veiklos pajamų atėmus neapmokestinamąsias pajamas, leidžiamus atskaitymus ir ribojamų dydžių leidžiamus atskaitymus, išskyrus paramą ir ankstesnių mokestinių laikotarpių mokestinius nuostolius, apskaičiuotas nuostolis – 16 000 Eur. Vertybinių popierių ir išvestinių finansinių priemonių perleidimo rezultatas taip pat nuostolis – 24 000 Eur. Suteiktos paramos suma negali būti atskaitoma iš UAB Y pajamų, t. y. negali būti priskirta mokestinių nuostolių sumai, perkeliamai į kitus mokestinius nuostolius.*

**Kokiais atvejais iš Įmonių gauta parama gali būti laikoma panaudota ne pagal LPĮ nustatytą paskirtį?**

Atitinkamai, kai paramos gavėjai, t. y. pelno nesiekiančios organizacijos, gautą paramą, panaudoja ne pagal LPĮ nustatytą paskirtį, šias sumas turi priskirti pelno mokesčio bazei. Pelno mokesčio bazei taip pat yra priskiriama iš vieno paramos teikėjo per mokestinį laikotarpį grynais pinigais gautos paramos dalis, viršijanti 250 MGL (bazinės socialinės išmokos) (PMĮ 4 str. 6 dalis).

Parama, panaudoja ne pagal LPĮ nustatytą paskirtį gali būti:

- kai gauta parama naudojama politinėms partijoms ar politinėms kompanijoms finansuoti bei politinių kampanijų dalyvių politinių kampanijų laikotarpiu atsiradusiems ar su politinėmis kampanijomis susijusiems skolos įsipareigojimams padengti (LPĮ 10 str. 2.1 papunktis):

*Pavyzdžiui, asociacija, kurios įstatuose numatyta pilietinio ugdymo veikla, iš rėmėjų gautą 5000 Eur paramą panaudojo X politinės partijos rinkiminei kampanijai  finansuoti (dengiamos su rinkimine kampanija susijusio renginio išlaidos). Kadangi gauta parama panaudota su politine kampanija susijusiam renginiui organizuoti, visa panaudotoji parama priskiriama ne pagal LPĮ nustatytą paskirtį panaudotai paramai ir apmokestinama be atskaitymų, taikant 15 proc. pelno mokesčio tarifą.*

- kai gauta parama perduodama kaip įnašas juridiniam asmeniui, kurio dalyvis yra paramos gavėjas;

- kai gauta parama panaudojama, teikiant labdarą ne LPĮ nustatyta tvarka;

- kai gauta parama panaudojama, neatsižvelgiant į paramos gavėjų veiklą reguliuojančiame įstatyme nustatytus apribojimus;

- kai parama panaudojama ne visuomenei naudingiems tikslams, o privatiems poreikiams tenkinti.

Svarbu atkreipti dėmesį, į tai, kad paramos gavėjai, t. y. pelno nesiekiančios organizacijos, gautos paramos, panaudotos ne pagal LPĮ nustatytą paskirtį, sumą, taip pat iš vieno paramos teikėjo per mokestinį laikotarpį grynais pinigais gautos paramos dalį, viršijančią 250 MGL (bazinės socialinės išmokos) dydžio sumą privalo priskirti pelno mokesčio mokestinei bazei (pajamoms) ir apmokestinti be atskaitymų, taikant 15 proc. pelno mokesčio tarifą.

 **Siekdamos išvengti galimos korupcijos rizikos, verslo organizacijos turėtų:**

* prieš teikdamos labdarą ar paramą – įsitikinti, kad labdaros ar paramos gavėjai nėra kaip nors susiję su politikais, valdžios atstovais ir kitais subjektais, turinčiai įgaliojimus priimti sprendimus dėl aukotojo interesų.
* suteikusios labdarą ar paramą – pasidomėti labdaros ar paramos panaudojimo skaidrumu ir pagrįstumu.
* apie suteiktą labdarą viešai paskelbti bent jau savo interneto svetainėje.

**Pažymėtina,** kad pagal Lietuvos Respublikos teisės aktus juridiniai asmenys negali finansuoti ar remti politinių partijų ir jų politinių kampanijų.

### 4.8. Interesų konfliktas

|  |  |
| --- | --- |
| **Pastabas ir pasiūlymus dėl šios dalies siųsti Specialiųjų tyrimų tarnybai** | **Aloizas Šafranovič,****aloizas@stt.lt** |

Interesų konfliktas – tokia situacija, kai bet kokios profesijos atstovas (valdžios, verslo, žiniasklaidos, viešosios organizacijos, ir pan.) turi rinktis tarp pareigų vykdymo, reikalaujamo užimamų pareigų, ir privataus intereso.

#### 4.8.1. Interesų konflikto traktavimas viešajame sektoriuje

**Viešasis interesas** tai visuomenės suinteresuotumas, kad asmenys, dirbantys valstybinėje tarnyboje[[64]](#footnote-64), visus sprendimus priimtų nešališkai ir teisingai.

Lietuvos Respublikos viešųjų ir privačių interesų derinimo valstybinėje tarnyboje įstatymo 2 straipsnio 4 dalis **interesų konfliktą** apibrėžiakaip situaciją, kai valstybinėje tarnyboje dirbantis asmuo, atlikdamas pareigas ar vykdydamas pavedimą, privalo priimti sprendimą ar dalyvauti jį priimant, ar įvykdyti pavedimą, kurie susiję ir su jo privačiais interesais.

Šiame apibrėžime **privatūs interesai**– asmens, dirbančio valstybinėje tarnyboje, (ar jam artimo asmens) asmeninis turtinis ar neturtinis suinteresuotumas[[65]](#footnote-65), galintis turėti įtakos sprendimams atliekant tarnybines pareigas.

Pavyzdžiui: savivaldybės viešosios tvarkos tarnautojas gauna skundą dėl jo brolio padaryto viešosios tvarkos pažeidimo; ministerijos viešųjų pirkimų komisijos narys turi balsuoti dėl sutarties tarp jo atstovaujamos ministerijos ir bendrovės, kurios akcininke yra jo žmona, sudarymo; valstybės įmonės direktoriaus pavaduotojas sprendžia klausimą dėl paramos skyrimo paramos gavėjams, tarp kurių yra jo motinos vadovaujama viešoji įstaiga; biudžetinės įstaigos vadovas turi atrinkti tinkamiausią kandidatą į jo vadovaujamos įstaigos laisvą darbo vietą, o tarp galimų kandidatų yra įtraukta jo marčia ir pan.

Viešajame sektoriuje, atliekant bet kokius veiksmus ir priimant bet kokius sprendimus, viešiesiems interesams turi būti teikiama pirmenybė prieš privačius interesus.

Siekiant užkirsti kelią galimam interesų konfliktui, valstybinėje tarnyboje dirbantis asmuo:

* Privalo deklaruoti savo privačius interesus, pateikdamas privačių interesų deklaraciją[[66]](#footnote-66), kurioje nurodomi jo ir sutuoktinio, sugyventinio ar partnerio duomenys:
	+ - vardas, pavardė, asmens kodas, valstybinio socialinio draudimo pažymėjimo numeris, darbovietė (darbovietės) ir pareigos;
		- juridinis asmuo, kurio dalyvis yra deklaruojantysis ar jo sutuoktinis, sugyventinis, partneris;
		- vykdoma individuali veikla, kaip ji apibrėžta Gyventojų pajamų mokesčio įstatyme;
		- narystė ir pareigos įmonėse, įstaigose, asociacijose ar fonduose, išskyrus narystę politinėse partijose ir profesinėse sąjungose;
		- per paskutinius 12 kalendorinių mėnesių gautos dovanos (išskyrus artimų asmenų dovanas), jeigu dovanų vertė didesnė negu 150 eurų;
		- informacija apie per paskutinius 12 kalendorinių mėnesių sudarytus ir kitus galiojančius sandorius, jeigu sandorio vertė didesnė negu 3 000 eurų;
		- artimi asmenys ar kiti žinomi asmenys arba duomenys, dėl kurių gali kilti interesų konfliktas.
* Negali dalyvauti rengiant, svarstant ar priimant sprendimus arba kitaip paveikti sprendimus, kurie sukelia interesų konfliktą. Esant tokiai situacijai, privalo apie tai informuoti vadovą, nusišalinti ir jokia forma toliau nedalyvauti rengiant, svarstant ar priimant sprendimą.
* Negali atstovauti valstybei ar savivaldybei arba valstybės, savivaldybės institucijoms:
	+ - tvarkydamas reikalus su fiziniais ar juridiniais asmenimis, iš kurių jis ar jam artimi asmenys gauna bet kurios rūšies pajamų;
		- tvarkydamas reikalus su visų rūšių įmonėmis, kuriose jis ar jam artimi asmenys turi daugiau kaip 10 procentų įstatinio kapitalo arba akcijų.
* Negali atstovauti privačioms grupėms ar asmenims ir ginti jų interesų valstybės ar savivaldybių institucijose, išskyrus atvejus, kai jisveikia kaip atstovas pagal įstatymą.
* Pažeidęs viešųjų ir privačių interesų derinimo valstybinėje tarnyboje įstatymo reikalavimus tam tikrą laikotarpį negali būti skatinamas, o pripažintas šiurkščiai pažeidęs įstatymo nuostatas[[67]](#footnote-67) – trejus metus nuo pažeidimo paaiškėjimo dienos negali būti skatinamas, priimamas, skiriamas ar renkamas į aukštesnes pareigas.
* Atleistas iš pareigų už viešųjų ir privačių interesų įstatymo pažeidimą, trejus metusnuo atleidimo dienos negali būti priimamas, skiriamas ar renkamas į pareigas valstybinėje tarnyboje.
* Negali priimti dovanų ar paslaugų arba jas teikti, jeigu tai gali sukelti interesų konfliktą[[68]](#footnote-68).
* Privalo nedelsdamas raštu informuoti savo institucijos vadovą ar jo įgaliotą atstovą apie tai, kad jis priėmė siūlymą pereiti į kitą darbą.

Be to, teisės aktai taip pat nustato tam tikrus apribojimus asmeniui nustojusiam eiti pareigas valstybinėje tarnyboje:

* Vienerius metus jis neturi teisės dirbti įmonės ar jos kontroliuojamos įmonės vadovu, vadovo pavaduotoju, būti šios įmonės tarybos ar valdybos nariu, taip pat eiti kitas pareigas, tiesiogiai susijusias su sprendimų priėmimu įmonės valdymo, turto tvarkymo, finansų apskaitos ir kontrolės srityse, jeigu per paskutinius darbo metus jo tarnyba buvo tiesiogiai susijusi su įmonės ar jos kontroliuojamos įmonės veiklos priežiūra ar kontrole arba jeigu asmuo tiesiogiai dalyvavo rengiant, svarstant ar priimant palankius įmonei ar jos kontroliuojamai įmonei sprendimus konkurso ar kitokiu būdu teikti valstybės užsakymus ar finansinę paramą.
* Vienerius metus negali atstovauti fiziniams ar juridiniams asmenims toje institucijoje, kurioje jis paskutinius metus dirbo.
* Vienerius metus negali atstovauti fiziniams ar juridiniams asmenims kitose valstybės ar savivaldybių institucijose tais klausimais, kurie buvo priskirti jo tarnybinėms funkcijoms.

*Pavyzdžiui, Vyriausioji tarnybinės etikos komisija 2014 m. lapkričio 4 d. paskelbė, kad buvęs teisingumo viceministras S. S. Supainiojo viešuosius ir privačius interesus, kadangi nepraėjus vienerių metų laikotarpiui nuo pasitraukimo iš viceministro pareigų, įsidarbino jo kaip viceministro kuruotoje valstybės įmonėje „Registrų centras“, dėl ko privalo būti atleistas iš naujų pareigų*.

#### 4.8.2. Interesų konflikto traktavimas privačiame sektoriuje

Privačiame sektoriuje interesų konfliktas taip pat reiškia bet kokią situaciją, kurioje darbuotojo asmeniniai interesai gali prieštarauti bendrovės interesams. Esant interesų prieštaravimui, atsiranda rizika, kad darbuotojai priims šališkus sprendimus, kurie gali turėti neigiamos įtakos bendrovės turtui ar reputacijai.

Asmeniniai interesai gali atsirasti dėl asmens turtinio ar neturtinio suinteresuotumo, dažniausiai dėl asmens draugystės, šeimyninių ar giminystės ryšių, o tam tikrais atvejais taip pat dėl narystės politinėje veikloje, finansinėse, pelno ar ne pelno, religinėse ar labdaros organizacijose.

Kiekvienas organizacijos darbuotojas turėtų būti rašytinai įspėtas, kad susidūręs su interesų konfliktu darbovietėje, turėtų nedelsiant apie tai pranešti savo vadovui ir nusišalinti.

Verslo organizacijų etikos kodeksuose dažnai galima rasti nuostatas, reikalaujančias vengti interesų konflikto, pavyzdžiui:

* siekti asmeninės naudos darbdavio sąskaita;
* dengti asmenines išlaidas naudojantis savo darbo padėtimi;
* siekti asmeninių ar šeimos interesų sandoriuose su organizacija ar tarp organizacijos ir bet kurio tiekėjo ar kliento;
* samdyti šeimos narius darbui organizacijoje;
* dirbti kitų įmonių, įstaigų ir organizacijų naudai darbo laiku,
* naudoti organizacijos turtą, vardą ir reputaciją antraeilėms pareigoms atlikti;
* užsiimti veikla, kuri konkurencijos požiūriu būtų žalinga organizacijai arba sukeltų interesų konfliktą;
* dirbti ar turėti interesų įmonėse, kurios konkuruoja su Bendrove, tiekia jai prekes ar paslaugas arba turi kitokių verslo santykių.

Kad etikos kodeksų nuostatos nebūtų deklaratyvios ir jų būtų laikomasi praktikoje, kai kurios bendrovės, samdydamos naujus darbuotojus į reikšmingas bendrovei pareigas, prašo juos užpildyti savo interesų deklaracijas.

Be to, informacija apie galimus darbuotojų asmeninius interesus gali būti renkama ir iš viešųjų šaltinių (pavyzdžiui, socialinių tinklų).

Vėliau, atliekant organizacijos auditus arba atskirų darbuotojų veiklos patikrinimus, gali būti įvertinama, ar darbuotojai laikosi prisiimtų įsipareigojimų dėl interesų konflikto vengimo.

Tikslinga pažymėti, kad yra nuomonių, jog smulkiose įmonėse, neretai dar vadinamose „šeimyninėmis“, interesų konfliktas yra neišvengiamas, nes didžiąją dalį jų darbuotojų sudaro vienos šeimos (giminės) nariai, todėl jose taikyti priemones interesų konfliktų prevencijai nėra prasmės.

Paantrinant tokiai nuomonei, reikėtų atkreipti dėmesį, kad tokio pobūdžio įmonėse asmeninis interesas paprastai sutampa su įmonės interesais. Kita vertus, verslui augant ir plečiantis, jame neišvengiamai atsiranda vis daugiau su šeima nesusijusių darbuotojų. Manytina, kad tuomet reikėtų pradėti vertinti naujai priimamų darbuotojų bei organizacijos interesų suderinamumą.

##

## 5. Verslo santykiai, nuosavybės interesai ir sandoriai

### 5.1. Darbuotojų interesų deklaravimas ir tikrinimas

|  |  |
| --- | --- |
| **Pastabas ir pasiūlymus dėl šios dalies siųsti Vyriausiajai tarnybinės etikos komisijai** | **Tomas Čaplinskas,****tomas@vtek.lt** |

Privačių interesų deklaravimas yra viena iš veiksmingiausių interesų konfliktų prevencijos priemonių, padedanti darbuotojui nustatyti jo darbe galimas grėsmes ir apie jas tinkamai informuoti savo vadovus.

Europos Komisijos 2014 m. vasario 3 d. pateiktoje, kovai su korupcija skirtoje, ataskaitoje siūlo antikorupcinę padėtį Lietuvoje taisyti gerinant privačių interesų deklaravimo procesą.

Valstybinėje tarnyboje dirbančius asmenis deklaruoti privačius interesus įpareigoja Viešųjų ir privačių interesų derinimo valstybinėje tarnyboje įstatymas. Šio įstatymo II skirsnyje „*Privačių interesų deklaravimas*“ apibrėžtas privačių interesų deklaracijas privalančių teikti asmenų ratas, deklaracijų turinys, deklaracijų pildymo ir patikslinimo terminai, pateikimo tvarka ir jų viešumas.

Privačių interesų deklaravimo procesą organizuoja ir jį kontroliuoja *Vyriausioji tarnybinės etikos komisija* (VTEK, Komisija www.vtek.lt). Valstybinėje tarnyboje dirbančių asmenų privačių interesų deklaravimą taip pat prižiūri ir atitinkamų valstybės ar savivaldybių institucijų, įstaigų vadovai ar jų įgalioti atstovai (Įstatymo 22 straipsnio 1 dalies 2 punktas).

Privačių interesų deklaravimas tarnauja ne tik galimų interesų konfliktų prevencijai, bet ir parodo institucijos atskaitingumą visuomenei, savo klientams, siekį veikti skaidriai ir pasitikėjimo vertą elgesį.

Privačių interesų deklaravimo sistema veikia trimis lygmenimis:

- **asmeniniu** (deklaruojančio asmens). Darbuotojas, pildydamas privačių interesų deklaraciją, gerai apgalvoja, kokie turimi jo privatūs interesai gali būti svarbūs atliekant jam pavestas tarnybines pareigas ir turi galimybę juos savarankiškai įvertinti kaip potencialaus interesų konflikto, ar – galbūt korupcinio pobūdžio rizikas.

- **instituciniu** (institucijų vadovų, padalinių vadovų, institucijos kolektyvo). Institucijų (įmonių) vadovai turi būti susipažinę su jų pavaldinių deklaruotais privačiais interesais. Esant pagrįstoms abejonėms, kad darbuotojo privatūs (verslo) interesai gali prieštarauti institucijos (įmonės), kurioje jis dirba tikslams, užtikrindamas šių tikslų viršenybę prieš asmeninius darbuotojo interesus, vadovas gali nušalinti konkretų darbuotoją nuo atitinkamų užduočių vykdymo ir pavesti jas atlikti kitiems.

- **visuomeniniu** (žiniasklaidos priemonių, visuomeninių organizacijų ir visuomenės). Su asmenų, kurių privačių interesų deklaracijų duomenys yra skelbiami viešai, turimais privačiais interesais visuomenė gali susipažinti tiesiogiai. Tokia visuomeninė kontrolė – veiksmingiausia galimų interesų konfliktų prevencijos priemonė, nes visuomet (ir realiu laiku) leidžia patikrinti, ar konkretus darbuotojas veikia nešališkai ir skaidriai.

Valstybinėje tarnyboje dirbančių asmenų privačių interesų deklaravimo formą, vadovaujantis Viešųjų ir privačių interesų derinimo valstybinėje tarnyboje įstatymo nuostatomis nustato Vyriausioji tarnybinės etikos komisija.

Lietuvoje veikiančios nevyriausybinės organizacijos ir privataus kapitalo įmonės, vadovaujantis vidiniais teisės aktais, gali nustatyti prievolę darbuotojams (ar tam tikrai jų grupei) nustatyta tvarka bei forma atskleisti turimus asmeninius (finansinius) interesus, kurie gali būti svarbūs atliekant darbines pareigas.

 Pavyzdžiui, VšĮ „Transparency International“ Lietuvos skyrius savo interneto svetainėje [www.transparency.lt](http://www.transparency.lt) viešai skelbia įstaigos dalininkų interesų deklaracijas, kurioje nurodomos visos apmokamos ir neapmokamos pareigos, svari nuosavybė, kompanijos, kuriuose valdoma daugiau nei 5 procentai viso turto, santykiai su valstybės tarnyba. AB „Ambergrid“ iš bendrovės valdybos narių, iki jiems užimant šias pareigas, taip pat reikalauja pateikti interesų deklaraciją, kurioje nurodomos visos aplinkybės, dėl kurių galėtų kilti valdybos nario ir bendrovės interesų konfliktas. Analogiškas reikalavimas valdybos ir stebėtojų tarybos nariams įtvirtintas ir AB „Klaipėdos nafta“ įstatuose.

### 5.2. Skaidrios lobistinė veiklos vykdymas

|  |  |
| --- | --- |
| **Pastabas ir pasiūlymus dėl šios dalies siųsti Vyriausiajai tarnybinės etikos komisijai** | **Tomas Čaplinskas,****tomas@vtek.lt** |

Lobizmo samprata Lietuvoje – kontraversiška ir daugiaprasmė. Vieniems tai – tam tikrų slaptų susitarimų sinonimas, kitiems – dalyvavimo valstybės valdyme būdas. Deja, šiandieninėje Lietuvos visuomenėje išlieka gajus sovietmečiu suformuotas neigiamas požiūris į lobizmą ir lobistus.

Pačia bendriausia prasme lobistinė veikla – tai kontaktai su teisės aktų leidybą vykdančias asmenimis, siekiant paveikti teisės aktų leidybą. Su kuo lobistai „kontaktuoja“ ir kokie būtent kontaktai yra laikomi lobistine veikla apibrėžiama nacionalinėje teisėje, tačiau pažymėtina, kad kalbama tik apie teisėtą ir leidžiamą poveikį teisės aktų leidybą vykdantiems asmenims.

Legalūs lobistai ir jų vykdoma teisėta veikla yra demokratinės visuomenės elementas. Valstybės tarnautojams ir politikams nėra draudžiama turėti su lobistais ryšių, jei tai pasitarnauja teisingam tikslui ir yra atliekama tinkamai. Patys lobistai turėtų drąsiai kalbėti apie jų daromą įtaką ir kontaktus. Visų valstybės pareigūnų, tarnautojų ir politikų tikslas turi būti užtikrinti, kad jų veikla ir santykiai su lobistais būtų tinkama, skaidri ir nebūtų klaidingai interpretuojama.

Lietuvoje lobistinę veiklą reglamentuoja nuo 2001 m. sausio 1 d. galiojantis *Lobistinės veiklos įstatymas*, kurio nuostatų vykdymo priežiūrą pavesta kontroliuoti bei prižiūrėti Vyriausiajai tarnybinės etikos komisijai. Lobistams taip pat galioja ir taikomos Vyriausiajai tarnybinės etikos komisijos 2005 m. kovo 31 d. sprendimu patvirtintos *Lobistų etikos kodekso* nuostatos.

Vadovaujantis Lietuvos Respublikos lobistinės veiklos įstatymu, *lobistinė veikla* - fizinio ar juridinio asmens atlygintini ar neatlygintini veiksmai, kuriais siekiama daryti įtaką, kad lobistinės veiklos užsakovo interesais būtų keičiami, papildomi ar pripažįstami netekusiais galios teisės aktai, priimami ar nepriimami nauji teisės aktai (2 straipsnio 3 dalis), *lobistas* – fizinis ar juridinis asmuo, Lobistinės veiklos įstatymo nustatyta tvarka įrašytas į lobistų sąrašą (2 straipsnio 2 dalis).

Taigi, sąvoka lobistinė veikla iš esmės reiškia bet kokius asmens veiksmus (išskyrus Lobistinės veiklos įstatyme numatytas išimtis), kuriais siekiama daryti įtaka teisės aktų leidybai.

**Kam to reikia?**

Kadangi tik maža informacijos dalis apie lobistinę veiklą bei jos rezultatus yra prieinama visuomenei, teisės normos, reglamentuojančios tokią veiklą, reikalingos vieninteliam tikslui pasiekti – suteikti skaidrumo tam tikriems procesams, santykiams tarp interesų grupių ir biurokratinio aparato.

Kaip kritikuodamas 1992 metų Lobizmo įstatymą teigė JAV senatorius Carl Levin, „lobistinę veiklą reglamentuojančių įstatymų paskirtis – pasakyti žmonėms, kam, kiek ir kieno interesais mokama už lobistinę veiklą ir kurioje srityje ji vykdoma“.

Šio tikslo įgyvendinimui gali būti pasirenkamas labai platus teisinių priemonių ratas – nuo itin detalaus lobistinės veiklos reglamentavimo (Lietuva, Vokietija ir iš dalies Jungtinė Karalystė) iki ne tokio formalaus reglamentavimo elgesio kodeksais, interesų deklaravimu, papročiais ir pan. (Europos Komisija ir Parlamentas). Nuo pasirinkto teisinio reglamentavimo modelio priklauso informacijos apie vykdomą lobistinę veiklą pateikimas visuomenei.

**Registracija**

Lobistais Lietuvoje gali būti fiziniai bei juridiniai asmenys (įmonės) ir jų skaičius nėra ribojamas. Tam, kad asmuo galėtų verstis lobistine veikla, jis privalo būti įrašytas į lobistų sąrašą. 2016 m. į tokį sąrašą įtraukti 36 lobistai. Sprendimą dėl asmens įtraukimo į šį sąrašą (ir išbraukimo iš jo) priima Vyriausioji tarnybinės etikos komisija, išnagrinėjusi prašymą ir užpildytą nustatytos formos anketą. Šiuos dokumentus galima rasti Vyriausiosios tarnybinės etikos komisijos interneto svetainėje [www.vtek.lt](http://www.vtek.lt)

Asmuo, gavęs pranešimą apie sprendimą įrašyti jį į lobistų sąrašą, per 1 mėnesį nuo pranešimo gavimo dienos turi sumokėti valstybės rinkliavą ir pateikti Vyriausiajai tarnybinės etikos komisijai jos sumokėjimą patvirtinantį dokumentą. Tai padarius lobistui yra išduodamas specialus pažymėjimas, kurio formą nustato Vyriausioji tarnybinės etikos komisija.

**Neteisėta lobistinė veikla**

Jei asmuo vykdo veiksmus, kuriais siekiama daryti įtaka teisės aktų leidybai, nesamo lobistinės veiklos užsakovo vardu arba nesiregistruojant Lobistinės veiklos įstatymo nustatyta tvarka, tokia veikla laikoma neteisėta lobistine veikla (Lobistinės veiklos įstatymo 6 straipsnis).

Administracinių teisės pažeidimų kodeksas už neteisėtą lobistinę veiklą numato administracinę atsakomybę. Lobistinė veikla, vykdoma pažeidžiant Lietuvos Respublikos lobistinės veiklos įstatymo reikalavimus, – užtraukia baudą nuo vieno šimto keturiasdešimt keturių iki dviejų šimtų aštuoniasdešimt devynių eurų. Tokie pat veiksmai, padaryti asmens, bausto administracine nuobauda už šio straipsnio pirmojoje dalyje numatytus pažeidimus, – užtraukia baudą nuo dviejų šimtų aštuoniasdešimt devynių iki penkių šimtų septyniasdešimt devynių eurų (17225 straipsnis).

**Kas nėra lobistinė veikla**

Lobistinės veiklos įstatymo 7 straipsnis lobistine veikla nelaiko:

- pelno nesiekiančių organizacijų (pvz. asociacijų, viešųjų įstaigų) veiklos, kuria siekiama savo narių bendrais interesais daryti įtaką teisės aktų leidybai;

- asmenų veiklos, kai jie įstaigų kvietimu kaip specialistai dalyvauja rengiant teisės aktų projektus;

- valstybės politikų, valstybės pareigūnų ar valstybės tarnautojų veiksmų, atliekamų pagal jiems pavestas funkcijas;

- mokslininkų (pedagogų) veiklos;

- fizinio asmens pareikštos nuomonės dėl teisės aktų;

- visuomenės informavimo priemonių darbo, susijusio su informacija apie teisės aktus.

**Lobistinės veiklos ataskaitos**

Informacija apie lobistinę veiklą yra vieša. Lobistas privalo pateikti Vyriausiajai tarnybinės etikos komisijai praėjusių kalendorinių metų lobistinės veiklos ataskaitą ne vėliau kaip iki einamųjų metų vasario 15 dienos. Lobistinės veiklos ataskaitos formą nustato Vyriausioji tarnybinės etikos komisija ir savo interneto svetainėje [www.vtek.lt](http://www.vtek.lt) skelbia gautas ataskaitas.

Lobistinės veiklos ataskaitoje privalo būti nurodyta: teisės akto ar teisės akto projekto, dėl kurio jis veikė lobistas, pavadinimas, už lobistinę veiklą gautos pajamas ir patirtos išlaidos.

### 5.3 Įmonių sujungimai ir įsigijimai

### 5.4. Partneriai, tiekėjai, vartotojai

### 5.5. Verslo partnerių (tiekėjų) išankstinis (teisinis, finansinis, antikorupcinis) patikrinimas (*due diligence*)

### 5.6. Paslėpti ekonominiai interesai (slapta nuosavybė)

**Šios temos neturi šeimininkų.**

**Laukiame iniciatyvų ir pasiūlymų.**

**Būtų šaunu, jei prisidėtų AB „Teo LT“, Ernst & Young, bei kiti aktyvus dalyviai.**

# PRAKTINĖ ANTIKORUPCIJOS VADOVO VERSLUI DALIS

Lietuvoje tiek viešasis tiek privatusis sektorius turėtų siekti „nulinės tolerancijos korupcijai“[[69]](#footnote-69). Įvertinus visas tam sukurtas priemones, manytina, kad to yra siekiama, pvz., viešasis sektorius turi Nacionalinę kovos su korupcija programą, yra sukurtos kitos korupcijos prevencijos priemonės, privačiame sektoriuje yra diegiamos įvairios priemonės dėl netolerancijos korupcijai, pvz., Etikos kodeksai[[70]](#footnote-70), kurie yra sudėtine vidaus tvarkos taisyklių dalimi..

Kad pasiekti „nulinę toleranciją korupcijai“ privačiame sektoriuje gali būti kuriama atskirų privataus sektoriaus sričių ar jų įmonių politika („nulinės tolerancijos korupcijai kūrimo vadovas“ arba „antikorupcinės aplinkos kūrimo vadovas“), kurios esminiai momentai, galėtų būti tokie:

1. Pirmiausiai yra būtina atlikti situacijos analizę ir nustatyti koks yra nulinės tolerancijos korupcijai indeksas.
2. Nustatyti korupcijos rizikos veiksniai, kuriuos pašalinus gerėtų nulinės tolerancijos korupcijai indeksas.
3. Numatomos sukurti kovos su korupcija programos ar atskiros priemonės korupcijos rizikos veiksniams šalinti.
4. Siekiant geresnio nulinės tolerancijos korupcijai indekso turėtų būti sukurti privataus sektoriaus subjekto darbuotojų Etikos[[71]](#footnote-71) ir Elgesio[[72]](#footnote-72) kodeksai. Šių kodeksų pagrindinis tikslas turėtų būti skaidrumas[[73]](#footnote-73), sąžiningumas ir pavyzdingumas veikloje. Etikos kodeksas nuo Elgesio kodekso skiriasi tuo, kad Etikos kodekse paprastai aprašomi elgesio principai, teisės ir pareigos, o Elgesio kodekse aprašoma, kaip turėtų būti elgiamasi konkrečioje situacijoje.
5. Turėtų būti užtikrintas Etikos ir Elgesio kodeksų laikymasis ir nuobaudų už jų nesilaikymą visiems vienodomis sąlygomis taikymas.
6. Dėmesys turėtų būti skiriamas darbuotojų nulinės tolerancijos ugdymui juos mokant.
7. Turėtų būti užtikrinamas priimamų į darbą, taip pat dirbančių darbuotojų sąžiningumo ir lojalumo įvertinimas.
8. Sukurtos nulinės tolerancijos korupcijai taisyklės įstaigos ar įmonės vadovams, akcininkams, valdybų ir tarybų nariams. Siekiant ugdyti jų supratimą apie korupcijos ir sukčiavimo žalą, ir tam, kad jie palaikytų antikorupcines iniciatyvas. Sutarta dėl vadovų ir darbuotojų nepriekaištingos reputacijos, interesų konfliktų valdymo.
9. Nustatyti pagrindinių rizikų įmonės verslui, reputacijai ir prekių ženklui valdymo momentai (pvz., klausti ekspertų patarimų kai kyla grėsmės ir pan.).
10. Nustatytas korupcijos rizikos valdymo vertinimo klausimynas (pvz., Finansų ministerija yra nustačiusi klausimyną taikomą valstybės ir savivaldybių įstaigose atliekant korupcijos rizikos valdymo vertinimo vidaus auditą[[74]](#footnote-74).
11. Sukurtas pranešėjų apsaugos mechanizmas.
12. Jei įmonė dalyvauja lobistinėje veikloje, aptarti tokio dalyvavimo principai.
13. Sutarta dėl įmonės atskaitingumo visuomenei, klientams ir partneriams.
14. Sutarta dėl įmonės turto valdymo, naudojimo ir disponavimo.
15. Sutarta dėl dovanų ir reprezentavimo politikos;
16. Sutarta dėl labdaros ir paramos teikimo;
17. Kita? Jei turime

Svarbu, yra tai, kad pagrindinės problemos dėl ko atsiranda korupcija yra nesąžiningi žmonės, teisės spragos ir netinkami procesai, todėl tiek analizuojant esamą situaciją tiek numatant antikorupcines priemones, siūlytina jas grupuoti, pagal kurią ir korupcijos problemų veiksime.

Principai, kurių reiktų laikytis, taip pat turėtų būti diegiamos reikalingos priemonės jų užtikrinimui:

1. Viešumas ir atvirumas
2. Skaidrumas ir aiškumas procedūrose
3. Sąžiningumas
4. Lojalumas ir patikimumas
5. Sąmoningumas ir principingumas
6. Skatinimo neimti, neduoti, pranešti netoleruoti nesąžiningo elgesio;
7. Kontrolės arba priežiūros - „Keturių akių“[[75]](#footnote-75).

## 6. Korupcijos rizikos veiksnių nustatymas ir įsivertinimas

|  |  |
| --- | --- |
| **Pastabas ir pasiūlymus dėl šios dalies siųsti Baltajai bangai / Investors` Forum** | **Ieva Lapeikienė, ieva@baltojibanga.lt****Lukas Savickas lukas@investorsforum.lt** |

Skirtingos įmonės priklausomai nuo jų dydžio, veiklos srities ir pobūdžio, geografinės padėties, struktūros, turimų tiekėjų ir klientų kiekio bei jų veiklos pobūdžio, darbuotojų amžiaus, išsilavinimo ir jų socialinės padėties bei daugelio kitų faktorių gali susidurti su skirtingomis korupcijos rizikomis, todėl siekiant parengti veiksmingą antikorupcinę programą konkrečiai įmonei ir parinkti jai tinkamiausias antikorupcines priemones, būtina nustatyti būtent jos vykdomoje veikloje galinčius pasireikšti korupcijos rizikos veiksnius[[76]](#footnote-76). Tam tikslui reikėtų atlikti įmonės aplinkos analizę bei nustatyti darbuotojų tolerancijos korupcijai riziką.

### 6.1. Verslo aplinkos, apimančios santykius su klientais, verslo partneriais (tiekėjais) ir viešuoju sektoriumi, analizė bei korupcijos rizikos veiksnių nustatymas

|  |  |
| --- | --- |
| **Pastabas ir pasiūlymus dėl šios dalies siųsti Baltajai bangai / Investors` Forum** | **Ieva Lapeikienė, ieva@baltojibanga.lt****Lukas Savickas, lukas@investorsforum.lt** |

Kiekvienos įmonės veikla yra unikali, susidedanti iš įvairių procesų ir įgyvendinama skirtingose aplinkose. Vienos įmonės pačios gamina žaliavas, iš jų – produkciją ir teikia ją vos keliems didmenininkams, kitos įmonės žaliavas įsigyja iš daugelio skirtingų tiekėjų, pagamintą produkciją realizuoja tiek per didmenininkus, tiek per mažmenininkus, o priedo dar dalyvauja viešojo sektoriaus viešuosiuose pirkimuose, dar kitos įmonės atlieka tik tarpinės grandies vaidmenį produkcijos gamyboje (pavyzdžiui, tik teikia žaliavas, tik parduoda gatavą produkciją ir pan.).

Kuo daugiau skirtingų veiklų vykdo verslo organizacija ir kuo daugiau sąlyčio taškų turi su klientais, tiekėjais ir viešuoju sektoriumi, tuo daugiau galimų korupcijos rizikos veiksnių egzistuoja jos veikloje.

Siekiant nustatyti galimus korupcijos rizikos veiksnius, siūlytina atlikti verslo aplinkos analizę. Aplinkos analizė atliekama vadovaujantis strateginio planavimo aplinkos analizės principais ir apima išorinių ir vidinių veiksnių, grėsmių ir galimybių analizę. Atliekant analizę gali būti naudojamasi: sociologinių tyrimų duomenimis apie privačiame sektoriuje dažniausiai padaromas neteisėtas veikas; informacija gauta atliekant verslo organizacijos veiklos auditus, tiriant drausminius ir kitokio pobūdžio nusižengimus; taip pat verslo, teisės, korupcijos prevencijos ir konkrečių verslo sričių specialistų konsultacijomis.

Bene dažniausiai korupcinės veikos privačiame sektoriuje padaromos darbuotojams naudojant įmonės turtą (*pasisavinant turtą ar naudojant jį asmeninėms reikmėms*) ir kontaktuojant su: tiekėjais (*derantis dėl prekių, paslaugų, daiktų kainų*), konkurentais (*tariantis dėl rinkos pasidalijimo ar kainų rinkoje nustatymo*) bei viešuoju sektoriumi (*naudojantis viešojo sektoriaus administracinėmis paslaugomis[[77]](#footnote-77), dalyvaujant viešuosiuose pirkimuose, viešojo administravimo subjektams atliekant verslo organizacijos veiklos patikrinimus ir pan.*), todėl labai svarbu yra, kad išvardytus veiksmus atlikti įgaliotų asmenų funkcijos, uždaviniai, darbo ir sprendimų priėmimo tvarka bei atsakomybė organizacijoje būtų išsamiai reglamentuoti, veikla periodiškai tikrinama, ugdomas jų antikorupcinis sąmoningumas.

### 6.2. Darbuotojų tolerancijos korupcijai nustatymas

|  |  |
| --- | --- |
| **Pastabas ir pasiūlymus dėl šios dalies siųsti Baltajai bangai / Investors` Forum** | **Ieva Lapeikienė, ieva@baltojibanga.lt****Lukas Savickas, lukas@investorsforum.lt** |

Nustačius verslo veikloje galinčius pasireikšti korupcijos rizikos veiksnius, prieš pradedant rengti korupcijos prevencijos programą, svarbu yra nustatyti, koks yra bendras organizacijos darbuotojų požiūris į korupciją – kiek plačiai paplitęs šis reiškinys ir koks yra darbuotojų santykis su tokio pobūdžio apraiškomis[[78]](#footnote-78). Tam tikslui gali būti pasitelkiama anoniminė darbuotojų apklausa.

Kiekviena organizacija pati gali nustatyti, kokie klausimai jai yra aktualiausi, kokią informaciją ji tikisi gauti ir kokiems tikslams panaudoti.

Paprastai, svarbu yra įvertinti bent jau du aspektus:

1. Korupcijos reiškinio paplitimą organizacijoje;
2. Korupcijos, kyšininkavimo toleravimą.

Išvardytus aspektus atspindintys klausimai gali būti patalpinti platesnėje – daugiau klausimų turinčioje anketoje, arba galima konkrečiai paklausti tik kelių konkrečių klausimų kaip nurodyta apačioje.

Rengiant apklausos anketą svarbu, kad respondentai suvoktų, ko iš jų tikimasi, todėl svarbu paaiškinti **korupcijos, kyšininkavimo ir korupcijos prevencijos sąvokas:**

* **korupcija**– piktnaudžiavimas patikėta galia siekiant asmeninės naudos;
* **kyšis *–*** neteisėtai gautas nepagrįstas atlygis, neteisėta turtinė nauda.
* **korupcijos prevencija** – korupcijos priežasčių, sąlygų atskleidimas ir šalinimas sudarant bei įgyvendinant atitinkamų priemonių sistemą, taip pat poveikis asmenims siekiant atgrasinti nuo korupcinio pobūdžio nusikalstamų veikų darymo.

Siekiant gauti tikrą padėtį atspindinčius atsakymus, būtina užtikrinti visišką anketos anonimiškumą ir apie tai pažymėti pačioje anketoje (priedas Nr. 6).

Atlikus verslo aplinkos analizę ir atlikus darbuotojų tolerancijos korupcijai tyrimą, gali būti sudaroma antikorupcinė programa, kurioje numatomos konkrečios korupcijos prevencijos priemonės (jų taikymo atvejai) ir už atskirų priemonių įgyvendinimą atsakingi asmenys.

## 7. Korupcijos rizikos veiksnių valdymas

Valdant įmonės korupcijos rizikos veiksniusreiktų susipažinti ir įvertinti STT apibendrintą informaciją apie atskirose viešojo sektoriaus srityse nustatytas esmines ir aktualiausias problemas, susijusias su korupcija, korupcijos rizikos veiksnius[[79]](#footnote-79) bei korupcijos rizikos veiksnius privačiame sektoriuje[[80]](#footnote-80). Minėta informacija turėtų padėti suvokti kokios gali būti korupcijos problemos ir korupcijos rizikos.

### 7.1. Kodėl reikalingos antikorupcijos programos įmonėse?

|  |  |
| --- | --- |
| **Pastabas ir pasiūlymus dėl šios dalies siųsti Lietuvos atsakingo verslo asociacijai** | **Renata Gaudinskaitė,****Renata.Gaudinskaite@asociacijalava.lt** |

Kai kurie vadovai teigia pasitikintys, kad sveika nuovoka besivadovaujantys darbuotojai supranta, kas yra priimtina ir teisėta, tad antikorupcijos programa yra nebūtina. Šis supratimas klaidingas dėl keleto priežasčių:

* Skirtingų žmonių supratimas ir vertinimas, kas yra priimtina, o kas ne, labai skiriasi. Be to, susiklosčiusios aplinkybės gali padaryti įtaką asmens apisprendimui: pasiūlyta dovana gali pakeisti anksčiau turėtą nuomonę.
* Visada išliks rizika, kad žmogus gali nueiti per toli ir įsitraukti į korupcinę veiklą. Kokių priemonių imsitės, kaip drausminsite, jei nebus taisyklių, kurios buvo pažeistos?
* Įmonės partneriai, rangovai, tiekėjai ir kitos šalys tikisi, kad kompanija turi antikorupcijos programą ir kad vadovaujasi jos nuostatomis.
* Teismų praktika leidžia netaikyti bausmių arba jas sušvelninti, jeigu bendrovė nuosekliai taikė prevencines antikorupcijos priemones.

 **Verslo principai kovoje su korupcija**

- Įmonės turi plėtoti ir diegti kovos su korupcija programas, kaip savo etinių vertybių ir korporatyvinės atsakomybės išraišką. Kovos su korupcija programa turi sutelkti dėmesį į efektyvią kovos su kyšininkavimu riziką, kurios laipsnis gali kisti skirtingose pramonės šakose, tačiau jokia kompanija negali išvengti šios rizikos.

- Veiksminga kovos su korupcija programa padeda ne tik švelninti riziką, bet ir stiprina reputaciją, darbuotojų pagarbą bei kuria patikimumą tarp pagrindinių suinteresuotųjų šalių bei patvirtina įmonės įsipareigojimą elgtis sąžiningai ir atsakingai.

- Antikorupcijos programa yra kaip atspirties taškas priimant sprendimus bendrovės vardu ir mažinant korumpuotų sprendimų riziką. Jei programos nėra, ne visada bus lengva nubrėžti liniją ir pasakyti, kad kas nors yra nepriimtina.

- Kova su korupcija gali būti veiksminga tik tuo atveju, jei skiriama dėmesio abiem – ir pasiūlos, ir paklausos – pusėms. Tik tada antikorupcijos programa gali būti veiksminga ir tvari. Kompanijos paprastai atstovauja tiekėjo (davėjo) pusę. Įmonių rolė ir tvirta pozicija kovoje su korupcija yra esminė.

- Daugelis bendrovių turi standartus, politikas ir gaires, kurios apibrėžia įvairius įmonių valdymo aspektus. Tačiau tik nedaugelis iš jų turi dokumentus, kaip konkrečiai ir visapusiškai kovoti su korupcija.

- Kuo daugiau verslo diegs antikorupcijos programas, tuo daugiau bus gerosios praktikos. Galutinis tikslas yra pasiekti teisingą, vienodų rinkos sąlygų lygmenį, kur įmonės visuose sektoriuose galėtų veikti sąžiningai ir skaidriai.

- Nuosekliai įdiegta, aukštos kokybės kovos korupcija programa sąlygoja stiprią etikos kultūrą organizacijoje ir komunikuoja elgesio lūkesčius pagrindinėse rizikos srityse. Ji taip pat saugo įmonę nuo neigiamų pasekmių dėl korumpuotų darbuotojų. Rizika būti teisiamai ir baudžiamai už korupciją yra gerokai mažesnė arba išnyksta, jei bendrovė įgyvendina gerą antikorupcijos programą, kuri yra gerai dokumentuota.

Taigi antikorupcijos programos tikslas yra neutralizuoti korupcijos galimybes, kurios gali būti padarytos:

• sąmoningai, dėl asmeninės ar verslo naudos;

• nenoromis, bet tikint, kad ji yra būtina norint išlikti konkurencingam;

• remiantis klaidinga prielaida, kad tai yra normalus verslo elgesys, o ne nusikalstama veika;

• netyčia, dėl sąmoningumo ir supratimas stokos.

Be to, kad gera kovos su korupcija programa nustato elgesio taisykles, gaires ir mokymus, didina visų darbuotojų korupcijos supratimą, padeda vadovams ir darbuotojams laiku nustatyti galimą korumpuotą praktiką ir užkirsti jai kelią, ji taip pat padeda:

• didinti investuotojų pasitikėjimą ir apsaugoti įmonės rinkos vertę;

• apriboti veiklos trikdymą ir vadovybės dėmesio blaškymo dėl korupcijos incidentų riziką;

• saugoti ir stiprinti įmonės reputaciją, įvaizdį, didinti veiklos efektyvumą;

• didinti darbuotojų ir investuotojų pasitikėjimą įmonės stabilumu ir efektyvumu;

• sumažinti bylinėjimųsi riziką ir išvengti baudžiamojo bendrovės ar jos darbuotojų persekiojimo;

• pritraukti ir išlaikyti talentingus darbuotojus;

• darbuotojams ir kiekvienam, veikiančiam bendrovės vardu, atitikti verslo elgesio etikos standartus;

• sumažinti išlaidas ir nuostolius.

Tačiau svarbu pažymėti, kad programa turi apimti tik tas rizikos sritis ir elementus, kurie yra svarbūs įmonei, yra tiesiogiai susiję su jos veikla ir buvo apibrėžti rizikų vertinimo metu.

Teigiama, kad ženkliai geriau yra pradėti su galimai netobula programa, dengiant bent jau svarbiausias rizikos sritis, ir pildyti bei koreguoti ją laikui bėgant, nei neturėti jokios programos.

### 7.2. Kas yra antikorupcijos programa?

|  |  |
| --- | --- |
| **Pastabas ir pasiūlymus dėl šios dalies siųsti Lietuvos atsakingo verslo asociacijai** | **Renata Gaudinskaitė,****Renata.Gaudinskaite@asociacijalava.lt** |

Pagrindinis programos dėmesys turi būti nukreiptas į svarbiausius aspektus:

* Nustatyti didžiausias rizikas;
* Į kasdienes operacijas įtraukti rizikos šaltinių ir sąlygų vertinimą;
* Aprašyti galimas korupcijos formas, rizikingas situacijas ir jas švelninančias priemones;
* Aprašyti korupcijos riziką verslo rinkos santykiuose, nuosavybės santykiuose, įsigijimuose ir nurodyti tai švelninančias priemones.

Antikorupcijos programa turi sukurti tinkamą toną ir struktūrą:

* Užtikrinti atitinkamą toną „iš viršaus“ iš vadovybės;
* Patvirtinti nulinės tolerancijos korupcijai politiką;
* Ugdyti atitikties kultūrą;
* Diegti atitikties kultūrą į personalo politikas (mokymai,  įdarbinimas,  pasiekimų vertinimas, skatinimo ir drausminimo veiksmai).

Siekiant sumažinti nusižengimų riziką, Antikorupcijos programoje turi būti nustatyti kontrolės mechanizmai, o didelės rizikos procesams patvirtintos kontrolės procedūros ir vykdoma nuolatinė stebėsena.

Programa turi didinti antikorupcijos programos žinomumą, užtikrinti atitiktį, jos laikymąsi ir vykdymą:

* numatyti privalomus visų lygių personalo mokymus;
* įdiegti drausmines priemones ir paskatas;
* įdiegti ataskaitų teikimo reikalavimus ir motyvuojančius elementus atitikties palaikymui;
* praktikuoti privalomus mokymus rizikingoms darbuotojų pozicijoms, partneriams, rangovams ar tiekėjams;
* pristatyti antikorupcines nuostatas verslo sutartyse.

Kovos su korupcija programa turi būti aktuali ir derintis prie pokyčių organizacijoje:

* atsižvelgti į taisyklių, finansinės veiklos, politikos ir procedūrų pokyčius bei įgyvendinti juos;
* įgyvendinti pakeitimus, reikalingus, siekiant naujų rinkų ir verslo segmentų;
* įgyvendinti korekcijas, atsižvelgiant į programos diegimo patirtį.

*Programoje turi būti atitikties politiką palaikantys procesai ir sistemos. Tam tikslui integruokite antikorupcijos kultūrą į kasdienius verslo procesus, užtikrinkite efektyvią raportavimo sistemą svarbiausiems valdymo organams ir diekite atitikties laikymąsi į IT sistemas*.

### 7.3. Antikorupcinės veiklos organizavimas

|  |  |
| --- | --- |
| **Pastabas ir pasiūlymus dėl šios dalies siųsti Lietuvos atsakingo verslo asociacijai** | **Renata Gaudinskaitė,****Renata.Gaudinskaite@asociacijalava.lt** |

Antikorupcinė veikla turėtų būti organizuojama atsižvelgiant į įmonės dydį, veiklos sritį bei regioną, tikėtiną su korupcija susijusių rizikų mastą, įmonės organizacinę struktūrą, atsakomybių pasiskirstymą, įmonės siekius bei kitus ypatumus.

Paprastai plačiausia antikorupcijos programa įdiegiama stambiose įmonėse, tuo tarpu mažesnėse įmonėse gali būti taikomos paprastesnės, tačiau dėmesį kovai su korupcija užtikrinančios, priemonės.

Tais atvejais, kai kuriant antikorupcijos programą pasitelkiama pagalba iš išorės, labai svarbu, kad įmonės darbuotojai taip pat aktyviai įsitrauktų, įgytų reikalingų žinių bei suvoktų priemonių svarbą bei atsakomybę.

Priklausomai nuo įmonės dydžio, antikorupcijos programai kuruoti gali būti paskirtas asmuo ar padalinys.

Svarbu, kad toks asmuo ar padalinys būtų nepriklausomas nuo verslo padalinių bei būtų pavaldus ir atskaitingas tiesiogiai įmonės vadovybei. Paskirtas asmuo ar padalinys turėtų būti atsakingas už antikorupcijos programos rengimą ir įdiegimą, sklaidą įmonėje, nuolatinę programos priežiūrą ir tobulinimą.

Antikorupcijos programos projektas turėtų būti pristatytas įvairiems įmonės padaliniams, plačiai išdiskutuotas, įsiklausant į darbuotojų komentarus, pastabas bei pasiūlymus apie tai, kokios priemonės galėtų būti veiksmingiausios konkrečios įmonės atveju.

Be to, reikėtų pasitelkti teisės padalinio, vidaus audito padalinio žinias ir patirtį, kad būtų įvertinta kuo daugiau įmonei būdingų rizikų ir pritaikyta efektyvių priemonių.

Taip pat svarbu aptarti ir jau pasitaikiusias su korupcija, papirkimu, nesąžiningu veikimu susijusias situacijas, įvertinti kaip būtų galima užkirsti kelią tokioms situacijoms bei kokių priemonių turėtų būti imamasi, jei analogiška problema pasikartotų.

Informaciją apie diegiamą antikorupcijos programą, jos progresą, taikomas priemones įmonė gali skleisti vidiniame intraneto puslapyje, gali naudoti dalomąją medžiagą, elektroninio pašto žinutes, darbuotojų mokymams skirtas priemones ir programas.

Rengiantis antikorupcijos programos diegimui, galėtų būti vertinga susitikti su kitų įmonių, kurios jau yra įsidiegusios tokias programas, atstovais. Įsiklausyti į jų patirtį, sužinoti, kokios priemonės buvo itin sėkmingos bei davė gerų rezultatų, kokios situacijos buvo sudėtingiausios bei kaip pavyko jas išspręsti.

Taip pat galima pasinaudoti nevyriausybinių organizacijų teikiama informacija, tyrimais, analizėmis, rekomenduojamomis priemonėmis.

### 7.4. Vadovybės įsipareigojimas

|  |  |
| --- | --- |
| **Pastabas ir pasiūlymus dėl šios dalies siųsti AB bankui „DNB“** | **Vytautas Danta,****Vytautas.danta@dnb.lt** |

Skaidri ir sąžininga, paremta vertybėmis įmonės kultūra yra ypatingai svarbi kuriant aukštais etikos standartais pagrįstą įmonės veiklą, kurioje korupcijai tarpti nebūtų jokių galimybių. Korupcijos netoleravimo žinia turi pasiekti kiekvieną įmonės darbuotoją.

Ypatinga reikšmė kovoje su korupcija tenka įmonės vadovybei, kurios pavyzdys, aktyvus įsitraukimas ir įsipareigojimas užtikrina veiksmingos antikorupcijos programos sukūrimą bei nuoseklų jos įgyvendinimą įmonėje.

Vadovų pareiga – inicijuoti antikorupcijos programos diegimą įmonėje, aktyviai dalyvauti jos kūrime ir reikalingų priemonių parinkime. Parengtą programą vadovybė (valdyba ar įmonės vadovas, kur valdyba nesudaroma) turėtų patvirtinti savo sprendimu, taip suteikdama jai reikalingą svorį bei pabrėždama reikšmę įmonei.

Vadovai savo pavyzdžiu turėtų nuolat skatinti laikytis aukščiausių standartų, jų pozicija turi būti aiški ir matoma. Aukščiausių vadovų elgesys yra ypatingai svarbus formuojant vidurinės grandies vadovų bei visų įmonės darbuotojų požiūrį kovoje su korupcija.

Vadovai turėtų skatinti darbuotojų mokymąsi ir kompetencijos kovos su korupcija srityje ugdymą, taip pat turėtų vertinti vidines diskusijas, kurių metu darbuotojai galėtų aptarti problemines situacijas, galimus jų sprendimo būdus, įgytų vienodą supratimą apie tai, kas organizacijoje yra priimtina, o kas turėtų būti vienareikšmiškai atmesta.

Įmonės vadovybė taip pat turėtų dalyvauti periodiškai vertinant galimas su korupcija susijusias rizikas, tobulinant antikorupcijos programą bei nustatant priemones, leidžiančias sumažinti grėsmes.

Antikorupcijos programoje vadovybė turėtų nustatyti aiškias kiekvieno darbuotojo pareigas ir atsakomybes kovoje su korupcija, pabrėžti, kad kiekvieno darbuotojo vaidmuo užkertant kelią korupcijai yra ypatingai svarbus. Kiekvienas darbuotojas turėtų būti susipažinęs su korupcijos prevencijos principais bei žinoti kaip elgtis atsidūrus su korupcija susijusioje situacijoje.

Jei nusprendžiama paskirti darbuotoją, kuris kuruotų antikorupcijos programos vykdymą, vadovybė turėtų suteikti jam tinkamus įgalinimus, kad jis galėtų veikti savarankiškai ir nepriklausomai, daryti realią įtaką procesams, dalyvauti svarstant svarbius sandorius.

Toks paskirtas asmuo turėtų būti atskaitingas tiesiogiai vadovybei bei turėtų turėti galimybę esant reikalui nedelsiant kreiptis į aukščiausius vadovus.

### 7.5. Programų valdymo sistemos ir gairės (vertybės, etikos kodeksai, reguliavimas)

|  |  |
| --- | --- |
| **Pastabas ir pasiūlymus dėl šios dalies siųsti Vyriausiajai tarnybinės etikos komisijai** | **Tomas Čaplinskas,****tomas@vtek.lt** |

Įmonių kovos su korupcija programos paprastai apima jų rašytinius įsipareigojimus, nustatytus įmonių misijose, vizijose ir deklaruojamose vertybėse. Šios nuostatos smulkiau detalizuojamos etikos kodeksuose ir yra skirti plačiajai auditorijai:

* Vadovui,
* Valdybai,
* Darbuotojams,
* Teisinėms ir valdžios institucijoms,
* Verslo partneriams,
* Visuomenei.

**Vertybės**

Šalia kitų užsibrėžtų tikslų ir vertybių kiekviena įmonė turėtų prisiimti įsipareigojimą kovoti su korupcija. Šis įsipareigojimas kartu su konkrečiomis priemonėmis kaip organizacija jį įgyvendina turėtų būti paskelbtas įmonės viešame tinklalapyje.

**Etikos kodeksas**

Etikos kodeksas kartu su vertybėmis yra įmonės antikorupcinės programos pagrindas.

Jis nustato etikos reikalavimus įmonėje dirbantiems: valdybai, administracijai, eiliniams darbuotojams, konsultantams. Etikos kodeksas paprastai yra sudarytas iš etinių ir teisinių nuostatų, kuriuose centrinis elementas yra susijęs su korupcijos prevencija. Etikos kodeksas yra veiksmingesnis, jei yra viešai paskelbiamas (pavyzdžiui, įmonės Interneto svetainėje) ir patalpinamas šalia kitų įmonei svarbių dokumentų tokių kaip pavyzdžiui, įmonės įstatai.

Etikos kodeksas turėtų nustatyti įmonės etikos standartus, nepažeidžiant įmonei taikomų galiojančių įstatymų. Paprastai kodeksas turi būti taikomas bendrai visai įmonei ar jos grupei. Siūlytina reguliariai (kas dvejus arba trejus metus) Etikos kodeksą peržiūrėti, ir esant reikalui jį patobulinti.

**Rašytinės taisyklės ir rekomendacijos**

Įmonės vertybės ir etikos kodeksas turi būti priderinti prie administravimo priemonių, padedančių vadovybei ir darbuotojams laikytis atitinkamų reikalavimų vykdant kasdienes operacijas, užtikrinant šių reikalavimų supratimą, įtvirtinimą bei vystymą.

Kad Etikos kodeksas būtų aiškiai suprantamas visiems darbuotojams ir lengvai pritaikomas darbe, jo nuostatos gali būti plačiau detalizuojamos rašytinėse taisyklėse, rekomendacijose, gairėse.

Rašytinės strategijos ir standartai sudaro esminę įmonės antikorupcijos programos dalį. Jie turėtų apimti visas įmanomas korupcijos formas ir situacijas, visus verslo santykius, nuosavybės teises ir sandorius, kurie yra svarbūs įmonei ir yra pagrįsti rizikos planavimu ir įvertinimu.

Šiose rašytinėse strategijose ir normose turi būti aiškiai aprašyta, kokios praktikos įmonėje yra priimtinos, o kokios ne, pateikiami aiškūs reikalavimai problemų sprendimo klausimams, pateikiamos rekomendacijos ir elgesio gairės.

Turinys turėtų būti pakankamai išsamus, konkretus ir be dviprasmybių, kad jis būtų praktiškas ir lengvai suprantamas darbuotojams ir kitiems asmenims, kurie privalo jo laikytis.

Reikėtų kaip įmanoma aiškiau pateikti ir atskirti, kurios taisyklės yra privalomos, o kurios rekomendacinio pobūdžio. Taip pat turi būti aišku, kas turi teisę patvirtinti bet kokius nukrypimus nuo standartų (jei tuo nepažeidžiamas įstatymas) ir priimti sprendimus, kilus abejonėms. Be to, turėtų būti nustatyta dokumentavimo apie tokius atvejus sistema.

### 7.6. Etikos ir Elgesio kodeksų parengimas, patvirtinimas ir jo nuostatų įgyvendinimas

|  |  |
| --- | --- |
| **Pastabas ir pasiūlymus dėl šios dalies siųsti Vyriausiajai tarnybinės etikos komisijai** | **Tomas Čaplinskas,****tomas@vtek.lt** |

Etikos kodeksas – dokumentas, kuris skirtas apibrėžti principines organizacijos elgesio nuostatas.

Elgesio kodeksas – dokumentas, kuris skirtas aptarti organizacijos darbuotojų elgesį įvairiose situacijose.

Etikos kodekse paprastai pabrėžiami skaidraus ir etiško elgesio su suinteresuotaisiais bei supančia aplinka principai: darbuotojais, rinkos dalyviais (partneriais, klientais, tiekėjais), visuomene, institucijomis bei poveikio aplinka (poveikiu aplinkai savo veikloje).

Įžangoje pateikiami pagrindiniai principai, nuostatos, paaiškinama, ko įmonė tikisi tokiu savo pareiškimu, pristatomos ir paaiškinamos organizacijos vertybės, misija, vizija.

Kiekviena organizacija turi pasirinkti jai tinkančius aspektus, sutrumpinti ar papildyti juos savo konkrečios veiklos srities specifika. Galima suasmeninti įsipareigojimus: suprantu ir įsipareigoju „aš“, ne „mes“ ir ne „bendrovė“.

Rengiant etikos kodeksą būtina apibrėžti šias sritis:

* etikos kodekso paskirtį;
* etikos kodekso tikslus;
* tikslinę etikos kodekso naudojimo grupę (-es);
* pagrindinius etikos kodekso principus. Atskiri principai gali būti plačiau paaiškinami ir apibrėžiami.

Etikos kodeksą patvirtina aukščiausias valdymo organas organizacijoje. Tai gali būti organizacijos valdyba, taryba, akcininkai, direktorius/vadovas.

Etikos nuostatų įgyvendinimą užtikrina darbuotojai arba atskaitomybės funkcijas atliekantis asmuo, arba įmonės viduje sudaryta taryba.

Etikos kodekso pavyzdys pateikiamas Vadovo Priede Nr. 2.

Pastebėtina, kad nemažai Lietuvos įmonių jau turi parengusios savo Etikos kodeksus, kurie taip pat galėtų būti panaudoti kaip pavyzdys, rengiant šį dokumentą savo įmonėje[[81]](#footnote-81).

Elgesio kodekse[[82]](#footnote-82) siūlytina aprašyti konkrečias dažniausiai pasitaikančias situacijas ir pavyzdžiai kaip jose turėtų elgtis darbuotojai.

### 7.7. Pranešimo mechanizmas (*angl. Whistleblowing*)

|  |  |
| --- | --- |
| **Pastabas ir pasiūlymus dėl šios dalies siųsti AB bankui „DNB“** | **Vytautas Danta,****Vytautas.danta@dnb.lt** |

Antikorupcinės programa bus pilnavertė tik tuo atveju, jei darbuotojai žinos, kaip elgtis ir kur kreiptis susidūrus su korupcija. Jeigu įmonėje nėra sukurtas informavimo apie pažeidimus mechanizmas, jį reikėtų numatyti antikorupcinėje programoje. Jeigu įmonė jau turi tokį mechanizmą, reikėtų įvertinti, ar nereikėtų jį papildyti, pritaikant prie antikorupcinės programos.

Tam, kad antikorupcijos programa būtų efektyvi, ypatingai svarbu, kad darbuotojai ir kiti asmenys kaip įmanoma anksčiau praneštų apie susirūpinimą keliančias situacijas ir galimus pažeidimus. Įmonės turėtų numatyti saugius ir prieinamus kanalus, kuriais darbuotojai ir kiti asmenys galėtų konfidencialiai pranešti apie pažeidimus nepatirdami jokio neigiamo poveikio.

Darbuotojai taip pat turėtų žinoti į ką gali kreiptis patarimo bei pasikonsultuoti antikorupcijos programos taikymo klausimais.

 Tam tikrų sektorių teisės aktai numato įmonėms pareigą įsteigti informavimo kanalus, kuriais vadovybei ar tam tikriems pareigūnams darbuotojai galėtų pranešti apie teisės aktų ar vidaus tvarkų pažeidimus, nukrypimus nuo nustatytų procesų, pastebėtas rizikas ar trūkumus.

Informavimo apie pažeidimus kanalo įdiegimas parodo darbuotojams, kad įmonė rimtai vertina iš darbuotojų gaunamą informaciją, įsiklauso į gaunamus signalus bei imasi priemonių padėčiai ištaisyti.

Įmonės informavimo apie pažeidimus taisyklėse turėtų būti aiškiai išdėstyta kokiais atvejais darbuotojai turėtų naudotis informavimo apie pažeidimus mechanizmu, numatyta kam ir kaip turėtų būti pranešama, ir apibrėžta kaip analizuojami ir svarstomi gauti pranešimai. Taip pat turėtų būti įtvirtinta, kad pranešantysis bus apsaugotas nuo bet kokio neigiamo poveikio ir sankcijų dėl to, kad pranešė apie pastebėtus pažeidimus.

Kadangi apie pažeidimus darbuotojai gali informuoti tiesioginius vadovus, reikalinga apmokyti visus vadovus, kad jie turėtų pakankamai žinių kaip reaguoti į gaunamus pranešimus ir kaip juos nagrinėti.

Įmonės taip pat turėtų sudaryti galimybę apie pažeidimus informuoti anonimiškai. Tam gali būti naudojamas pasitikėjimo telefonas arba intraneto/interneto puslapių funkcija, kur darbuotojai galėtų pateikti informaciją apie pastebėtas problemines situacijas. Svarbu, kad informavimo apie pažeidimus kanalą valdytų nepriklausomas padalinys, pavaldus įmonės vadovui, savininkui ar valdybai. Rekomenduojama, kad įmonės informavimo apie pažeidimus kanalas būtų prieinamas ne tik darbuotojams, bet ir verslo partneriams bei visuomenei. Jeigu apie pažeidimą galima informuoti elektroniniu būdu, pvz. el. paštu, svarbu užtikrinti pranešančių asmenų duomenų apsaugą.

### 7.8. Atskaitomybė ir pasekmės

|  |  |
| --- | --- |
| **Pastabas ir pasiūlymus dėl šios dalies siųsti Lietuvos atsakingo verslo asociacijai** | **Renata Gaudinskaitė,****Renata.Gaudinskaite@asociacijalava.lt** |

Nors skundų sistemos organizavimas ir administravimas yra iš nepriklausomų darbuotojų sudarytos grupės užduotis, tačiau turėtų būti aišku, kad dalyvauti šioje sistemoje yra visos organizacijos ir kiekvieno darbuotojo pareiga ir atsakomybė.

Skundų pateikimo programa turi būti integruota į organizaciją ir tapti įmonės kultūros dalis.

Labiausiai tikėtina, kad programa bus sėkminga, jeigu kovos su korupcija priemonės yra glaudžiai priderinamos prie įprastinių verslo procedūrų, t. y. metinių veiklos planų ir biudžetų, projektų patvirtinimo kriterijų, priimant investicinius sprendimus, projekto vykdymo planų, pirkimo procedūrų, žmogiškųjų išteklių strategijų ir procedūrų, ataskaitų ir t. t.

Gera kovos su korupcija programa yra „programa su dantimis“. Tai reiškia, kad programos pažeidimų pasekmės turi būti labai rimtos ir aiškiai išdėstytos. Taip pat turi būti imamasi atitinkamų veiksmų, jei trūksta pastangų programos įgyvendinimui arba programos yra aktyviai vengiama.

Komunikacija per administravimą ir žmogiškųjų išteklių strategijas turėtų aiškiai pateikti, kad kyšininkavimas ar kitokios korupcijos formos, siekiant privataus pelno arba kitų verslo tikslų, yra nepriimtinas ir gali būti skirtos drausminės priemonės.

Nevykdant privalomų programos reikalavimų, priklausomai nuo pažeidimo rimtumo, turėtų būti skiriamos sankcijos, pavyzdžiui, įspėjimas ar papeikimas raštu, pažeminimas pareigose, perkėlimas į kitą darbo vietą ar atleidimas iš darbo. Be to, įmonė turi pranešti apie neteisėtus incidentus.

Antikorupcinės sąlygos, įmonės etikos kodekso laikymasis kaip konkretus įsipareigojimas gali būti nurodomos darbo sutartyje.

Tai, kaip programa įgyvendinama ir ar atitinka numatytas taisykles, turi būti aptariama ir vertinant darbuotojų atlyginimo kėlimų ir skatinimo klausimus.

## 8. Verslo organizacijų kovos su korupcija programų diegimas

### 8.1. Pasirengimas programai

|  |  |
| --- | --- |
| **Pastabas ir pasiūlymus dėl šios dalies siųsti Lietuvos atsakingo verslo asociacijai** | **Renata Gaudinskaitė,****Renata.Gaudinskaite@asociacijalava.lt** |

Dažnai įmonės nustato etikos rekomendacijas su antikorupcijos nuostatomis, bet tai nebūna nurodyta antikorupcinėje programoje, kuri turi apimti visas įgyvendinimo priemones ir planus įmonės viduje, išorėje bei stebėjimą. Vadovybė turi pasirūpinti, kad šios dalys būtų teisingai įtrauktos į šią programą.

Kai kovos su korupcija programa sukurta, ji turi būti diegiama organizacijoje.

Sėkmingam programos diegimui be darbuotojų grupės, kurios užduotis yra vykdyti antikorupcinę programą, dar turi dalyvauti kelios įmonės dalys: vadovybė ir už komunikaciją atsakingi specialistai. Vadovauti programai turi būti paskirti darbuotojai pagal jų asmenines savybes, pareigingumą, pasitikėjimą ir patikimumą, kurį jie turi įmonėje bei tai, kaip jie gerai jie gebėtų atstovauti programos įgyvendinimui.

Programos diegimas turi būti vykdomas kaip projektas – suderintas su įmonės veiklos pobūdžiu, biudžetu, veiksmų planais ir pažangos tikrinimu. Diegimas galėtų būti lengvesnis, jei antikorupcinė programa būtų įtraukta į jau veikiančius įmonės procesus. Tada taip pat reiktų užtikrinti, kad antikorupcinės priemonės netaptų fragmentiškais, neaiškiais ir nepastebimais veiksmais.

Komunikacija – centrinė antikorupcinės programos vystymo dalis. Įmonės turi tam paruošti bendrą komunikacijos planą. Diegiant programą, darbuotojai turi būti supažindinami su naujais reikalavimais ir aiškiai žioti, kur jie gali gauti daugiau informacijos. Informacija gali būti teikiama įmonės intranete arba spausdintu formatu.

Rekomenduojama, kad vienas asmuo arba konkreti asmenų grupė būtų paskirta atsakinėti į klausimus programos diegimo metu. Gali būti taikomi skirtingi metodai programos diegimui sustiprinti, pavyzdžiui kelių lygių vadovai raštu patvirtina, kad jie gavo su programa susijusią informaciją ir įsipareigoja ją įgyvendinti.

Generalinis direktorius ir valdyba ar vadovų taryba turėtų periodiškai paprašyti įvairių padalinių pranešti apie programos įgyvendinimo ir atitikties būklę.

Vadovybė turi parodyti savo paramą diegiant programą, pavyzdžiui, per intranete paskelbtas įmonės ataskaitas ir darbuotojų susirinkimuose, susijusiuose su programos vystymu.

Įmonės vadovybė privalo užtikrinti, kad būtų užtikrintas kokybiškas antikorupcijos programos diegimas.

### 8.2. Personalo antikorupciniai mokymai

|  |  |
| --- | --- |
| **Pastabas ir pasiūlymus dėl šios dalies siųsti AB bankui „DNB“** | **Vytautas Danta,****Vytautas.danta@dnb.lt** |

Antikorupcijos programos įdiegimą, turi lydėti gerai suplanuota darbuotojų mokymo programa. Antikorupcijos mokymai turi būti skirti visiems įmonės darbuotojams, tačiau jų turinys gali skirtis, atsižvelgiant į padalinių ar tam tikrų pareigybių specifiką bei riziką su kuria susiduriama jų veikloje. Mokymo programos turinys ir apimtis taip pat gali skirtis priklausomai nuo įmonės dydžio, veiklos pobūdžio, korupcijos rizikos lygio.

Mokymai turi apimti visas antikorupcijos programos dalis ir turi atskleisti ką kiekvienas reikalavimas reiškia darbuotojo kasdienėje veikloje. Labai naudinga pateikti konkrečių pavyzdžių, su kuriais organizacija yra susidūrusi, žiniasklaidoje paviešintų atvejų, teismų sprendimų. Taip pat yra prasminga mokymams naudoti dilemas, kuriose aptariamos nevienareikšmės situacijos, skatinančios darbuotojus diskutuoti, ieškoti visiems priimtinų, išmintingų sprendimų. Tai formuoja auštą įmonės kultūrą, vieningą supratimą ir prisideda prie aukštų etikos standartų taikymo organizacijoje.

Antikorupciniai mokymai turi būti pritaikyti konkrečioms darbuotojų grupėms ir gali vykti susitikimų, seminarų ar elektroninių mokymų forma arba įvairiai derinant šiuos būdus priklausomai nuo kiekvienos grupės poreikių. Antikorupcinius mokymus taip pat galima įtraukti į kitų periodiškai vykdomų mokymų programas.

Ypatingas dėmesys turi būti skiriamas tų darbuotojų mokymams, kurie susiduria su didesne korupcijos rizika – veikia aukštos korupcijos rizikos šalyse ar sektoriuose, taip pat kuriems keliami reikalavimai pasiekti aukštus finansinius rezultatus. Šiems darbuotojams turi būti organizuojami seminarai, praktinių situacijų aptarimai, pasitelkiami pranešėjai iš organizacijos vidaus ir iš išorės. Paprastai aukštos rizikos pareigybėms nepakanka vien elektroninių mokymų, jiems reikėtų organizuoti labiau individualizuotus gyvus mokymus. Pabaigus mokymus gali būti tikslinga patikrinti darbuotojų žinias testais ar egzaminais.

Įmonės turėtų fiksuoti kada ir kokius antikorupcinius mokymus surengė, kas juose dalyvavo, koks buvo mokymų turinys. Tolesni mokymai turėtų būti rengiami, jeigu pasikeičia teisės aktų reikalavimai, įvyksta įmonės organizacinės struktūros pokyčiai, darbuotojai pereina į kitas pareigas, įmonė pradeda veiklą naujose rinkose, šalyse, pradedami parduoti nauji produktai ir paslaugos.

Antikorupciniai mokymai neturėtų būti tik vienkartinio pobūdžio, jie turi tęstis nuolat. Kaip dažnai reikėtų organizuoti darbuotojų mokymus priklauso nuo įmonės, padalinio ir konkrečios pareigybės korupcijos rizikos. Paprastai antikorupciniai mokymai turi būti kartojami kas antrus metus. Mokymai turi būti privalomi kiekvienam darbuotojui.

Jei korupcijos rizikos vertinimo metu nustatyta, kad tam tikra rizika yra susijusi su įmonės agentais, konsultantais, tiekėjais ir verslo partneriais, jie taip pat turėtų būti apmokomi. Tai ypač aktualu, jei tokie asmenys veikia aukštos korupcijos rizikos šalyse ar veikdami įmonės vardu bendrauja su valdžios atstovais, pavyzdžiui, gaunant leidimus ar suderinimus.

Kaip geras antikorupcinių mokymų pavyzdys galėtų būti laikomi Lenkijos Centrinio Antikorupcinio Biuro parengti antikorupciniai mokymai Internete[[83]](#footnote-83), kurie susideda iš trijų blokų: korupcija viešajame sektoriuje, korupcija privačiame sektoriuje ir socialinės korupcijos pasekmės. Kiekvienas norintysis gali užsiregistruoti ir *on-line* režimu praeiti antikorupcinius mokymus pagal pasirinktą temą, išlaikyti testą ir sėkmės atveju atsispausdinti mokymų baigimo sertifikatą.

### 8.3. Informavimas ir komunikavimas

|  |  |
| --- | --- |
| **Pastabas ir pasiūlymus dėl šios dalies siųsti Lietuvos atsakingo verslo asociacijai** | **Renata Gaudinskaitė,****Renata.Gaudinskaite@asociacijalava.lt** |

Paprastai antikorupcijos programos komunikacija ar kompanijos taisyklės, draudžiančios korupcinį aktyvumą gali duoti labai didelį apsauginį efektą – nemažai nusikaltimų įvyksta dėl sąmoningumo stokos ir ignoravimo.

Programos ruošimo, įgyvendinimo ir tolimesnio vystymo metu, informacija apie programos planus, turinį ir reikalavimus turi būti darbuotojams reguliariai pranešama ir atnaujinama.

Vidinės komunikavimo priemonės įmonėje, ypač tos, kurios yra specialiai paruoštos antikorupcinei programai galėtų būti:

* Elektroninio mokymosi programa;
* Pagalbos linija etikos klausimais;
* Pasitarimai ir idėjų pasikeitimas;
* Generalinio direktoriaus elektroniniai laiškai darbuotojams;
* Informacija iš įmonės teisininkų, etikos prižiūrėtojų.

Įmonėse normaliai veikiantys informacijos kanalai, susirinkimų struktūra ir mokymai turi informuoti ar padėti diegti antikorupcinę programą, pavyzdžiui:

* Tinklalapiai / intranetas;
* Administraciniai mokymai;
* Apmokymo programos darbuotojams;
* Valdymo komandos susirinkimai;
* Komandos formavimo renginiai.

Vienas įmonės padalinys turi būti atsakingas už pasiūlymų ir pastabų, gautų tiek iš išorinių ir vidinių šaltinių, priėmimą, įvertinimą bei suteikti informacijos ir patarti, jei reikia.

## 9. Antikorupcinės programos įgyvendinimas

### 9.1. Nuolatinis situacijos ir progreso stebėjimas

|  |  |
| --- | --- |
| **Pastabas ir pasiūlymus dėl šios dalies siųsti Lietuvos atsakingo verslo asociacijai** | **Renata Gaudinskaitė,****Renata.Gaudinskaite@asociacijalava.lt** |

Norint užtikrinti veiksmingą antikorupcinių veiklų įgyvendinimą, būtina atlikti programos diegimo vertinimą ir stebėjimą atliekant tokius veiksmus, kaip rizikos analizė, naujų reglamentuojančių dokumentų analizė ir tolimesni apmokymai.

Reikėtų siekti suderinti antikorupcinių veiklų stebėjimą su kitais vykstančiais verslo procesais. Rizikos vertinimas yra atspirties taškas antikorupcinės veiklos prioritetų nustatymui, jis galėtų būti koordinuojamas ir įgyvendinamas kaip bendra rizikos peržiūros dalis.

Yra svarbu tinkamai įsigilinti į objektus ir klausimus, susijusius su korupcija tam, kad būtų pakankamai konkrečiai ir tinkamai į tai sureaguota.

Nustačius antikorupcines veiklas, atsiradusias po rizikos įvertinimo, šios turėtų būti integruojamos į artimiausio laikotarpio verslo planus. Yra labai svarbu, kad su korupcine veikla susiję klausimai būtų periodiškai įtraukiami į įmonės įvairaus lygio susirinkimų dienotvarkę.

Generalinis direktorius turėtų reguliariai pranešti valdybai, kaip antikorupcinė programa veikia praktiškai. Administracijos atsakomybė reguliariai stebėti, kad suplanuotos veiklos būtų tikrai įgyvendintos.

Tai geriausiai galima padaryti per mėnesio, ketvirčio arba pusmečio įmonės susirinkimus, kuriuos administracija organizuoja su padaliniais ir verslo subjektais.

Daugiausiai dėmesio turi būti sutelkta į tai, kaip yra įgyvendinamos sutartos priemonės. Be to, įmonės vidiniai ir išoriniai pokyčiai (tokie kaip naujos tvarkos, kt. dokumentai) turi būti peržvelgiami ir įvertinami, siekiant nustatyti, ar sutartos priemonės vis dar tebėra aktualios.

Taip pat svarbu informuoti, jei susiduriama su kokiais nors korupciniais mėginimais, incidentais, „vos neįvykusiais“ korupciniais įvykiais, įskaitant informaciją, kaip su šiais atvejais buvo susitvarkyta. Visa ši informacija svarbi įvertinant, ar priemonės turi būti tęsiamos, ar reikalingas programos tobulinimas.

Papildomai prie šio nuolatinio stebėjimo būtų tikslinga, kad, pavyzdžiui, atitinkamų organizacijų padalinių vadovai, kiekvienais metais pasirašytų įsipareigojimą dėl antikorupcinių veiklų įgyvendinimo tais metais jų padalinyje, įskaitant numatytus apmokymus, priemones, kurias įgyvendins pagal planą ir pan. Vadovai taip pat turėtų stebėti programos vykdymą ir nuolat informuoti apie programos progresą, pasiekimus, incidentus, jei tokių būtų.

Tokiu būdu vyktų natūralus „iš apačios – į viršų“ procesas, kai padalinių vadovai praneša apie antikorupcines veiklas per įvairius administravimo lygius generaliniam direktoriui. Vėliau tokios ataskaitos generalinio direktoriaus galėtų būti teikiamos valdybai.

### 9.2. Skaidrumas ir atskaitingumas visuomenei

|  |  |
| --- | --- |
| **Pastabas ir pasiūlymus dėl šios dalies siųsti Lietuvos atsakingo verslo asociacijai** | **Renata Gaudinskaitė,****Renata.Gaudinskaite@asociacijalava.lt** |

***Skaidrumas***

Kai kurios įmonės neturi programų ar strategijų, aiškiai susietų su antikorupcija ir daugelis jų norėtų išvengti viešai tai paskelbti.

Tai rodo įmonių sąmoningumo stoką, nenorą viešai nagrinėti šio klausimo bei nesupratimą, kad korupcija yra materialinė rizika įmonei, ar kad tai padidina riziką dėl gresiančių pasekmių įvykus incidentui.

Rašytinės programos dalys, ypač strategija, reikalavimai, procedūros ir rekomendacijos turi būti paskelbti įmonės viešame tinklalapyje ir turėtų būti prieinami visiems verslo partneriams, taip pat valstybės institucijoms, su kuriomis įmonė turi ryšių.

Įmonės turėtų rengti ataskaitas, kuriose nurodytų veiklos antikorupcinės veiklos praktiką, priemones, pažangą, bet kokius korupcijos atvejus, incidentus, taip, kaip tai daroma pagal nusistovėjusią praktiką sveikatos, saugos ir aplinkosaugos srityse.

Ataskaitos apie korupcijos atvejus ir įmonės antikorupcinę veiklą vis dar nėra dažnos. Tačiau dar ne taip seniai įmonėms nebuvo lengva teikti ataskaitas apie sveikatos, saugumo ir aplinkosaugos veiklą.

Įmonės turėtų pateikti informaciją, gautą iš informatorių, apie:

* praneštų atvejų,
* ištirtų atvejų,
* nepagrįstų atvejų,
* atvejų, kai buvo imtasi priemonių,
* atvejų, leidusių patobulinti antikorupcijos priemones, skaičių.

**Metinė ataskaita ir tinklalapiai**

Įmonė turėtų pranešti apie antikorupcinės programos parengimą, įgyvendinimą, priežiūrą, ir jos rezultatus savo metiniame pranešime arba savo Socialinės atsakomybės / Pažangos ataskaitoje bei savo viešame tinklalapyje.

Didelių kompanijų metininėms ataskaitoms yra keliami reikalavimai įtraukti socialinės atsakomybės klausimus, įskaitant kovos su korupcija priemones, o bendrovių, kurių veikla susijusi su gamtos išteklių gavyba – reikalavimai pranešti apie mokėjimus valdžios institucijoms ir kitoms pagrindinėms finansinėms figūroms kiekvienoje šalyje.

Visuotinė atskaitingumo iniciatyva (angl. Global Reporting Initiative, GRI standartas) gali būti pritaikoma kasmetinėse ataskaitose. GRI yra plačiai naudojamas standartas ataskaitų, susijusių su socialiniais ir etiniais klausimais, įskaitant aspektus, susijusius su korupcija, pateikimui.

Jungtinių Tautų „Pasaulinis susitarimas“ (angl. UN Global Compact) ir „Transparency International“ kartu išleido rekomendacijas kompanijoms, kaip paruošti ataskaitas, susijusias su korupcija. Šios rekomendacijos suderintos su GRI standartu.

### *Atskaitingumas visuomenei*

|  |  |
| --- | --- |
| **Pastabas ir pasiūlymus dėl šios dalies siųsti Transparency International Lietuvos skyriui** | **Rugilė Trumpytė,****rugile@transparency.lt** |

Pasaulyje vis daugiau verslininkų kalba apie įmonių atsakomybę ir didesnius atskaitingumo reikalavimus sau. Labai svarbu, kad Lietuvoje verslas sektų geruoju pavyzdžiu ir taip pat pradėtų teikti kuo daugiau informacijos apie savo veiklą, vertybes, finansus, kad neprarastų klientų ir Lietuvos gyventojų pasitikėjimo.

Lietuvos korupcijos žemėlapio duomenimis, verslas pripažįsta, kad korupcija trukdo jų veiklai bei tikisi, kad jos Lietuvoje mažės. Kad paties verslo aplinkoje būtų mažiau korupcinių rizikų, įmonėms rekomenduojama aiškiai pateikti savo poziciją dėl korupcijos netoleravimo bei užtikrinti svarbiausios informacijos teikimą savo interento tiklalapiuose.

Atsižvelgiant į „Transparency International” Sekretoriato bei „Transparency International” Lietuvos skyriaus parengtas rekomendacijas, siūloma Lietuvoje veikiančioms įmonėms geriau atsiskaityti ir viešinti:

a) įmonės sąžiningumo politiką,

b) informaciją apie įmonės organizacinę struktūrą,

c) informaciją apie įmonės finansus.

Įmonėms savo tinklalapiuose rekomenduojama skelbti:

1. **Savo poziciją apie galimą korupciją įmonės viduje pranešančių asmenų atžvilgiu.** Lietuva vis dar neužtikrina apie korupciją pranešančių asmenų apsaugos, o gyventojai neretai bijo pranešti apie pastebimus galimus pažeidimus. Todėl labai svarbu, kad įmonė aiškiai pasakytų, ar jos pranešimo kanalas yra konfidencialus, ar anonimiškas, taip pat kokie konkrečiai darbuotojai turi priėjimą prie gaunamų pranešimų bei kam pavedama tirti gautą informaciją.
2. **Įmonės politiką dėl gaunamų / įteikiamų dovanų bei kitų veiklos standartų.** Šios informacijos skelbimas padėtų geriau suprasti, kokiomis vertybėmis ir principais vadovaujasi kiekvienas įmonės darbuotojas bei kokiais būdais įmonė paprastai stengiasi dirbti su galimais partneriais.
3. **Išsamų galutinių savininkų (fizinių asmenų) sąrašą.**
4. **Išsamų dukterinių įmonių, kurių veiklai gali daryti tiesioginį ar netiesioginį lemiamą poveikį, sąrašą.** Jei įmonė neturi dukterinių įmonių, rekomenduojama tai viešai skelbti.
5. **Išsamų asocijuotų įmonių, tai yra tokių įmonių, kurioms reikšmingą poveikį gali daryti kita įmonė ir kuri nėra tos įmonės dukterinė įmonė ar pagal jungtinės veiklos (partnerystės) sutartį veikianti įmonė, sąrašą.** Jei įmonė neturi dukterinių ir/ arba asocijuotų įmonių, rekomenduojama tai viešai skelbti.
6. **Atskleisti, kuri dalis dukterinių ir asocijuotų įmonių jai priklauso.** Jei įmonė neturi dukterinių ir/ arba asocijuotų įmonių, rekomenduojama tai viešai skelbti.
7. **Atskleisti dukterinių ir asocijuotų įmonių įsisteigimo bei veiklos šalis.** Jei įmonė neturi dukterinių ir/ arba asocijuotų įmonių, rekomenduojama tai viešai skelbti.
8. **Pajamų/ pardavimų dydžius Lietuvoje.** Siekiant geriau atsiskaityti už įmonės finansus klientams ir kitoms interesų grupėms, rekomenduojama informaciją apie pajamas/ pardavimus viešinti pagal veiklos sritis (jei jų yra daugiau nei viena).
9. **Pelno dydį prieš apmokestinimą bei realiai sumokėtą pelno mokestį Lietuvoje.**

Taip pat pažymima, kad finansiniuose dokumentuose turėtų veikti kompiuterinė paieškos sistema, kad kiekvienas suinteresuotas asmuo galėtų lengvai pagal raktinius žodžius susirasti visą jį dominančią informaciją. To neįmanoma padaryti skenuotose arba kai kuriuose „.pdf“ formato dokumentuose, todėl ataskaitų viešinimas šiais formatais nėra tinkamas.

Daugelis kompanijų, kurios įsitikinusios, kad tai pagerina jų reputaciją, pritraukia investuotojų bei talentingų darbuotojų ir pakelia akcijų kainas, ataskaitą apie socialinę atsakomybę (įskaitant ir antikorupcines veiklas) pateikia specialioms reitingų agentūroms, pvz., įtrauktos į *Dow Jones Sustainability Index* ir *FTSE 4Good*.

### 9.3. Vidinė kontrolė ir auditas

|  |  |
| --- | --- |
| **Pastabas ir pasiūlymus dėl šios dalies siųsti Lietuvos atsakingo verslo asociacijai** | **Renata Gaudinskaitė,****Renata.Gaudinskaite@asociacijalava.lt** |

Antikorupcinės programos veikimo užtikrinimui būtina turėti efektyvią vidinę kontrolę.

Kas konkrečioje organizacijoje geriausiai užtikrintų antikorupcijos programos veikimą, priklauso nuo įmonės dydžio, organizacinės struktūros, verslo pobūdžio ir įvairių kitų veiksnių.

Prevencinė kontrolė yra efektyvi priemonė kovoje su korupcija. Dar stipresnė priemonė yra vidinis auditas, atliekant nepriklausomus patikrinimus ir stebint priemonių įgyvendinimą bei atitiktį. Bendrovės vadovybė, kad vidinei kontrolei būtų suteikti visi būtini organizaciniai resursai.

„Trys gynybos linijos“ – tai tarptautiniu mastu pripažintas modelis, kuris paskirsto rizikos valdymo ir vidinės kontrolės funkcijas ir atsakomybę.

„Pirma gynybos linija“ apima *kasdienę organizacijos veiklą* ir yra įmonės vidinės kontrolės pagrindas. Tai kritinis rizikos valdymo veiksnys.

„Antra gynybos linija“ – tai įvairios funkcijos, kurios turi nustatyti poreikį ir pritaikyti priemones, vadovybės informavimo procedūras ir sistemas, kad būtų užkirstas kelias ir išaiškinti galimi korupcijos bandymai. Pirmiausia čia kalbama apie organizacijos vadovus, kurie turi geriausias galimybes apeiti sistemas ir kontrolę. Dėl to kontrolė ir atitiktis privalo būti tikrinama periodiškai, tai dalis korupcijos stebėsenos veiklos.

Vidinis auditas – „trečioji gynybos linija“. Vertindamas rizikas nepriklausomas vidaus auditas pateikia informaciją vadovybei ir valdybai apie tai, kiek efektyviai veikia antikorupcinė programa, kaip jos laikomasi. Vidinis auditas – labai naudinga funkcija korupcijos kontrolei ir programos tobulinimo rekomendacijoms.

### 9.4. Pažeidimų nagrinėjimas ir elgesys su informatoriais

|  |  |
| --- | --- |
| **Pastabas ir pasiūlymus dėl šios dalies siųsti Lietuvos atsakingo verslo asociacijai** | **Renata Gaudinskaitė,****Renata.Gaudinskaite@asociacijalava.lt** |

Darbo aplinkos įstatymai nereikalauja, kad pranešti atvejai privalo būti išnagrinėjami.

Jei dėl praneštos informacijos nėra imamasi jokių priemonių, pranešėjas gali apie tai pranešti kitiems darbuotojams, taip pat skleisti informaciją ir už įmonės ribų. Jei pažeidimai nėra nagrinėjami ir nesiimama jokių priemonių, tai traktuojama kaip signalas, kad vadovybė neturi noro ar valios su tuo kovoti.

Praneštų atvejų nenagrinėjimas yra neigiamas vadovybės signalas darbuotojams, galintis pakenkti bendradarbiavimui, iššaukti nusivylimą, nepasitenkinimą, paskatinti pranešėjus kreiptis į žiniasklaidą ar kitus asmenis, kurie, jų nuomone, galėtų paveikti vadovybę imtis veiksmų.

Labai svarbu, kad pranešėjai būtų apsaugoti, o pažeidimų atskleidimas – skatinamas.

Pastebėjęs netinkamą elgesį ar nepageidaujamą situaciją, darbuotojas turi neabejoti, kad apie tai privalo pranešti ir kad įmonė pageidauja apie tai žinoti.

Nagrinėjant pažeidimus ir dirbant su pranešėjais labai svarbu, kad:

* pranešimai būtų nagrinėjami konfidencialiai;
* tiek su pranešėju, tiek ir su asmeniu, apie kurį pranešta, būtų elgiamasi teisingai;
* pranešėjas ir asmuo, apie kurį yra pranešta, būtų tinkamai apsaugoti įstatymuose numatyta tvarka;
* pranešimai būtų išnagrinėjami, įskaitant susijusių asmenų apklausą, parengiamos išvados;
* būtų įdiegta sistema tokių atvejų registracijai, sisteminimui, nagrinėjimui ir išvadoms.

Gali būti nelengva susidoroti su korupcijos atvejais užsienyje.

Jei Lietuvos įmonė ar jos darbuotojas susiduria su korupcija kitoje šalyje, kur, pavyzdžiui, tai įmonei padaromi ženklūs nuostoliai dėl to, kad konkurentai moka kyšius, arba jei užsienio valstybės pareigūnas reikalauja kyšio, apie tai turi būti pranešta Lietuvos ambasadai. Pranešėjas gali pasirinkti, kur pranešti apie netinkamą elgesį ar nepageidautinas situacijas – institucijoms Lietuvoje ar užsienyje.

Kai kurios šalys turi savo tvarką, kaip elgtis atskleidžiant korupcijos atvejus, kuria gali pasinaudoti užsienyje veikiančių Lietuvos įmonių darbuotojai. Pavyzdžiui, JAV vertybinių popierių biržos komisija turi atskleidimo sistemą, pagal kurią pranešėjui priklauso premija, jeigu pateikta informacija prisidėjo prie ekonominio nusikaltimo išaiškinimo.

### 9.5. Incidentų nagrinėjimas

|  |  |
| --- | --- |
| **Pastabas ir pasiūlymus dėl šios dalies siųsti Lietuvos atsakingo verslo asociacijai** | **Renata Gaudinskaitė,****Renata.Gaudinskaite@asociacijalava.lt** |

Informacijos rinkimo šaltiniai korupcijos atvejo tyrime daugiausia yra darbuotojų ir trečiųjų šalių apklausos, dokumentų peržiūra (sutartys, pasiūlymai ir vertinimai), sąskaitų ir mokėjimų (pinigų srautų) tikrinimas ir el. pašto paskyrų ir kitos skaitmeninės informacijos peržiūra.

Informacija, gauta privataus tyrimo metu, dažnai būna naudojama ir tolesniame procese, tad svarbu jai taikyti informacijos saugumo ir verifikavimo reikalavimus.

Asmens duomenų turinčios informacijos rinkimas ir apdorojimas privalo atitikti Asmeninių duomenų apsaugos įstatymą, pagal kurį yra numatyti procedūriniai reikalavimai, nurodantys, kad su tyrimu susiję asmenys turi teisę būti informuoti ir peržiūrėti tą informaciją.

Nagrinėjant korupcijos atvejus labai svarbus bendravimas tarp tyrėjų, įmonės vadovybės ir valdybos. Įmonei taip pat tikslinga bendradarbiauti su policija ir nekliudyti su privačiu tyrimu, nes policija turi prieigą prie tyrimo metodų, turi baudžiamojo proceso teises ir priemones, kurių neturi privatūs tyrėjai.

Jei įtariama nusikalstama veika, apie tai policijai turi būti pranešta pačioje tyrimo pradžioje, kai tik faktų pagrindu sudaromas pakankamai aiškus vaizdas.

Tyrimo eigoje turi būti įvertinta, ar reikia kreiptis į policiją, siekiant išsiaiškinti, ar nereikėtų tolimesnių žingsnių palikti vykdyti jai.

Įmonei gali būti palengvinamas nuosprendis (jei taikomos sankcijos), kai policijai apie atvejį pranešama tyrimo pradžioje. Pagrindinė taisyklė – įmonėms *rekomenduojama* pranešti policijai. Taip įmonė pademonstruoja nulinės tolerancijos korupcijai požiūrį.

### 9.6. Programos peržiūra ir pakeitimai

|  |  |
| --- | --- |
| **Pastabas ir pasiūlymus dėl šios dalies siųsti Lietuvos atsakingo verslo asociacijai** | **Renata Gaudinskaitė,****Renata.Gaudinskaite@asociacijalava.lt** |

Svarbu, kad į antikorupcijos programą būtų žiūrima kaip į nuolatinio tobulinimo proceso dalį dėl nuolat besikeičiančių išorės veiksnių ir pokyčių įmonėje. Greta reguliaraus monitoringo, kuris pasireiškia specifinių priemonių identifikavimu ir diegimu, būtų normalu, kad vadovybė inicijuotų formalų programos vertinimą.

Paprastai tai būtų programos *tinkamumo* įvertinimas (turinys ir modelis) ir *atitikties* / programos laikymosi (efektyvumo) įvertinimas.

Vertinant programos tinkamumą, privaloma nustatyti tikslius vertinimo kriterijus.

Yra įvairių standartų ir geros patirties, kuria būtų verta pasinaudoti. „Transparency International“ turi įsivertinimo priemonę (angl. Self-Evaluation Tool) ir užtikrinimo sistemą (angl. Assurance Framework), kur aprašo išorinės apžvalgos metodologiją. Abu dokumentus galima rasti „Transparency International“ interneto svetainėje.

Didelės audito ar konsultacinės įmonės turi savarankiškai apibrėžtą gerąją praktiką, pagal kurią gali įvertinti įmonių programas. Vertinant programos struktūrą, nėra pageidaujama įvertinti faktinę atitiktį (t. y. ar dokumentas ar priemonė yra, ar ne) – programą reikia pagrįsti dokumentais ir atlikti konkrečius testus bei nustatyti, kad programa vyksta taip, kaip numatyta.

Ar reikalingas *nepriklausomas* vertinimas, priklauso nuo to, ar programa bus vertinama įmonės viduje, ar bus naudojami išoriniai resursai. Kai kuriais atvejais valdyba pareikalauja nepriklausomo antikorupcijos programos vertinimo.

Vidinio audito funkcija yra tinkama nepriklausomam vertinimui, kai išoriniai patarėjai nėra pageidaujami. Naudodama išorinius patarėjus įmonė gali pasinaudoti jų patirtimi ir gerosios praktikos pavyzdžiais, sukauptais kitose kompanijose.

Labai svarbu, kad išoriniai patarėjai gerai suprastų įmonės verslo pobūdį ir jų vertinimai bei rekomendacijos būtų tinkamos ir proporcingos rizikos situacijai bei įmonės poreikiams.

## 10. Antikorupcinio sąmoningumo matavimas

|  |  |
| --- | --- |
| **Pastabas ir pasiūlymus dėl šios dalies siųsti Ernst & Young** | **Liudas Jurkonis,****Liudas.jurkonis@lt.ey.com****Laukiame trumpos įžangos, aprašymo, pačią lentelę galima būtų perkelti į priedus.** |

| **Klausimas** | **Galimos atsakymų alternatyvos** |
| --- | --- |
| **1** | **2** | **3** | **4** |
| 1. Ar Jūsų organizacijoje yra parengta korupcijos/ sukčiavimo/ neteisėtų veiksmų valdymo strategija?
 | Taip, strategija yra parengta, formalizuota ir aktyviai įgyvendinama | Taip, tokia strategija yra parengta ir formalizuota, tačiau ji nėra pilnai efektyvi ir/ ar pilnai įgyvendinama | Taip, strategija yra, tačiau ji yra neformali ir nedokumentuota | Ne, tokios strategijos nėra |
| 1. Ar organizacijos veiklos skaidrumas yra aiškiai ir viešai apibrėžtas kaip viena iš svarbiausių organizacijos veiklos sričių/ principų
 | Taip, skaidrumas yra vienas svarbiausių mūsų veiklos principų – jis yra aiškiai apibrėžtas mūsų veiklos misijoje ir veiklos strategijoje, įtvirtintas darbuotojų, rangovų ir kitose sutartyse bei susitarimuose kaip bazinė ir esminė organizacijos bendradarbiavimo sąlyga | Taip, skaidrumas yra vienas svarbiausių mūsų veiklos principų – jis yra aiškiai apibrėžtas mūsų veiklos misijoje ir veiklos strategijoje, tačiau nėra įtvirtintas darbuotojų, rangovų ir kitose sutartyse bei susitarimuose kaip bazinė ir esminė organizacijos bendradarbiavimo sąlyga | Taip, skaidrumas mums yra svarbus, tačiau nėra dokumentuotas ar aiškiai ir viešai komunikuojamas mūsų veiklos principas | Ne, veiklos skaidrumas nėra mūsų vienas iš esminių mūsų veiklos prioritetų/ principų |
| 1. Ar Jūsų organizacijoje yra įdiegtas etikos kodeksas?
 | Taip, etikos kodeksas yra parengtas, formalizuotas ir aktyviai įgyvendinamas visų padalinių | Taip, etikos kodeksas yra parengtas ir formalizuotas, tačiau nėra pilnai efektyvus ir/ ar pilnai įgyvendinamas | Taip, etikos kodeksas yra, tačiau jis yra neformalus ir nedokumentuotas | Ne, etikos kodeksas nėra parengtas |
| 1. Ar Jūsų organizacijoje yra aiškiai apibrėžtos procedūros dėl korupcijos/ sukčiavimo/ neteisėtų veiksmų pranešimo ir tokių incidentų valdymo?
 | Taip, procedūros yra parengtos, formalizuotos ir aktyviai įgyvendinamos | Taip, tokios procedūros yra parengtos ir formalizuotos, tačiau nėra pilnai efektyvios ir/ ar pilnai įgyvendinamos | Taip, procedūros yra, tačiau jos yra neformalios ir nedokumentuotos | Ne, atitinkamų procedūrų mūsų organizacijoje nėra |
| 1. Ar Jūsų įmonėje periodiškai atliekamas korupcijos/ neteisėtų veiksmų/ sukčiavimo rizikos vertinimas
 | Taip, šių rizikų vertinimas yra atliekamas periodiškai (bent kartą į metus), jis apima visus organizacijos veiklos procesus ir atliekamas įvertinant faktinius incidentus bei yra kiekybiškai išmatuojamas | Taip, šių rizikų vertinimas yra atliekamas periodiškai (bent kartą į metus), tačiau jis nėra pilnai struktūrizuotas ir paremtas kokybinio / ekspertinio vertinimo principais | Taip, šių rizikų vertinimas yra atliekamas, tačiau nėra detaliai dokumentuojamas, o vykdomas diskusijų su aukščiausiais vadovais principu | Ne, periodiškai šių rizikų vertinimo neatliekame |
| 1. Ar Jūsų įmonėje periodiškai atliekami vidaus ir/ ar veiklos auditai korupcijai/ neteisėtų veiksmų/ sukčiavimo rizikai jautriausiuose veiklos procesuose?
 | Taip, su šių rizikų valdymu susiję veiklos auditai yra atliekami periodiškai (bent kartą į metus), jie apima jautriausius veiklos procesus ir atliekami pasitelkiant duomenų analizės principus | Taip, su šių rizikų valdymu susiję veiklos auditai yra atliekami (bent kartą į metus), tačiau jie nėra pilnai struktūrizuoti, remiasi ekspertinio vertinimo principais | Taip, su šių rizikų valdymu susiję veiklos auditai atliekami, tačiau nėra detaliai dokumentuojami ir vertinami, tačiau apsiriboja svarbiausių rizikos sričių nustatymu | Ne, periodiškai su šių rizikų valdymu susiję veiklos auditai nėra atliekami mūsų organizacijoje |
| 1. Ar Jūsų organizacijoje yra padalinys/ pareigybė, atsakinga specifiškai už korupcijos/ sukčiavimo/ neteisėtų veiksmų valdymą?
 | Taip, mūsų organizacijoje yra padalinys/ pareigybė, atsakinga specifiškai už korupcijos/ sukčiavimo/ neteisėtų veiksmų valdymą | Taip, mūsų organizacijoje yra asmuo, atsakingas už korupcijos/ sukčiavimo/ neteisėtų veiksmų valdymą, tačiau ši funkcija jam (jai) nėra pagrindinė (pvz., derinama su vidaus auditu ir/ ar bendruoju rizikos valdymu) | Taip, mūsų organizacijoje yra asmuo, atsakingas už korupcijos/ sukčiavimo/ neteisėtų veiksmų valdymą, tačiau ši funkcija jam (jai) yra šalutinė | Ne, tokio padalinio/ funkcijos neturime |
| 1. Ar Jūsų įmonėje periodiškai atliekami mokymai dėl korupcijos/ neteisėtų veiksmų/ sukčiavimo rizikos identifikavimo ir valdymo?
 | Taip, su šių rizikų valdymu susiję mokymai yra atliekami periodiškai (bent kartą į metus), į juos įtraukiami ir vertinami VISI organizacijos atstovai | Taip, su šių rizikų valdymu susiję mokymai yra atliekami periodiškai (bent kartą į metus), tačiau į juos nėra įtraukiami ir vertinami VISI organizacijos atstovai | Taip, su šių rizikų valdymu susiję mokymai yra atliekami, tačiau jie nėra periodiniai, vykdomi pagal poreikį, į juos nėra įtraukiami ir vertinami VISI organizacijos atstovai | Ne, periodiškai su šių rizikų valdymu susiję mokymai nėra atliekami mūsų organizacijoje |
| 1. Ar organizacijoje yra įdiegta “pasitikėjimo linija” ar kiti darbuotojų aktyvaus dalyvavimo įrankiai/ priemonės skatinant veiklos skaidrumą klausimus Jūsų organizacijoje
 | Taip, tokios priemonės/ įrankiai mūsų organizacijoje yra įdiegti, jais yra aktyviai naudojamasi ir jų dėka efektyviai sprendžiami su korupcijos/ nepasitikėjimu/ veiklos skaidrumo klausimais susiję iššūkiai organizacijoje | Taip, tokios priemonės/ įrankiai mūsų organizacijoje yra įdiegti, jais yra naudojamasi, tačiau jie nėra patogūs ir nėra efektyviai naudojamasi ir/ ar sprendžiami gauti pranešimai | Taip, tačiau šiomis priemonėmis praktiškai nėra naudojamasi arba aš nežinau apie tokius atvejus | Ne, tokių įrankių/ priemonių mes neturime |
| 1. Ar organizacijoje yra tinkamai sureguliuota skatinimo-bausmių sistema užtikrinanti tinkamą ir efektyvų korupcijos/ veiklos skaidrumo rizikų valdymą
 | Taip, motyvacinė sistema mūsų organizacijoje yra įdiegta, ji yra efektyvi ir motyvuoja visus darbuotojus bendrai kovoti su korupcijos/ nepasitikėjimo/ veiklos skaidrumo rizikomis mūsų organizacijoje | Taip, motyvacinė-bausmių sistema mūsų organizacijoje yra įdiegta, tačiau ji nėra pilnai efektyvi ir/ ar susieta su organizacijoje vykdomų veiklos auditų ir/ ar galimų neteisėtų veiksmų rizikų vertinimo rezultatais | Taip, formaliai motyvacinė sistema mūsų organizacijoje yra įdiegta, tačiau per pastaruosius metus nepasitaikė nė vieno atvejo, kai organizacijos darbuotojams būtų buvę pritaikytos bausmės už žinomus galimai neskaidrios veiklos atvejus | Ne, tokios priemonės/ motyvacinė sistema mūsų organizacijoje nėra įdiegta |

# PRIEDAS Nr. 1.

## TIPINIŲ SUTARČIŲ SU SUBRANGOVAIS, TIEKĖJAIS NUMATANČIŲ DRAUDIMĄ KYŠININKAUTI, PATVIRTINIMAS / SUTARTIES ĮGYVENDINIMO SKAIDRUMO DEKLARACIJOS

Įmonė gali pasirinkti kelis vieną iš kelių būdų, kaip įtraukti draudimo kyšininkauti nuostatas į sutartis su subrangovais arba tiekėjais:

* įtraukti nuostatas į sutartį su subrangovais/tiekėjais;
* prie sutarties pridedamas priedas, kuris apibrėžia įmonės etikos nuostatas ir šis priedas yra neatsiejama sutarties dalis pasirašoma kartu su sutartimi.

**Pavyzdys – TEO LT, AB tiekėjų etikos kodeksas[[84]](#footnote-84)**

I. BENDROS NUOSTATOS

1. TEO LT, AB (toliau – „Teo“, Bendrovė) yra pirmaujanti ryšio paslaugų teikėja ir gyvybiškai svarbi tų šalių, kuriose vykdo savo veiklą, socialinės ir ekonominės infrastruktūros dalis. Mūsų bendrovė teikia tokias paslaugas, kurios padeda žmonėms ir įmonėms paprastai bei veiksmingai bendrauti tada ir ten, kur to reikia. Mūsų vertybės – išdrįsti, pasirūpinti ir supaprastinti – yra mūsų kasdienio darbo pagrindas.

 2. Siekiame tapti pasaulinio lygio paslaugų bendrove, kuri klientams suteikia aukštos kokybės tinklus ir teikia kokybiškas paslaugas. Kadangi bendrovė „Teo“ yra Jungtinių Tautų Pasaulinio susitarimo („Global Compact") narė ir įsipareigoja laikytis EBPO rekomendacijų daugiašalėms įmonėms, siekdami užtikrinti, kad tiek mes patys, tiek ir mūsų tiekėjai gerai žinotų mūsų lūkesčius ir požiūrį į tvarumą, priėmėme šį Tiekėjų etikos kodeksą.

 3. Tiekėjų etikos kodekso nuostatos atitinka „Teo“ įmonių grupės Etikos ir elgesio kodekso nuostatas, grindžiamas tarptautinėmis sutartimis (Jungtinių Tautų Visuotine žmogaus teisių deklaracija, Tarptautinės darbo organizacijos konvencijomis, Jungtinių Tautų konvencija prieš korupciją ir Rio de Žaneiro deklaracija dėl aplinkos ir plėtros).

 4. Visos „Teo“ įmonių grupės įmonės ir jų darbuotojai privalo laikytis įmonių grupės Etikos ir elgesio kodekso, o visi „Teo“ tiekėjai privalo laikytis Tiekėjų etikos kodekso reikalavimų net tais atvejais, jei pastarieji nustato aukštesnius reikalavimus, nei yra numatyta nacionaliniuose įstatymuose bei kituose teisės aktuose.

 5. Šis Tiekėjų etikos kodeksas taikomas visoms įmonėms, kurios teikia produktus ir (arba) paslaugas bet kuriai „Teo“ įmonių grupės bendrovei. Tiekėjų etikos kodeksas taikomas visiems tiekėjų ir jų subrangovų darbuotojams bei konsultantams, nepriklausomai nuo to, ar jie dirba pagal nuolatines ar laikinas darbo sutartis, ar yra tiesiogiai įdarbinti, ar jiems vadovaujama iš kitur.

 6. Jei tinkama arba, jei būtina, „Teo“ su individualiais tiekėjais gali sudaryti atskiras sutartis ir jose nustatyti papildomus specialiuosius reikalavimus. Sudarant sutartis su subrangovais, visada turi būti numatoma, kad bus taikomas Tiekėjų etikos kodeksas.

7. Savo įmonėje tiekėjai turi įdiegti tokį procesą, kuris leistų patikrinti, ar laikomasi Tiekėjų etikos kodekso reikalavimų. Pareikalavus, jie turi dalyvauti „Teo“ rengiamame įsivertinimo procese. „Teo“ turi teisę tikrinti, kaip Tiekėjai ir subrangovai vykdo Tiekėjų etikos kodekse nustatytus arba jiems prilygintus reikalavimus. Nustačius, kad nesilaikoma Tiekėjų etikos kodekso, visais atvejais tiekėjai turi pateikti koregavimo veiksmų planą, kurį tvirtina „Teo“.

 8. Tiekėjai turi sekti Tiekėjų etikos kodekso pakeitimus ir atnaujinimus, kuriuos „Teo“ skelbia interneto svetainėje: http://www.teo.lt/node/5146

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

II. SOCIALINIAI REIKALAVIMAI

 9. Žmogaus teisės

9.1. Su visais tiekėjo arba jo subrangovų pasamdytais darbuotojais, nepriklausomai nuo to, ar jie dirba pagal nuolatines ar laikinas darbo sutartis, turi būti elgiamasi pagarbiai, nepažeidžiant jų orumo ir visiems garantuojant pagrindines žmogaus teises. Tiekėjas užtikrina, kad visi tiesiogiai arba netiesiogiai jam dirbantys darbuotojai žinotų ir suprastų tas teises.

9.2. Tiekėjas turi ypač gerbti saviraiškos laisvę bei darbuotojų, klientų ir kitų suinteresuotųjų šalių teisę į privatumą.

9.3. Tiekėjas turi skatinti įvairovę. Draudžiama bet kokia diskriminacija, o ypač – dėl etninės kilmės, lyties, seksualinės orientacijos, šeiminės ar socialinės padėties, tėvystės ar motinystės, religijos, politinių pažiūrų, pilietybės, neįgalumo, amžiaus ar priklausymo sąjungoms.

9.4. Tiekėjai neįdarbina nė vieno darbuotojo, kuris būtų jaunesnis nei įstatymuose nustatytas minimalus leistinas įdarbinimo amžius. Tiek patiems tiekėjams ir jų subrangovams tiesiogiai, tiek ir tais atvejais, kai jie naudojasi laikinų darbuotojų įdarbinimo agentūrų paslaugomis, griežtai draudžiama naudoti kaip darbo jėgą vaikus arba nepilnamečius, kuriems dar nesukako įstatymuose nustatytas minimalus leistinas įdarbinimo amžius, arba kurie yra jaunesni nei penkiolikos (15) metų amžiaus (visais atvejais taikoma aukštesnė minimalaus amžiaus riba). Jaunesni nei aštuoniolikos (18) metų darbuotojai neskiriami dirbti nei naktinėse pamainose, nei pavojingą ar sunkų darbą.

9.5. Tiekėjai, bendrovei „Teo“ tiekiantys produktus, kurių sudėtyje yra alavo, volframo, tantalo ir (arba) aukso, privalo turėti aiškią politiką dėl visų ginčytinų mineralų naudojimo ir užtikrinti tokių mineralų atsekamumą.

 10. Teisės darbe

10.1. Visi tiekėjų ar jų subrangovų pasamdyti darbuotojai, nepriklausomai nuo to, ar jie dirba pagal nuolatines ar laikinas darbo sutartis, privalo turėti raštu ir jiems suprantama kalba sudarytas darbo sutartis, kuriose būtų nurodyta darbo dienos (savaitės) trukmė, atlyginimo už viršvalandinį darbą sąlygos, įspėjamojo laikotarpio trukmė, atlyginimo dydis ir jo mokėjimo dažnumas.

10.2. Įprasta darbo savaitė turi būti ne ilgesnė kaip 48 valandos. Viršvalandinis darbas organizuojamas tik darbuotojams sutikus ir negali trukti ilgiau kaip 12 valandų per savaitę, nebent kolektyvinėse sutartyse būtų nustatyta kitaip. Per kiekvieną septynių dienų laikotarpį darbuotojai turi teisę į ne mažiau kaip vieną išeiginę dieną.

10.3. Atlyginimas ir jo mokėjimo sąlygos turi būti teisingos ir privalo atitikti pagrindinius reikalavimus, kurių išraiška galėtų būti nacionaliniuose įstatymuose nustatyta minimali alga, įskaitant priemokas ir išmokas. Priemoka už viršvalandžius mokama papildomai prie įprasto atlyginimo.

10.4. Apie darbuotojų įdarbinimo sąlygas darbuotojai turi būti informuojami jų kalba. Būtina užtikrinti, kad jie tas sąlygas visiškai suprastų. Tiekėjai turi skatinti, kad darbuotojai naudotųsi skundų teikimo mechanizmais, t. y. turėtų galimybę nesibaimindami, kad bus nubausti arba, kad jiems bus kerštaujama, išsakyti savo susirūpinimą.

10.5. Tiekėjai ir subrangovai privalo turėti darbų aprašymus, įskaitant dokumentais įformintus pavojingus darbus. Tokie aprašymai turi būti nuolat atnaujinami, o su jais supažindinami visi darbuotojai bei konsultantai. Visiems darbuotojams turi būti prieinami pagrindiniai patogumai, pavyzdžiui geriamas vanduo, tualetai ir tinkamos poilsio patalpos arba miegamieji, kurie turi būti švarūs, saugūs ir tinkami pagal savo paskirtį.

10.6. Griežtai draudžiamos bet kokios priverstinio darbo formos. Taip pat nereikalaujama, kad darbuotojai įneštų užstatą ar kaip užstatą pateiktų savo originalius asmens tapatybės ar lygiaverčius dokumentus. Darbuotojams turi būti leidžiama laisvai judėti, o po darbo valandų – išeiti iš darbui skirtų patalpų.

10.7. Nė vienam asmeniui negali būti taikomos fizinės bausmės, niekas negali būti neteisėtai sulaikytas, niekas neturi patirti fizinio, seksualinio, psichologinio ar žodinio priekabiavimo arba įžeidinėjimų. Draudžiama taikyti atskaitymus iš darbo užmokesčio kaip drausminę priemonę.

10.8. Visi darbuotojai turi teisę laisvai formuoti ir jungtis (arba nesijungti) į profsąjungas ar panašias darbuotojus atstovaujančias organizacijas ir derėtis dėl kolektyvinės sutarties sudarymo.

 11. Profesinė sveikata ir sauga darbe

11.1. Statybos, techninės priežiūros ir remonto eksploatuojant paslaugos bei remonto ir tinklo diegimo paslaugos, kurios aprėpia darbus uždarose erdvėse, aukštuminius darbus (kėlimo operacijas), antžeminius ir civilinės statybos darbus, darbą su radijo dažniais, elektros montavimo darbus, darbus aukštyje, vairavimą (kai vairavimas yra neatskiriama darbo dalis), privalo atitikti OHSAS 18001 arba lygiaverčio standarto reikalavimus. Jei taip nėra, tiekėjai turi pateikti bendrovei „Teo“ planą dėl atitinkamo standarto įgyvendinimo.

11.2. Tiekėjo darbo aplinkoje turi būti sukurtos priimtinos darbo sąlygos, kurios būtų saugios ir sveikos tiek fizinės, tiek ir psichosocialinės sveikatos prasme. Darbuotojams turi būti rengiami mokymai ir pateikiama atitinkama informacija profesinės sveikatos ir saugos darbe klausimais, įskaitant (tačiau neapsiribojant vien tik išvardytomis sritimis) gaisrinės saugos, tinkamo cheminių medžiagų ir įrengimų naudojimo, parengties avarinių situacijų metu ir pirmosios pagalbos teikimo srityje.

11.3. Siekiant apriboti priežasčių, susijusių su darbo aplinkai būdingais pavojais, poveikį, tiekėjai privalo imtis tinkamų veiksmų, kurie leistų ne tik sumažinti nelaimingų atsitikimų ir sužalojimų darbe bei psichosocialinio pobūdžio susirgimų atvejų skaičių, bet ir leistų užkirsti jiems kelią. Tiekėjai turi nemokamai aprūpinti darbuotojus tinkamomis asmeninėmis saugos priemonėmis. Incidentus, paveikiančius fizinę žmogaus sveikatą, nelaimingus atsitikimus darbe bei psichosocialinio pobūdžio susirgimus privaloma dokumentuoti ir apie juos pranešti tiekėjo aukščiausiajai vadovybei.

III. KOVOS SU KORUPCIJA REIKALAVIMAI

 12. Griežtai draudžiamos bet kokios korupcijos formos, įskaitant (tačiau neapsiribojant vien tik išvardytais dalykais) turto prievartavimą, kyšininkavimą, „skubos“ mokesčius, favoritizmą, sukčiavimą ir pinigų plovimą.

13. Nė vienas asmuo negali tiesiogiai ar netiesiogiai prašyti, duoti ar priimti kokių nors asmeninių mokėjimų, dovanų [1] arba gauti naudos mainais už sudarytas palankias sąlygas, kuriomis siekiama paveikti verslo sandorį arba įgyti verslo ar asmeninį pranašumą. Ši nuostata taikoma tiek „Teo“ darbuotojams ir jų šeimos nariams, tiek tiekėjams ir jų subrangovams.

14. Vykstant viešųjų pirkimų procesui arba bendraujant su valstybės tarnautojais, „Teo“ darbuotojams griežtai draudžiama priimti arba duoti kokios nors rūšies dovanas. Be to, „Teo“ darbuotojams griežtai draudžiama skelbtis bet kokiose tiekėjo produktų ar paslaugų reklamose ar pardavimų skatinimo medžiagoje.

15. „Teo“ Pirkimų padalinio darbuotojai priimti ir duoti dovanas gali tik bendrovės „Teo“ vardu ir tik tais atvejais, jei tokios dovanos duodamos ar priimamos aiškiu verslo tikslu, yra tinkamos pagal verslo santykių pobūdį ir jei jų vertė neviršija nustatytos ribos. Visi renginiai turi būti tiesiogiai susiję su verslu. Visas dovanas būtina įregistruoti dovanų registre ir jos yra „Teo“ nuosavybė.

16. Privaloma gerbti sąžiningos konkurencijos ir atviros rinkos principus. Verslo sprendimų neturi motyvuoti ar paveikti jokie asmeniniai ryšiai ar interesai.

17. Privaloma priimti ir įgyvendinti tarptautiniu mastu nustatytus standartus atitinkančią kovos su korupcija programą, kuri turi būti skaidri ir veiksmingai palaikoma, tam tikslui surengiant tinkamus mokymus ir pateikiant reikiamą informaciją.

IV. APLINKOSAUGOS REIKALAVIMAI

 18. Tiekėjas turi būti įdiegęs aplinkos apsaugos valdymo sistemą, apimančią aplinkos apsaugos tikslus ir jų vertinimą, ir atitinkančią, pavyzdžiui, ISO 14001 ar lygiaverčio standarto reikalavimus. Tiekėjas turi mažinti neigiamą savo ūkinės veiklos poveikį aplinkai. Be to, tiekėjas turi laikytis prevencinio požiūrio ir siekti išlaikyti bei padidinti biologinę įvairovę.

19. Tiekėjas turi teikti pirmenybę energijai, kuri pagaminama iš atsinaujinančių energijos šaltinių, ir apriboti vandens vartojimą, ypač skurdžiuose regionuose.

20. Tiekėjas turi būti įdiegęs oro taršos, nutekamųjų vandenų, teršalų išmetimo ir atliekų tvarkymo, įskaitant elektronines atliekas, stebėsenos procesus. Visos atliekos turi būti tinkamai tvarkomos arba perdirbamos taip, kad jas būtų galima atsekti.

21. Kai tik galima, tiekėjas turi siekti sumažinti gabenimo keliais, jūra ar geležinkeliu poveikį aplinkai. Gabenant prekes ir teikiant paslaugas bendrovei „Teo“, pirmenybė turi būti teikiama transporto priemonėms, kurių degalų sąnaudos yra mažos.

22. Tiekėjas turi reguliariai įvertinti chemikalų bei cheminių medžiagų naudojimo atvejus ir ištirti, ar yra galimybė jas pakeisti kitomis, ne tokiomis pavojingomis medžiagomis. Cheminės medžiagos turi būti tvarkomos bei naikinamos saugiu ir tinkamu būdu, užtikrinant, kad neigiamas poveikis aplinkai būtų iki minimumo sumažintas. Tiekėjo naudojamos cheminės medžiagos turi būti dokumentuojamos.

23. Nei tiekėjai, nei jų subrangovai negali naudoti pavojingų medžiagų, kurios yra įtrauktos į „Teo“ juodąjį sąrašą“ (priedas Nr.1). Tiekėjai ir jų subrangovai turėtų siekti vengti visų medžiagų, kurios yra įtrauktos į „Teo“ pilkąjį sąrašą” (priedas N.2). Jei šiuo metu tokias chemines medžiagas naudoti yra būtina, turi būti priimtas jų pakeitimo kitomis medžiagomis planas.

24. Labai skatinama, kad tiekėjai diegtų novatoriškus produktų ir paslaugų patobulinimus, kurie būtų naudingi tiek aplinkai, tiek ir visuomenei, pavyzdžiui, taikytų ekologinį projektavimą.

25. Konstruojant antenas, bokštus ir stiebus bei numatant jų statymo vietas, turi būti atsižvelgiama į skleidžiamas elektromagnetines bangas, triukšmą, trikdžius matomumui, nuosavybės teises, prieinamumą, poveikį aplinkai ir visuomenės sveikatą bei saugą.

V. REIKALAVIMŲ LAIKYMOSI UŽTIKRINIMAS

 26. Sudarant sutartis su subrangovais, turi būti numatytas reikalavimas laikytis Tiekėjų etikos kodekso. Pareikalavus, tiekėjas turi dalyvauti „Teo“ rengiamame įsivertinimo procese. „Teo“ turi teisę patikrinti, kaip tiekėjas ir jo subrangovai laikosi Tiekėjų etikos kodekso ir su juo susijusių reikalavimų tiek dabartinėse, tiek ir planuojamose bei buvusiose ūkinės veiklos vykdymo vietose.

27. Pareikalavus, tiekėjas turi pateikti duomenis ir informaciją, kurios reikia „Teo“ metinei ataskaitai ir kitoms ataskaitoms parengti.

28. Bet koks esminis šiame Tiekėjų etikos kodekse nustatytų reikalavimų pažeidimas suteikia teisę bendrovei „Teo“ nedelsiant nutraukti bet kurią arba visas sutartis su tiekėju.

29. Jei tiekėjas nustato arba įtaria esant Tiekėjų etikos kodekso pažeidimus, apie tai jis turi pranešti „Teo“. Tuo atveju, jei pranešimas buvo pateiktas vadovaujantis gera valia, jis nebus panaudotas prieš tiekėją ar subrangovą. Jei darbuotojai patys pastebėtų kokią nors veiklą, kuri reikštų, jog pažeidžiamas Tiekėjų etikos kodeksas, jei jiems apie tokią veiklą būtų pranešta, arba, jei jie įtartų, kad esama tokios veiklos, apie tai reiktų pranešti el. paštu pirkimai@teo.lt.

Išnašos, paaiškinimai:

[1] Dovana – tai bet koks vertingas dalykas, įskaitant (tačiau neapsiribojant vien tik išvardytas dalykais) renginius, produktus, paslaugas, vaišes, apgyvendinimą, pinigus, nuolaidas, prizus, transportą, atostogas ir narystę.

\_\_\_\_\_\_\_\_\_\_\_\_\_\_\_\_\_\_\_\_

# PRIEDAS Nr. 2.

## ĮMONĖS ETIKOS KODEKSO PAVYZDYS

Įžangos pavyzdys:

*Pažanga, kokybė, efektyvumas ir saugumas – kertinės bendrovės* ***vertybės****. Būdama patikima, socialiai atsakinga bendrove, mūsų įmonė plėtoja sąžiningus santykius su savo* ***darbuotojais, verslo partneriais, klientais, valdžios institucijomis bei visuomene****. Savo veiklos sėkmę bendrovė sieja su suinteresuotų asmenų* ***pasitikėjimu****. Kad pasiektų savo tikslų, bendrovė sutelkė kompetentingų nuolat savo įgūdžius tobulinančių profesionalų komandą, kurios nariams* ***etiškas elgesys*** *su kolegomis, klientais ir partneriais yra pagrindas kasdieninėje veikloje.*

*\_\_\_\_*

Elgesio kodekso pavyzdys.

***Etikos / elgesio kodekse aprašomos normos, kurių laikosi mūsų bendrovės darbuotojai. Elgesio normų pagrindas: etiškas ir teisėtas elgesys.***

Mūsų Elgesio kodeksas – tai bendrovės pasižadėjimas ir dokumentas, apibendrinantis mūsų propaguojamas vertybes bei verslo principus. Tai profesionalumo, kurį bendrovės darbuotojai puoselėja savo veikloje ir kurio tikisi iš partnerių, išraiška. Įsipareigojimas vadovautis Elgesio kodeksu ir jame pateiktų taisyklių laikymasis yra viena esminių bendradarbiavimo ir darbo santykių sąlygų.

**Elgesio kodeksu siekiame:**

* Atskleisti bei įtvirtinti bendrovės vertybes, veiklos principus bei elgesio standartus.
* Nustatyti pagrindinius bendrovės santykių su klientais, verslo partneriais, valstybinėmis, viešosiomis bei savivaldybės institucijomis (jų atstovais), konkurentais, akcininkais ir bendrovės darbuotojais principus.

Kiekvienas mūsų darbuotojas, gavęs informacijos apie bet kokį bendrovės taisyklių, įsipareigojimų ar pažadų nesilaikymą (pažeidimą), kaip ir apie bet kokias aplinkybes, kurios liudytų, kad egzistuoja reali grėsmė bendrovės, jos darbuotojų, klientų, verslo partnerių ar bendrovės akcininkų interesams, apie tai privalo nedelsdamas informuoti bendrovės vadovą.

**Gerbiame kiekvieną savo klientą, kolegą, verslo partnerį,** įsipareigojame elgtis pagarbiai bei sąžiningai, taip, kad jam nekiltų abejonių dėl bendradarbiavimo patikimumo.

**Laikomės sąžiningo verslo principų.** Veikiame skaidriai, patikimai ir sąžiningai, atskirdami viešuosius ir privačius interesus.

**Vengiame interesų konfliktų** (t. y. situacijų, kuriose darbuotojasturi rinktis tarp bendrovės, jos klientų, partnerių ar asmeninių interesų). Iškilus interesų konfliktui visada apie jį informuojamas tiesioginis vadovas (bendrovės vadovas). Asmeninių finansinių interesų siekimas atliekant darbines funkcijas bendrovės, jos klientų, partnerių bei viešųjų finansų sąskaita bendrovėje nėra toleruojamas.

**Aplinkosauga**

Kaip atsakingo verslo dalyvė, bendrovė įsipareigoja aktyviai mažinti savo poveikį aplinkai, įskaitant nuolatinį poveikio aplinkai matavimą bei vertinimą.

Siekiame, kad visi darbuotojai būtų tinkamai informuoti ir apmokyti aplinkosaugos reikalavimų klausimais.   Kiekvienas mūsų darbuotojas privalo stengtis sumažinti atliekų bei bet kokį kitą savo poveikį aplinkai.

Savo veikloje siekiame tausoti gamtos išteklius, žaliavas ir energiją, teisingai pasirinkti ir atsakingai pirkti bei naudoti produktus, atsakingai tvarkyti atliekas bei mažinti jų kiekį, remti ir aktyviai prisidėti prie nacionalinių aplinkosauginių iniciatyvų**.**

**Teisės aktų laikymasis**

Teisės aktų laikymasis – tai absoliutus reikalavimas, taikomas bendrovei ir jos darbuotojams.

Kiekvienas darbuotojas privalo būti nuodugniai susipažinęs su teisės aktais, reglamentuojančiais jo darbinių funkcijų vykdymą. Vadovai savo pavaldiniams turi teikti būtinus paaiškinimus ir patarimus teisės aktų taikymo, atliekant darbines funkcijas, srityje.

Bendrovė yra griežtai įsipareigojusi laikytis nediskriminuojančių ir sąžiningų darbo normų, saugoti aplinką ir užtikrinti savo darbuotojų saugą ir sveikatą.

Bendrovė tikisi, kad darbuotojai laikosi visų įstatymų, skirtų saugoti sveikatą, saugumą ir aplinką, kad darbuotojai gauna visus reikiamus leidimus, ir, kad savo darbus atlieka griežtai laikydamiesi atitinkamų teisės aktų reikalavimų.

**Darbuotojų santykiai ir asmeniniai įsipareigojimai**

Bendrovės santykiai su darbuotojais yra pagrįsti ilgalaikiu bendradarbiavimu, abipuse pagarba, atvirumu ir įsipareigojimų vykdymu.

Bendrovė sudaro darbo saugą atitinkančias darbo sąlygas kiekvienam darbuotojui, deda visas nuo jos galimybių priklausančias pastangas, kad darbuotojai dirbdami nepatirtų streso bei jaustųsi saugūs dėl savo profesinės padėties ateityje.

Darbuotojai darbo metu privalo elgtis dalykiškai: būti korektiški, mandagūs, laikytis bendravimo etikos taisyklių bei elgtis taip, kad jų veiksmai nepakenktų įmonės dalykinei reputacijai.

Nedarbo metu darbuotojai taip pat vengia bet kokių situacijų, kuriose jų netinkamas elgesys galėtų būti siejamas su bendrove bei jos reputacija.

Mandagumas ir paslaugumas yra pagrindiniai kolegiško bendravimo principai. Neigiamų emocijų demonstravimas, balso kėlimas kalbant ar smurto panaudojimas prieš kitą darbuotoją (tiek psichologinio, tiek fizinio) niekada nėra toleruojamas. Bet kokios formos priekabiavimas prie kito asmens yra griežtai draudžiamas. Darbuotojų bei partnerių neetiškas, piktybiškas ar kitoks neigiamas elgesys nelieka nepastebėtas ir neįvertintas.

**Darbuotojų lojalumas**

Darbuotojų lojalumas bendrovei pasireiškia per:

* Bendrovės tikslų, įsipareigojimų akcininkams suvokimą ir deramą jų įgyvendinimą;
* Sąžiningą vadovų teisėtų nurodymų vykdymą, tinkamai atliekamas pareigas;
* Aiškias darbuotojų, bendraujančių su klientais, partneriais, valstybinėmis, viešosiomis bei vietos savivaldos institucijomis (jų atstovais) bei bendrovės akcininkais, priimtino bei skatintino elgesio ribas;
* Bendrovės klientų, darbuotojų, verslo partnerių, visuomenės bei akcininkų interesų saugojimą.
* Informavimą apie visus pastebėtus korupcijos ar kitos nusikalstamos veiklos požymių turinčius atvejus.

**Diskriminacija**

Kiekvienas darbuotojas turi teisę, kad jo vadovai, pavaldiniai ir tokias pačias ar panašaus pobūdžio pareigas atliekantys darbuotojai su juo elgtųsi sąžiningai, kolegiškai ir pagarbiai. Mūsų bendrovės nariai netoleruoja jokios diskriminacijos ir priekabiavimo (dėl rasės, religijos, tikėjimo, tautinės kilmės, lyties, neįgalumo, amžiaus, šeimyninės padėties ir t. t.). Visi bendrovės darbuotojai elgiasi vadovaudamiesi Elgesio kodekso principais.

Bendrovė netoleruoja darbuotojų diskriminacijos dėl jų politinių, religinių, seksualinių ir asmeninių pažiūrų, bei šeimos/sveikatos padėties ar būklės. Kriterijai, kuriais remiantis bendrovė priima sprendimą dėl įdarbinimo, yra darbuotojo asmeninės savybės (sąžiningumas, padorumas, t.t.) ir jo darbinė kompetencija.

**Interesų konfliktas**

Verslo sandoriai turi būti atliekami taip, kad geriausiai atitiktų bendrovės interesus. Nei fizinis, nei juridinis asmuo, kokiais nors santykiais susijęs su darbuotoju, negali nesąžiningu būdu, pasinaudodamas savo ryšiais su darbuotoju ar jo užimamomis pareigomis, gauti naudos iš bendrovės.

Reikia vengti situacijų, kurioms esant, gali atsirasti darbuotojo atsakomybės bendrovės atžvilgiu ir jo asmeninių interesų konfliktas. Darbuotojas privalo vengti bet kokių aplinkybių, kurioms esant galėtų būti padaryta žala bendrovės reputacijai ar kitiems materialiems bei nematerialiems bendrovės interesams.

Dalyvavimas bet kokia teisine forma (įskaitant investavimą į tokį subjektą ar bet kokio finansinio intereso turėjimas iš tokio subjekto) kito, su bendrove konkuruojančio, subjekto veikloje, neturint rašytinio bendrovės sutikimo, yra nesuderinamas su darbo santykiais bendrovėje.

Visos konfliktinės su darbo santykiais susijusios situacijos bendrovės viduje yra sprendžiamos nedelsiant ir ryžtingai. Bendrovė nedraudžia savo darbuotojams užsiimti veikla, kuri nedaro bei negali daryti neigiamos įtakos bendrovės interesams ir darbuotojo darbinių funkcijų tinkamam atlikimui. Tačiau darbuotojas apie tokias savo veiklas prieš jų pradžią, siekiant išvengti interesų konflikto, turi informuoti raštu.

**Santykiai su klientais, partneriais, viešųjų įstaigų atstovais**

Mūsų santykiai su klientais, partneriais, kt. institucijų atstovais yra grindžiami pagarba, sąžiningumu, profesionalumu, abipusiu pasitikėjimu, teisingumu, kliento interesų prioritetu, įsipareigojimų laikymusi, informavimu bei derybų prieš teisinius veiksmus pirmumu.

Bendrovės darbuotojai turi padaryti viską, kad būtų užkirstas kelias bet kokioms korupcijos apraiškoms.

**Santykiai su konkurentais**

Santykius su konkurentais grindžiame sąžiningumo bei abipusės pagarbos principais. Jei kyla bet kokių nesutarimų ar prieštaravimų atliekant konkurencinius veiksmus, pirmumas visada teikiamas deryboms bei kompromisui.

Sąžininga konkurencija yra esminis bendrovės veiklos principas. Informacija apie konkurentų veiklą renkama tik teisėtomis ir viešai prieinamomis informacijos rinkimo priemonėmis.

**Informacija ir bendravimas su visuomene**

Visą informaciją apie savo veiklą bendrovė atskleidžia griežtai vadovaudamasi Lietuvos Respublikos teisės aktų nustatytais reikalavimais ir remdamasi tokiais principais kaip autentiškumas, reguliarumas, operatyvumas, privataus ir viešo intereso subalansuotumas.

Bendrovės darbuotojai turi susilaikyti nuo bet kokios informacijos atskleidimo masinės informacijos priemonių atstovams, išskyrus tuos atvejus, kai atitinkamas pavedimas raštu yra gautas iš bendrovės vadovo. Informaciją masinės informacijos priemonėms bendrovės vardu, taip pat – bet kuriems tretiesiems asmenims, kurie nėra bendrovės klientai ar partneriai, pateikia tik bendrovės įgaliotasis asmuo arba bendrovės vadovas.

Konfidencialią su bendrovės veikla bei jos partneriais susijusią informaciją kiekvienas iš bendrovės darbuotojų laiko griežtoje paslaptyje.

Bendrovės darbuotojai deklaruoja savo dalyvavimą politinėje ar profesinių, šakinių asociacijų, draugijų ir kitų nevyriausybinių organizacijų veikloje bendrovės nustatyta tvarka.

**Papirkinėjimai, dėkingumo mokesčiai, verslo pietus ir dovanos**

Bendrovė niekada nesiekia neteisėtu būdu įgauti verslo pranašumo. Bendrovės veikloje griežtai draudžiama siūlyti ar duoti kyšius tretiesiems asmenims.

Nė vienas darbuotojas negali atlikti jokių mokėjimų, duoti kyšių, siūlyti nesąžiningą finansinę naudą klientams ar kitiems viešąsias funkcijas įgyvendinantiems asmenims, tokiu būdu siekiant išlaikyti komercinius santykius teikiant paslaugas ar gaunant kitą naudą.

Atliekant darbines funkcijas bendrovės darbuotojams griežtai draudžiama priimti bet kokias dovanas, taip pat draudžiama bet kokiems klientams, verslo partneriams, jų atstovams duoti ar iš jų priimti pinigų ar sudaryti sutartis už asmeniškai gaunamą atlygį.

Bendrovės darbuotojai neturi suteikti klientams, verslo partneriams, valstybės ar savivaldybės, ar viešųjų įstaigų atstovams jokių paslėptų privilegijų.

Darbuotojams griežtai draudžiama klientams, verslo partneriams, valstybės ar savivaldybės, ar viešųjų įstaigų atstovams bei kitiems tretiesiems asmenims, su kuriais bendrovę sieja verslo reikalai, už priimtus ar nepriimtus palankius sprendimus atsilyginti brangiomis dovanomis bei visų kitų formų nelegaliais mokėjimais, paslaugomis ar kitokiu atlygiu.

Bendrovės darbuotojas, kuris įtaria, jog jį bet kuris trečiasis asmuo (klientas, kolega ir pan.) stengiasi įtraukti ar panaudoti sudarant neteisėtą sandorį, privalo apie tai pranešti bendrovės vadovui. Kilus abejonėms, gavėjas turėtų kreiptis į (*bendrovės paskirto darbuotojo pareigos*) dėl patarimo ir nurodymų.

Verslo pietūs ir verslo dovanos darbuotojams turi atitikti bendrąją verslo išlaidų politiką ir aptariamosios vyriausybinės institucijos ar juridinio asmens taisykles ir reikalavimus. Siekiant apeiti anksčiau minėtų politikų nuostatas, neturi būti panaudojamos trečiosios šalys.

**Naudos gavimo kurstymas**

Terminas „nauda” apima: dovanas, paskolas, mokestinę naudą, apdovanojimą, pareigas, įdarbinimą, sandorį, paslaugas, palaikymą ir pan. Bendrovė draudžia vadovams ar darbuotojams kurstyti bet kokį naudos gavimą iš klientų, tiekėjų ar bet kokio su bendrovės verslu susijusio asmens.

**Naudos priėmimas**

Vadovai ir darbuotojai turi atsisakyti priimti naudą, kuri siūloma dėl jų einamų pareigų, jeigu naudos priėmimas galėtų paveikti jų objektyvumą ar priverstų juos elgtis priešingai bendrovės interesams, ar jeigu to pasekmė būtų skundai dėl šališkumo.

Vadovai ar darbuotojai (apie tai nedelsiant informuojant vadovą) gali apsvarstyti bei savanoriškai priimti teikiama nauda tik tokiu atveju, jeigu:

* Gaunama nauda neturės įtakos gavėjo veiklos rezultatams;
* Gavėjas nesijaus įpareigotas padaryti ką nors, atsilygindamas davėjui;
* Gavėjas gali atvirai aptarti gaunamą naudą be jokių išlygų;
* Gaunamos naudos pobūdis (pvz., reklaminė ar agitacinė dovana, švenčių progomis) ir vertė yra tokie, kad jos atsisakymas būtų laikomas nedraugingu ar nemandagiu poelgiu.

Dovanos turi būti nedidelės vertės ir teikiamos retai.

**Naudos siūlymas**

Bet kokie mokėjimai, sutartos palankios sąlygos ar kiti privalumai, kuriuos vykdydami bendrovės veiklą suteikė vadovai ar darbuotojai, turi atitikti bendrovės vyraujančią politiką, susijusią su tokiais klausimais, ir turi gauti išankstinį raštišką direktoriaus pritarimą.

**Pramogos**

Nors pramogos yra priimtina verslo ir visuomeninio elgesio forma, vadovai ar darbuotojai turėtų atsisakyti pakvietimų į maitinimo įstaigas ar pramogas, kurie yra pernelyg dažni, kad būtų išvengta keblumų ar būtų prarastas objektyvumas vykdant bendrovės veiklą. Jeigu atsisakyti pakvietimo yra nemandagu, vadovas ar darbuotojas gali jį priimti, susitariant, kad jam bus leista atsakyti tuo pačiu.

**Bendrovės, jos akcininku, klientu, verslo partneriu bei darbuotoju interesų APSAUGA**

Bendrovė atlieka viską, kas nuo jos priklauso, kad būtų apsaugotos bei ginamos jos akcininkų, klientų, verslo partnerių bei darbuotojų teisės bei teisėti interesai.

Bendrovės darbuotojai turi imtis visų, nuo jų valios priklausančių racionalių veiksmų, kad būtų užkardytas bet kurio darbuotojo, kliento, verslo partnerio ar bet kurio trečiojo asmens neteisėtas veiksmas, darantis žalą valstybei bei visuomenei bendrai, kaip ir bendrovei, jos klientui, jos darbuotojui ar verslo partneriui konkrečiai.

Bendrovės darbuotojas privalo susilaikyti nuo bet kokio veiksmo, kuriuo būtų pažeista gera moralė ar teisės normų draudimas. Bendrovė išsaugo asmenų, pranešusių apie šio Elgesio kodekso normų nesilaikymą, visišką konfidencialumą ir užtikrina jų apsaugą, kaip tai numatyta įstatymuose.

**Informacinių technologijų naudojimas**

Bendrovėje netoleruojamas bet kokios asmens garbę ir orumą žeminančios, taip pat – bet kokios kitos neteisėtos informacijos naudojimas bei saugojimas bendrovės patalpose esančiose IT priemonėse bei duomenų kaupimo laikmenose.

Bendrovė ragina darbuotojus atsakingai naudotis informacinėmis technologijomis (kompiuteriais, IT tinklais, mobiliais telefonais, elektroniniu paštu, internetu). Darbuotojai turi nepamiršti, kad naudodamiesi informacinėmis technologijomis, jie yra atsakingi už mūsų informacijos apsaugojimą, technologijų praradimą, pakenkimą ar sugadinimą.

Bendrovės patalpose esanti bei bendrovei priklausanti kompiuterinė technika negali būti naudojama komentarų internetinėje erdvėje (įskaitant tinklaraščius ir socialinius tinklus) rašymui arba atsakinėjimui į kitų asmenų komentarus.

**Kontrolė**

Darbuotojams nesilaikant šio Elgesio kodekso nuostatų, gali būti taikomos drausminės priemonės, įskaitant atleidimą iš darbo. Kiekvienam darbuotojui įteikiamas šio Elgesio kodekso egzempliorius. Vadovybės pareiga – užtikrinti, kad Elgesio kodeksas būtų įtrauktas į darbuotojų mokymo programas.

Vadovybė nuolat stebi, ar laikomasi Elgesio kodekso ir, jei to reikia, įgyvendina konkrečias stebėsenos programas. Dėl pastebėtų Elgesio kodekso pažeidimų kreipiamasi į tiesioginį vadovą arba bendrovės paskirtąjį atsakingąjį asmenį. Apie pastebėtus Elgesio kodekso pažeidimus taip pat pranešama elektroniniu paštu *etika@bendrovėpavadinimasarpan.lt*

**Įgyvendinimas**

Šį Elgesio kodeksą įgyvendina visos mūsų grupei priklausančios įmonės.

Mes siekiame, kad etiško elgesio nuostatas įgyvendintų ir mūsų tiekėjai, partneriai bei jų tiekimo grandis.

\_\_\_\_\_\_\_\_\_\_\_\_\_\_\_\_\_

# PRIEDAS Nr. 3.

## NAUDINGOS NUORODOS[[85]](#footnote-85)

|  |  |  |  |
| --- | --- | --- | --- |
| Nr. | Tinklapio adresas | Tinklapio esmė | Pastabos |
| Programos, Straipsniai, publikacijos, ataskaitos apie korupciją, jos prevenciją. |
|  | <https://www.e-tar.lt/portal/lt/legalAct/25c529d0cbcd11e4aaa0e90fce879681>  | Lietuvos Respublikos nacionalinę kovos su korupcija 2015–2025 metų programa |  |
|  | <https://www.e-tar.lt/portal/lt/legalAct/13fd20601e6e11e586708c6593c243ce/gCsWGgZdEt>  | Lietuvos Respublikos nacionalinės kovos su korupcija 2015–2025 metų programos įgyvendinimo 2015–2019 metų tarpinstitucinis veiklos planas  |  |
|  | <http://www.track.unodc.org/LegalLibrary/Pages/home.aspx> | Šalių nacionaliniai antikorupciniai įstatymai, antikorupcinė politika ir praktika. |  |
|  | <http://www.infolex.lt/portal/start.asp?act=news&refer=naujienlaiskis&tema=1&str=58660>  | Lietuvos advokatūros aktualijos, teisinė informacija. |  |
|  | <https://www.gov.uk/government/uploads/system/uploads/attachment_data/file/388894/UKantiCorruptionPlan.pdf>  | Didžiosios Britanijos antikorupcinė programa planas. |  |
|  | <http://blogs.worldbank.org/futuredevelopment/six-strategies-fight-corruption>  | Straipsnis, kuriame aprašoma šešios kovos su korupcija strategijos. |  |
|  | <http://www.eesc.europa.eu/?i=portal.en.ccmi-opinions.34276>  | Pasiūlymai kaip kovoti su korupcija Europos Sąjungoje.  |  |
|  |  |  |  |
|  | <http://www.independent.co.uk/news/world/europe/corrupt-european-countries-costing-eu-nearly-800bn-a-year-says-study-a6944436.html>  | Straipsnis apie tai, kaip korupcija Europos šalims kainuoja 800bn svarų sterlingų. |  |
|  | <http://ec.europa.eu/dgs/home-affairs/what-we-do/policies/organized-crime-and-human-trafficking/corruption/anti-corruption-report/index_en.htm>  | Europos Komisijos 2014 m. ataskaita kova su korupcija |  |
|  | <http://ec.europa.eu/dgs/home-affairs/what-we-do/policies/organized-crime-and-human-trafficking/corruption/anti-corruption-report/docs/2014_acr_lithuania_chapter_lt.pdf>  | Europos Komisijos 2014 m. ataskaitos kova su korupcija - Lietuva |  |
|  | <http://www.transparency.org/news/feature/finding_the_right_measurement_for_corruption>  | Straipsnis apie įrankius padedančius išmatuoti korupciją.  |  |
|  | <http://www.bbc.com/news/business-35977883>  | Straipsnis apie Panama Papers. |  |
|  | <http://www.transparency.org/news/feature/3_steps_to_stop_secret_companies>  | Trys rekomendacijos kaip skaidrinti viešąsias lėšas |  |
|  | <http://www.visionofhumanity.org/#/page/news/1300>  | Straipsnis apie ryšį tarp konfliktų ir korupcijos.  |  |
|  | <https://www.unodc.org/unodc/en/treaties/CAC/working-group4.html>  | Tarpvyriausybinės prevencijos darbo grupės susirinkimo ataskaita. |  |
|  | <https://www.ted.com/playlists/148/depths_of_corruption>  | Įvairūs specialistų pasisakymai apie korupciją.  |  |
|  | <http://ftp.iza.org/dp2315.pdf> <http://link.springer.com/journal/11127> <http://www.economics-ejournal.org/economics/journalarticles/2007-9/version_1>  | Korupcija ir šešėlinė ekonomika |  |
| Informacija apie demokratijos ir korupcijos indeksus, seimo narius, savivaldybių tarybų narius |
|  | <https://freedomhouse.org/report/freedom-world/freedom-world-2016>  | Pateikiama informacija žemėlapyje apie viso pasaulio šalių demokratijos indeksus. |  |
|  | <https://freedomhouse.org/report/nations-transit/2016/lithuania>  | Lietuvos demokratijos taškai.  |  |
|  | <http://www.skaidrumolinija.lt>  | Transparency International Lietuvos skyriaus puslapis, kuriame galima rasti informaciją apie korupcinius nusikaltimus visoje Lietuvoje.  |  |
|  | <http://jurgiokepure.lt/2015-2019/vilniaus-miesto>  | Pateikiamas Savivaldybių skaidrumo vertinimas ir aktuali informacija apie Savivaldybių Tarybų narius. |  |
|  | <http://manoseimas.lt>  | Informacija apie seimo narių balsavimą, aktyvumą diskusijose, projektų teikimo sėkmę. |  |
|  | <http://atvirasteismas.lt>  | Informacija apie Lietuvos teismų veiklą. |  |
|  | <http://ec.europa.eu/COMMFrontOffice/PublicOpinion/index.cfm/Survey/getSurveyDetail/yearFrom/1973/surveyKy/2084>  | Visuomenės nuomonės duomenys apie Europos Komisijos darbą.  |  |
|  | <http://www.heritage.org/index/ranking>  | Pateikiamas ekonominės laisvės indeksas viso pasaulio šalyse.  |  |
|  | <http://www.heritage.org/index/explore>  | Tarifų kursas pasaulio šalyse.  |  |
|  | <http://www.transparency.org/research/cpi/overview>  | Korupcijos indeksas nuo 1995 – 2015 metais. |  |
|  | <http://www.transparency.org/research/gcb/overview>  | Pasaulinis korupcijos barometras 2003 – 2013 metais. |  |
|  | <http://www.u4.no>  | Informacija apie korupciją.  |  |
| Tinklapiai, kuriuose galima pranešti apie korupciją, nelegalią prekybą |
|  | <https://golearn.unodc.org/olat/dmz/goLEARN%20-by%20UNODC>  | Sistema kovai su narkotikais, nusikaltimu ir visų formų terorizmu. |  |
|  | <http://bribespot.com/en/>  | Tai anoniminės tarnybos puslapis, kuriame pranešama ir teikiama ataskaita apie kyšius. |  |
|  | <http://www.beseselio.lt/seselio-zemelapis>  | Pateikiama informacija apie nelegalią prekybą, taip pat suteikiama galimybė apie ją pranešti.  |  |
| Antikorupcinės mokyklos |
|  | <https://szkolenia-antykorupcyjne.edu.pl>  | Antikorupcinio mokymo platforma. online |  |
|  | <http://transparencyschool.org>  | Antikorupcinio mokymo mokykla.  |  |
| Informacija apie mokesčius, viešuosius pirkimus |
|  | <https://www.facebook.com/photo.php?fbid=1323096937715802&set=pcb.1323099481048881&type=3&theater>  | Informacija kaip buvo išleisti piliečių mokesčiai 2014-2015 metais. |  |
|  | <http://www.freedata.lt/vpt/>  | Pateikiama viešųjų pirkimų informacija, kurią perkančiosios organizacijos (PO) pateikė Viešųjų pirkimų tarnybai (VPT) ir paskelbė Centrinėje viešųjų pirkimų informacinėje sistemoje (CVP IS). |  |
|  | <http://www.cvpp.lt/index.php?option=com_vptpublic&task=sutartys&Itemid=109>  | Informacija apie pirkimo sutartis. |  |
|  | <http://www.vmi.lt/cms/juridinio-asmens-sumoketa-mokesciu-suma>  | Valstybinės mokesčių inspekcijos tinklapio informacija apie juridinio asmens sumokėtą mokesčių sumą. |  |
| Gerosios patirties dokumentai, rekomendacijos |
| 36.  | <https://www.vkontrole.lt/failas.aspx?id=2006>  | Valstybės kontrolės 2009 m. gruodžio 23 d. valstybinio audito ataskaita Nr. VA-P2-20-13-24 „Valstybės įmonių valdymas“. |  |
| 37. | <http://www.oecd-ilibrary.org/docserver/download/2615021e.pdf?expires=1464293837&id=id&accname=guest&checksum=DF1E08DF261420BEE60A60276798FD8C> | Ekonominio bendradarbiavimo ir plėtros organizacijos 2015 m. principai bendrovių valdymui |  |
| 38. | <http://www.oecd.org/daf/ca/soemarket.htm>;<http://www.oecd-ilibrary.org/governance/oecd-guidelines-on-corporate-governance-of-state-owned-enterprises-2015_9789264244160-en>  | Ekonominio bendradarbiavimo ir plėtros organizacijos 2015 m. gairės valstybės įmonių valdymui |  |
| 39. | <https://www.unodc.org/pdf/crime/corruption/Handbook.pdf>  | Praktinių antikorupcinių priemonių vadovas prokurorams ir tyrėjams. |  |
|  |  |  |  |
|  |  |  |  |
|  |  |  |  |

# \_\_\_\_\_\_\_\_\_\_\_\_\_\_\_\_\_\_\_\_

# PRIEDAS Nr. 4.

## SOCIOLOGINIŲ TYRIMŲ REZULTATAI DĖL KORUPCIJOS

**Transparency International „Korupcijos suvokimo indeksas“*[[86]](#footnote-86)***

Tai vienas žinomiausių ir labiausiai pripažįstamas tyrimas, kuriuo vertinami valstybių gebėjimai kontroliuoti korupciją kaip reiškinį, matuojant korupcijos mastą viešajame sektoriuje ir politikoje.

Pagal 2015 m. „Transparency International“ atlikto Korupcijos suvokimo indekso[[87]](#footnote-87) (toliau – KSI) tyrimo rezultatus **Lietuvai skirtas 61 balas iš 100 galimų ir 32 vieta 168 šalių sąraše.**

Korupcijos suvokimas šalyse įvertinamas konkrečiu skaičiumi šimto balų skalėje nuo 0 iki 100, kurioje 0 reiškia, kad šalis yra labai korumpuota, 100 – kad labai skaidri.

**Tarp Europos Sąjungos valstybių narių Lietuva užėmė 16 vietą, o tarp Europos Sąjungos ir Vakarų Europos valstybių – 18 vietą. N**uo 2012 m. Lietuvos KSI nuosekliai auga ir per 4 metus paaugo 7 balais.

Atkreiptinas dėmesys, kad KSI nurodo lygį, kuriuo valstybėse yra **suvokiamas** korupcijos paplitimas tarp viešojo sektoriaus tarnautojų ir politikų, jų neskaidrūs santykiai su privačiu sektoriumi, tai yra, indeksas atspindi **ne realią korupcijos situaciją** šalyse, bet konkrečių valstybių ir užsienio ekspertų bei verslo atstovų ***nuomonę, kuri*** remiasi jų ***suvokimu***, kiek valstybėje paplitusi korupcija, todėl labai svarbu yra tinkamai informuoti visuomenę (kartu ir privatų sektorių) apie korupcijos atvejus ir jos realų paplitimą, kad nesusidarytų vaizdas, jog korupcijos yra daugiau negu yra iš tikrųjų, bei tokiu būdu nebūtų nepelnytai sumenkinamas valstybės prestižas tarptautinėje verslo rinkoje.

**TRACE Matrix (korupcijos grėsmės vertinimo indeksas)[[88]](#footnote-88)**

2014 m. lapkričio mėn. JAV tarptautinė verslininkų asociacija „TRACE International“ kartu su JAV analitikų centru „Rand Corporation“ paviešino naują verslininkams skirtą korupcijos grėsmės vertinimo indeksą – TRACE Matrix[[89]](#footnote-89). Jame Lietuva užėmė labai aukštą poziciją – **18 iš 197**, aplenkdama ne tik Estiją (22 vieta) ir Latviją (25 vieta), bet ir Jungtinę Karalystę, Daniją ir kitas Vakarų Europos šalis, kurios paprastai (kituose tyrimuose) Lietuvą gerokai lenkia.

Pagal „TRACE“ indeksą valstybės vertinamos pagal keturis pagrindinius kriterijus:

1. Kaip verslininkams tenka bendrauti su šalies valdžia (ar daug kontaktų, ar tikimasi kyšių, kokia yra reguliavimo našta);

2. Kokie šalyje nustatyti antikorupciniai įstatymai ir kaip jie įgyvendinami praktikoje;

3. Ar skaidrus viešasis sektorius ir jo vykdomos procedūros;

4. Ar visuomenė turi galimybę prižiūrėti išvardytus procesus, pavyzdžiui, pasitelkus žiniasklaidą.

**Eurobarometro sociologinis tyrimas „Verslo požiūris į korupciją“*[[90]](#footnote-90)***

Šiame bei daugelyje kitų tyrimų pastebėta tendencija, jog verslo atstovai, kurie apklausos metu deklaravo, jog jų atstovaujamų įmonių apyvarta paskutiniu metu padidėjo, buvo mažiau linkę skųstis biurokratizmu, korupcija, administracine našta bei kitais verslo sąlygas apsunkinančiais veiksniais, negu verslo atstovai, kurių atstovaujamų įmonių apyvarta sumažėjo. Tai suponuoja, jog verslas, neretai kaltindamas esamą teisinį reguliavimą ir tariamą korupciją, tokiu būdu galimai bando pateisinti savo nesėkmes.

Taip pat naujausias Eurobarometro tyrimas atskleidė, kad Lietuvoje 8 % sumažėjo verslininkų, manančių, kad korupciją paveikė jų galimybes laimėti viešąjį pirkimo konkursą.

Tyrimo metu apklaustų verslininkų manymu, korupcija nėra pagrindinė problema vystant verslą ir užima paskutinę vietą iš 9 veiksnių, darančių neigiamą įtaką verslui, po: 1) didelių mokesčių tarifų; 2) sparčios teisinio reglamentavimo ir politikos kaitos; 3) silpno finansavimo ir kreditų prieinamumo; 4) priemonių išieškoti skolas trūkumo; 5) administracinių procedūrų sudėtingumo; 6) nepotizmo ir protekcionizmo; 7) varžančio darbo santykių reglamentavimo; 8) nepakankamos infrastruktūros.

Mažiau negu trečdalis (**28 %**) Lietuvos verslininkų korupciją įvardijo kaip vieną iš problemų neigiamai veikiančių verslą. Nepaisant to, jų nuomone, šis reiškinys yra pakankamai plačiai paplitęs – taip manė net 82 % apklaustųjų arba 7 % mažiau negu 2013 m.

Be to, nors Lietuvos verslininkai mano, kad nepotizmas[[91]](#footnote-91) ir kronizmas[[92]](#footnote-92) yra aktualus viešajam sektoriui, tačiau kartu pripažįsta, jog **privačiame sektoriuje** ši problema yra **labiau paplitusi**.

**Control Risk tyrimas „Verslo požiūris į korupciją 2015–2016 m.“*[[93]](#footnote-93)***

Net **41 %** Control Risk apklaustų tarptautinio verslo atstovų nurodė, kad korupcijos rizika buvo pagrindinė priežastis, dėl kurios jie pasitraukė iš sandorio, į kurį jau buvo investuota laiko ir pinigų (*didžioji dauguma iš taip pasielgusių įmonių buvo iš Vakarų valstybių*), kas liudija apie tai, kad korupcija yra bene viena didžiausių kliūčių, stabdančių užsienio investicijas.

Remiantis tyrimo rezultatais, lyginant su 2006 m. tyrimo duomenimis, šiuo metu Vakarų valstybės, vykdančios griežtą antikorupcinę politiką, dėl nesąžiningos konkurencijos patiria vis mažiau žalos, 2006 m. žalos prisipažino patyrę **44 %** respondentų, o 2015 m. – **24 %**.

Respondentai labai pozityviai vertino tarptautinio lygio teisės aktus, skirtus kovai su korupcija: **81 %** nurodė manantys, kad jie gerina verslo aplinką; **64 %** – kad atgraso korumpuotus konkurentus; **55 %** – kad sudaro palankesnes sąlygas etiškai veikiančioms bendrovėms įeiti į didelės rizikos rinkas.

Apklaustos įmonės nurodė **vykdančios šias antikorupcines priemones**:

1) 87 % įmonių turi oficialiąją politiką aiškiai draudžiančią kyšius;

2) 64 % vykdo antikorupcinius mokymus darbuotojams;

3) 58 % turi anonimines pranešėjų linijas;

4) 58 % naudoja tipines sutarčių su subrangovais sąlygas, numatančias draudimą kyšininkauti;

5) 43 % atlieka išankstinio verslo partnerių veiklos teisinio ir finansinio patikrinimo procedūras;

6) 43 % vykdo antikorupcinius auditus ar peržiūros procedūras;

7) 43 % turi teisę audituoti trečiąsias šalis;

8) 39 % atlieka korupcijos rizikos vertinimo procedūras įeinant į naujas šalis;

9) 30 % yra sukūrę mokymo programas aukštesnio rango vadovams ir valdybų nariams;

10) 21 % turi sandorių rizikos stebėjimo programinę įrangą / aplikacijas;

11) 19 % turi trečiųjų šalių tikrinimo programinę įrangą.

Pažymėtina, kad Control Risk tyrimo vykdytojai atkreipė dėmesį į tai, jog:

* atitikties (antikorupcinės) programos dažnai nepasiekia joms keliamų tikslų, todėl tarp įsivaizduojamo programų efektyvumo ir realios padėties būna nemažas atotrūkis. Taip atsitinka dėl Programų nenuoseklumo, neišsamumo ar netinkamo įgyvendinimo, ko rezultate įmonėse neretai yra priimami sprendimai be tinkamo rizikų, su kuriomis praktikoje susiduria būtent jų darbuotojai, įvertinimo.
* Korupcijos mažinimas turėtų būti kiekvieno darbuotojo pareiga, tačiau tam tikslui reikalingas lyderis, kuris galėtų būti pavyzdys visiems. Toks lyderis turėtų suvokti rizikas, su kuriomis susiduria organizacijos darbuotojai kasdienėje savo veikloje, bei paremti juos realiais veiksmais ir patarimais, o ne apsiriboti vien tik įspėjimais apie gresiančias sankcijas. Nesant tokio lyderio ir jo nuoseklaus darbo, tikėtinas darbuotojų nepasitikėjimas vykdoma atitikties (antikorupcine) programa, jos nuostatų nesilaikymas ir galiausiai – pažeidimai.

**Tikroji atitikties kaina 2011 (anglų kalba. The true cost of compliance) *[[94]](#footnote-94)***

JAV Ponemono institutas kartu su kompanija „Tripwire“ 2011 m. atliko 46 tarptautinių organizacijų tyrimą, kurio tikslas buvo nustatyti verslo organizacijų taikomų atitikties (antikorupcinių) priemonių veiksmingumą ir atsiperkamumą.

Tai pirmasis tokio pobūdžio tyrimas, kurio metu naudojant empirinius duomenis buvo siekiama nustatyti, kiek verslui kainuoja teisės aktuose nustatytų reikalavimų laikymasis, įskaitant prievolę įgyvendinti antikorupcines priemones, ir kiek – šių taisyklių nesilaikymas.

Tyrimo rezultatų duomenimis prevencijos priemonių įgyvendinimas reikalauja **3,5 karto** mažiau (3,5 mln. $) lėšų nei teisės pažeidimais sukeltų problemų sprendimas (9,4 mln. $).

**Lietuvos korupcijos žemėlapis 2014 *[[95]](#footnote-95)***

2014 m. STT iniciatyva „Vilmorus“ atliko tyrimą „Lietuvos korupcijos žemėlapis 2014“, kurio metu buvo tiriamos trys tikslinės grupės: Lietuvos gyventojai, verslo įmonių vadovai ir valstybės tarnautojai.

Tyrimo rezultatai parodė, kad auga verslo neigiamas požiūris į korupciją, antai mažėja įmonių vadovų, kurie mano, kad norint sutvarkyti reikalus, tenka „primokėti“ (2011 m. tokių asmenų buvo 66 %, o 2014 m. – 53 %). Taip pat sumažėjo manančių, kad kyšiai sutaupo laiką tvarkant administracines procedūras (sumažėjimas nuo 50 iki 27 %).

Tyrimas atskleidė galimai pozityvias ateities tendencijas, tai yra visos respondentų grupės: 22 % gyventojų, 34 % verslininkų ir 41 % valstybės tarnautojų nurodė, kad korupcijos mastas, jų nuomone, per ateinančius 3 metus šiek tiek arba labai sumažės, ir tai yra geriausias rezultatas nuo 2005 m. Prie pozityvaus nusiteikimo priskirtina ir tai, kad didėja tiek gyventojų, tiek įmonių vadovų skaičius, kurie kyšio neduotų, nes tai prieštarauja jų įsitikinimams.

Pastebimas įmonių vadovų, turėjusių korupcinę patirtį mažėjimas, tik 6 % apklaustųjų nurodė davę kyšį per 12 mėnesių laikotarpį ir 14 % – per 5 metų laikotarpį (šis rodiklis tolygiai mažėja nuo 2001 m.).

Svarbu aspektas yra tas, kad verslas antikorupcinę aplinką vertina ženkliai geriau nei gyventojai bei valstybės tarnautojai ir verslo apklausos rezultatai daug pozityvesni nei gyventojų.

Kitą vertus, Lietuvoje vis dar yra didelis atotrūkis tarp realios ir įsivaizduojamos korupcijos, pavyzdžiui, 88 % gyventojų laikėsi nuomonės, kad muitinė yra labai korumpuota arba iš dalies korumpuota, tačiau muitinės formalumus per penkerius metus tvarkė tik 33 respondentai, iš kurių kyšius mokėjo 35 %. Panaši padėtis ir su teismais: 80 % gyventojų nurodė manantys, kad teismai yra labai korumpuoti arba iš dalies korumpuoti, tačiau su baudžiamųjų ir civilinių bylų nagrinėjimais susidūrė tik 95 respondentai (t. y. 9,5 % nuo visų dalyvavusių apklausoje), o kyšius iš jų galimai mokėjo tik penktadalis. Darytina išvada, kad didžioji dalis gyventojų apie galimą korupciją tam tikrose institucijose sužino tik iš aplinkos arba spėja apie korupcijos buvimą joje.

**Lietuvos investuotojų pasitikėjimo indekso (LIPI) tyrimas[[96]](#footnote-96)**

Lietuvos Asociacija „Investors‘ Forum“ kas ketvirtį atlieka Lietuvos investuotojų pasitikėjimo indekso (toliau – LIPI) tyrimą. LIPI atspindi didžiausių Lietuvoje veikiančių užsienio kapitalo įmonių požiūrį ir lūkesčius dėl Lietuvos verslo klimato ir investicinės aplinkos. Indekso tikslas – įvertinti šalies verslo aplinką ir Lietuvos ekonomikos patrauklumą užsienio investuotojams, atsižvelgiant į šalyje jau veikiančių investuotojų patirtį ir pastebėjimus.

Viena iš ryškėjančių LIPI tendencijų – augantis investuotojų susirūpinimas verslo skaidrumo situacija šalyje. 2016 m. I ketvirčio duomenimis keturi penktadaliai respondentų (79 %) mini verslo skaidrumą kaip sritį, būtinai reikalaujančią pokyčių. Vien lyginant su 2015 m. IV ketvirčiu šis skaičius šoktelėjo dešimčia nuošimčių. Žemiau pateikiamas pokyčių reikalaujančios srities – verslo skaidrumo tendenciją atspindintis grafikas:

**Ekonominės laisvės indeksas *[[97]](#footnote-97)***

Ekonominės laisvės indeksą kasmet sudaro JAV ekonominių tyrimų centras „Heritage Foundation“ kartu su „The Wall Street Journal“. Šis tyrimas vertina šalis pagal tokius kriterijus kaip verslo laisvė, darbo santykių reguliavimas, vyriausybės išlaidos, finansinė laisvė ir kt. Viena iš tyrimo dalių – laisvė nuo korupcijos.

2016 m. Lietuva šiame indekse užėmė **13vietą tarp 178 valstybių**, ir lyginant su praeitais metais pakilo per dvi pozicijas, o jos bendras įvertinimas padidėjo 0,5 balo iki 75,2 proc. Šis Lietuvos įvertinimas yra geriausias nuo 1996 metų. Kitą vertus, būtent Lietuvos darbo santykių reguliavimas bei laisvė nuo korupcijos šiame tyrime buvo įvertinti prasčiausiais balais.

**„Doing business 2016“ tyrimas[[98]](#footnote-98)**

Netiesiogiai su korupcija gali būti siejamas ir „Doing Business 2016“ tyrimas. Nors korupcija nėra tiesiogiai matuojama tyrimo metu, tačiau vertinant verslo sąlygas atsižvelgiama ir į korupcijos faktorių. Tyrimo metu analizuojami tokie aspektai kaip: verslo pradėjimo galimybės, kredito gavimo galimybės, prisijungimas prie elektros tinklų, investuotojų apsauga, prekyba su kitomis valstybėmis, verslo pabaiga, nemokumas/bankrotas. Kiekvienoje srityje tiriama teisinė bazė, procedūrų pokyčiai, valstybėje atliktos reformos ir pan. Laikoma, kad kuo paprastesnės procedūros ir kuo mažesnį skaičių jų reikia atlikti kiekvienoje iš minėtų sričių, tuo sukuriama palankesnė aplinka verslui, o tai savo ruožtu sąlygoja ir mažesnį korupcijos lygį.

2016 m. Lietuva tyrime užima **20 vietą iš 189 šalių**. Šalies reitingą iš dalies pakėlė prievolės turėti bendrovės antspaudą panaikinimas, PVM mokėtojo registracijos procedūros ir statybos leidimų išdavimo tvarkos pagreitinimas ir kt., tačiau įvertinimui labiausiai pakenkė ilgas nemokumo procedūrų tvarkymo laikas, silpna smulkiųjų akcininkų apsauga, ilgas elektros įvedimo laikotarpis ir nepakankamos kreditų gavimo verslui galimybės. Tiesa, pagal verslo pradėjimo galimybes Lietuva užėmė 8 vietą, o pagal nuosavybės įregistravimą – 2.

Laikytina, kad korupcijos paplitimui prielaidos atsiranda tose srityse, kuriose procedūros yra sudėtingai reglamentuotos, o dokumentų tvarkymas iš verslo reikalauja daug laiko ir žmogiškųjų sąnaudų. Siekiant geresnio įvertinimo ir palankesnės verslui aplinkos, būtina lengvinti procedūras ir supaprastinti teisinį reglamentavimą probleminėse srityse.

**Verslo antikorupcinė Interneto svetainė *[[99]](#footnote-99)***

Daug vertingos informacijos apie Lietuvos bei kitų pasaulio valstybių antikorupcinę aplinką (*korupcijos paplitimą teisminėje sistemoje, policijoje, valstybės tarnyboje, žemėtvarkoje, mokesčių administravime, muitinėje, viešuosiuose pirkimuose, aplinkosaugoje ir pan.*) galima rasti **Pasaulio verslo antikorupcinėje Interneto svetainėje** – „Business Anti-corruption Portal“.

\_\_\_\_\_\_\_\_\_\_\_\_\_\_\_\_\_\_

# PRIEDAS NR. 5

## 3. KORUPCIJOS IR ATSAKOMYBĖS UŽ JĄ TEISINIS REGLAMENTAVIMAS

Baudžiamosios teisės taikymas yra **kraštutinė poveikio** priemonė (*ultima ratio*) ginant visuomenę nuo teisei priešingų veiksmų ir taikoma tik už **pavojingiausias** veikas, prie kurių yra priskiriamos ir **korupcinio pobūdžio nusikalstamos veikos**.

Korupcinio pobūdžio veikos, kurios užtraukia baudžiamąją atsakomybę, yra nustatytos Lietuvos Respublikos baudžiamajame kodekse. Mažiau pavojingi korupcinio pobūdžio teisės pažeidimai yra nustatyti kituose teisės aktuose ir paprastai užtraukia švelnesnes pasekmes (pavyzdžiui, drausminę ar administracinę atsakomybę).

### 3.1. Tarptautiniai teisės aktai dėl korupcijos

|  |  |
| --- | --- |
| **Pastabas ir pasiūlymus dėl šios dalies siųsti Specialiųjų tyrimų tarnybai** | **Aloizas Šafranovič,****aloizas@stt.lt** |

Lietuva yra pagrindinių antikorupcinių tarptautinių konvencijų, kuriose yra įtvirtintas valstybės įsipareigojimas kriminalizuoti korupciją, dalyvė. Didžioji dalis šių konvencijų, be kita ko, įpareigoja jas pasirašiusias valstybes numatyti baudžiamąją atsakomybę ir už kyšininkavimą **privačiame sektoriuje**.

**ES Tarybos pamatinis sprendimas 2003/568/TVR dėl kovos su korupcija privačiame sektoriuje**

Šio pamatinio sprendimopreambulės 10 punkte nurodyta, kad juo visų pirma siekiama užtikrinti, kad aktyvioji ir pasyvioji korupcija privačiame sektoriuje būtų laikomos nusikaltimais visose valstybės narėse, kad juridinis asmuo taip pat galėtų būti laikomas atsakingu už tokius nusikaltimus ir kad už šiuos nusikaltimus būtų skiriamos veiksmingos, proporcingos ir atgrasančios bausmės. Pamatinio sprendimo 2 straipsnis apibrėžia, kas laikoma aktyviąja ir pasyviąja korupcija privačiame sektoriuje.

**Jungtinių Tautų Konvencija prieš korupciją[[100]](#footnote-100)**

Šią Konvenciją Lietuva ratifikavo 2006 m. gruodžio 5 d. Jos21 straipsnis nustato, kad kiekviena valstybė, šios Konvencijos Šalis, svarsto galimybę priimti reikiamus teisės aktus ir imtis kitų būtinų priemonių, kad baudžiamuoju nusikaltimu būtų laikomi šie tyčiniai veiksmai, įvykdyti ekonominės, finansinės ar komercinės veiklos metu:

a) pažadas, siūlymas ar davimas tiesiogiai ar netiesiogiai bet kokiam asmeniui, **vadovaujančiam** **privataus sektoriaus subjektui arba einančiam jame bet kokias pareigas**, bet kokio nepagrįsto atlygio, skirto jam pačiam ar kitam asmeniui, siekiant jo veikimo ar neveikimo netinkamai vykdant savo pareigas;

b) bet kokio asmens, **vadovaujančio privataus sektoriaus subjektui arba einančio jame bet kokias pareigas**, tiesioginis ar netiesioginis prašymas arba priėmimas bet kokio nepagrįsto atlygio, skirto jam pačiam ar kuriam kitam asmeniui, siekiant jo veikimo ar neveikimo netinkamai vykdant savo pareigas.

26 šios Konvencijos straipsnis numato, kad kiekviena valstybė, šios Konvencijos Šalis, imasi būtinų priemonių pagal jos teisės principus, kad nustatytų juridinių asmenų atsakomybę už dalyvavimą šios Konvencijos nustatytuose nusikaltimuose; pagal valstybės, šios Konvencijos Šalies, teisės principus juridinių asmenų atsakomybė gali būti baudžiamoji, civilinė ar administracinė, tokia atsakomybė nepažeidžia nusikaltimą padariusių fizinių asmenų baudžiamosios atsakomybės.

**Baudžiamosios teisės konvencija dėl korupcijos[[101]](#footnote-101)**

Konvenciją Lietuva ratifikavo 2002 m. sausio 25 d. 7 ir 8 Konvencijos straipsniai taip pat įpareigoja prie jos prisijungusias valstybes priimti reikiamus teisės aktus ir imtis kitų būtinų priemonių, kad pagal jų nacionalinę teisę baudžiamoji atsakomybė atsirastų už kyšininkavimą **privačiame sektoriuje**.

Be to, šios Konvencijos 19 straipsnyje nurodyta, kad kiekviena Šalis užtikrina, kad atsakomybėn patrauktiems juridiniams asmenims būtų taikomos veiksmingos, proporcingos ir atgrasančios baudžiamosios ar kitos sankcijos, įskaitant pinigines sankcijas.

**Civilinės teisės konvencija dėl korupcijos[[102]](#footnote-102)**

Ši Konvencija nustato, kad kiekviena šalis asmenims, patyrusiems žalos dėl korupcijos, savo nacionalinėje teisėje numato teisę pareikšti ieškinį, siekiant visiško tokios **žalos atlyginimo**. Toks atlyginimas gali apimti materialinę žalą, negautą pelną ir nepiniginius nuostolius.

**Konvencija dėl kovos su užsienio valstybių pareigūnų papirkinėjimu tarptautiniuose verslo sandoriuose [[103]](#footnote-103)**

Lietuva yra kandidatė prisijungti prie 1997 m. lapkričio 21 d. Ekonominio bendradarbiavimo ir plėtros organizacijos (EBPO arba OECD[[104]](#footnote-104)) Konvencijos dėl kovos su užsienio valstybių pareigūnų papirkinėjimu tarptautiniuose verslo sandoriuose. 2015 m. balandžio 9 d. EBPO Taryba posėdyje vienbalsiai nusprendė pakviesti Lietuvą pradėti stojimo į EBPO procesą.

Į EBPO įstojusios ir prie konvencijos prisijungusios valstybės savo nacionaliniuose teisės aktuose įsipareigoja nustatyti baudžiamąją atsakomybę už užsienio valstybių pareigūnų papirkinėjimą. Konvencijos tikslas – užkirsti kelią korupcijos eksportui į užsienio valstybes, ypač tais atvejais, kai labiau išsivysčiusios valstybės bando nesąžiningais būdais įeiti į trečiųjų šalių rinką.

Šiuo metu Lietuvos Respublikos baudžiamojo kodekso 230 straipsnio 2 dalyje nustatyta valstybės tarnautojui prilyginto asmens sąvoka apima ir užsienio valstybės pareigūnus, todėl Lietuvos verslo organizacijos, kurios neskaidriai vysto savo verslą bet kokioje užsienio valstybėje ir moka kyšius užsienio valstybės tarnautojams, už tai jau dabar gali būti traukiamos baudžiamojon atsakomybėn Lietuvoje (pažymėtina, kad 2015 m. lapkričio 19 d. BK pakeitimais buvo užkirstas kelias atleisti nuo baudžiamosios atsakomybės asmenį, kuris pasiūlė ar pažadėjo duoti arba davė kyšį užsienio valstybės pareigūnui).

Taip pat tikslinga atkreipti dėmesį, kad Lietuvai prisijungus prie EBPO konvencijos, užsienyje veikiančioms Lietuvos organizacijų dukterinėms bendrovėms šiose šalyse padarius korupcinio pobūdžio veikas, sankcijos galės būti pritaikytos ir jų motininėms organizacijoms, veiklą vykdančioms Lietuvoje.

Pavyzdžiui, JAV teisingumo departamentas 8,82 mln. JAV dolerių bauda nubaudė Virdžinijos valstijoje įsikūrusią „Data Systems & Solutions“ už tai, jog šios bendrovės atstovai 1999–2002 m. per tarpininkus mokėjo kyšius Lietuvos VĮ Ignalinos atominės elektrinės pareigūnams, kad gautų sutartis paslaugoms elektrinei teikti[[105]](#footnote-105).

### 3.2. Baudžiamosios atsakomybės už korupcinio pobūdžio nusikalstamas veikas reglamentavimas nacionalinėje teisėje

|  |  |
| --- | --- |
| **Pastabas ir pasiūlymus dėl šios dalies siųsti Specialiųjų tyrimų tarnybai** | **Aloizas Šafranovič,****aloizas@stt.lt** |

Lietuvos Respublikos baudžiamajame kodekse[[106]](#footnote-106) (toliau – BK) yra kriminalizuotos 6 korupcinio pobūdžio nusikalstamos veikos: kyšininkavimas, prekyba poveikiu, papirkimas, piktnaudžiavimas, neteisėtas teisių į daiktą įregistravimas ir tarnybos pareigų neatlikimas.

Už išvardytas nusikalstamas veikas baudžiamojon atsakomybėn yra traukiami asmenys, padarę nusikalstamas veikas Lietuvos valstybės teritorijoje arba Lietuvos Respublikos piliečiai ir kiti nuolat Lietuvoje gyvenantys asmenys, padarę nusikaltimus užsienyje, o už BK 225–227 straipsniuose nustatytas nusikalstamas veikas (kyšininkavimą, prekybą poveikiu ir papirkimą), kurias kriminalizuoti įpareigoja tarptautinės konvencijos ir Lietuvos pasirašytos tarptautinės sutartys, atsako visi asmenys, nesvarbu, kokia jų pilietybė ir gyvenamoji vieta, taip pat nusikaltimo padarymo vieta bei tai, ar už padarytas veikas baudžiama pagal nusikaltimo padarymo vietos įstatymus.

BK 225 straipsnis ***kyšininkavimas***

1. Valstybės tarnautojas ar jam prilygintas asmuo, savo ar kitų naudai tiesiogiai ar netiesiogiai pažadėjęs ar susitaręs priimti kyšį arba reikalavęs ar provokavęs duoti kyšį, arba priėmęs kyšį už **teisėtą** veikimą ar neveikimą vykdant įgaliojimus,

baudžiamas bauda arba areštu, arba laisvės atėmimu iki penkerių metų.

2. Valstybės tarnautojas ar jam prilygintas asmuo, savo ar kitų naudai tiesiogiai ar netiesiogiai pažadėjęs ar susitaręs priimti kyšį arba reikalavęs ar provokavęs duoti kyšį, arba priėmęs kyšį  už **neteisėtą** veikimą ar neveikimą vykdant įgaliojimus,

baudžiamas bauda arba laisvės atėmimu iki septynerių metų.

3.Valstybės tarnautojas ar jam prilygintas asmuo, savo ar kitų naudai tiesiogiai ar netiesiogiai pažadėjęs ar susitaręs priimti arba reikalavęs ar provokavęs duoti, arba priėmęs didesnės negu **250 MGL vertės kyšį** už teisėtą ar neteisėtą veikimą ar neveikimą vykdant įgaliojimus,

baudžiamas laisvės atėmimu nuo dvejų iki aštuonerių metų.

4. Valstybės tarnautojas ar jam prilygintas asmuo, savo ar kitų naudai tiesiogiai ar netiesiogiai pažadėjęs ar susitaręs priimti arba reikalavęs ar provokavęs duoti, arba priėmęs mažesnės negu **1 MGL vertės kyšį** už teisėtą ar neteisėtą veikimą ar neveikimą vykdant įgaliojimus, padarė baudžiamąjį nusižengimą ir,

baudžiamas bauda arba areštu.

5. Už šią nusikalstamą veiką baudžiamojon atsakomybėn traukiamas ir **juridinis asmuo[[107]](#footnote-107)**.

BK 226 straipsnis ***prekyba poveikiu***

1. Tas, kas siekdamas, kad asmuo, pasinaudodamas savo visuomenine padėtimi, tarnyba, įgaliojimais, giminyste, pažintimis ar kita tikėtina įtaka valstybės ar savivaldybės institucijai ar įstaigai, tarptautinei viešajai organizacijai, jų valstybės tarnautojui ar jam prilygintam asmeniui, paveiktų atitinkamą instituciją, įstaigą ar organizaciją, valstybės tarnautoją ar jam prilygintą asmenį, kad šie teisėtai ar neteisėtai veiktų ar neveiktų vykdydami įgaliojimus, jam ar trečiajam asmeniui tiesiogiai arba netiesiogiai pasiūlė, pažadėjo ar susitarė duoti arba davė kyšį,

baudžiamas bauda arba laisvės apribojimu, arba areštu, arba laisvės atėmimu iki ketverių metų.

2. Tas, kas pasinaudodamas savo visuomenine padėtimi, tarnyba, įgaliojimais, giminyste, pažintimis ar kita tikėtina arba tariama įtaka valstybės ar savivaldybės institucijai ar įstaigai, tarptautinei viešajai organizacijai, jų valstybės tarnautojui ar jam prilygintam asmeniui savo ar kitų asmenų naudai tiesiogiai arba netiesiogiai pažadėjo ar susitarė priimti kyšį arba reikalavo ar provokavo duoti kyšį, arba priėmė kyšį, pažadėjęs paveikti atitinkamą instituciją, įstaigą ar organizaciją, valstybės tarnautoją ar jam prilygintą asmenį, kad šie teisėtai ar neteisėtai veiktų ar neveiktų vykdydami įgaliojimus,

baudžiamas bauda arba areštu, arba laisvės atėmimu iki penkerių metų.

3. Tas, kas padarė šio straipsnio 1 dalyje numatytus veiksmus, pasiūlęs, pažadėjęs ar susitaręs duoti arba davęs didesnės negu **250 MGL vertės kyšį**,

baudžiamas laisvės atėmimu iki septynerių metų.

4. Tas, kas padarė šio straipsnio 2 dalyje numatytus veiksmus, pažadėjęs ar susitaręs priimti arba reikalavęs ar provokavęs duoti, arba priėmęs didesnės negu **250 MGL vertės kyšį**,

baudžiamas laisvės atėmimu nuo dvejų iki aštuonerių metų.

5. Tas, kas padarė šio straipsnio 1 ar 2 dalyje numatytus veiksmus, pasiūlęs, pažadėjęs ar susitaręs duoti arba davęs, arba pažadėjęs ar susitaręs priimti, arba reikalavęs ar provokavęs duoti, arba priėmęs mažesnės negu **1 MGL vertės kyšį**, padarė baudžiamąjį nusižengimą ir

baudžiamas bauda arba laisvės apribojimu, arba areštu.

6. Asmuo, kuris padarė šio straipsnio 1, 3 ar 5 dalyje numatytą veiką, atleidžiamas nuo baudžiamosios atsakomybės, jeigu kyšio iš jo buvo reikalaujama ar provokuojama duoti kyšį ir jis, pasiūlęs ar pažadėjęs duoti arba davęs kyšį, per įmanomai trumpiausią laiką, bet ne vėliau, negu iki jo pripažinimo įtariamuoju, **savanoriškai apie tai pranešė teisėsaugos institucijai**, taip pat atleidžiamas nuo baudžiamosios atsakomybės, jeigu kyšį jis pažadėjo duoti ar davė **su teisėsaugos institucijos žinia**.

7. Šio straipsnio 6 dalis **netaikoma** asmeniui, kuris pasiūlė ar pažadėjo duoti arba davė kyšį šio kodekso 230 straipsnio 2 dalyje nurodytam asmeniui.

8. Už šio straipsnio 1, 2, 3, 4 ir 5 dalyse numatytas veikas atsako ir juridinis asmuo.

BK 227 straipsnis ***papirkimas***

1. Tas, kas tiesiogiai arba netiesiogiai pasiūlė, pažadėjo ar susitarė duoti arba davė kyšį valstybės tarnautojui ar jam prilygintam asmeniui arba trečiajam asmeniui už pageidaujamą valstybės tarnautojo ar jam prilyginto asmens **teisėtą** veikimą ar neveikimą vykdant įgaliojimus,

baudžiamas bauda arba laisvės apribojimu, arba areštu, arba laisvės atėmimu iki ketverių metų.

2. Tas, kas padarė šio straipsnio 1 dalyje numatytus veiksmus, siekdamas paperkamo valstybės tarnautojo ar jam prilyginto asmens **neteisėto** veikimo ar neveikimo vykdant įgaliojimus,

baudžiamas bauda arba areštu, arba laisvės atėmimu iki penkerių metų.

3. Tas, kas padarė šio straipsnio 1 ar 2 dalyje numatytus veiksmus, pasiūlęs, pažadėjęs ar susitaręs duoti arba davęs didesnės negu **250 MGL vertės kyšį**,

baudžiamas laisvės atėmimu iki septynerių metų.

4. Tas, kas padarė šio straipsnio 1 ar 2 dalyje numatytus veiksmus, pasiūlęs, pažadėjęs ar susitaręs duoti arba davęs mažesnės negu **1 MGL vertės kyšį**, padarė baudžiamąjį nusižengimą ir

baudžiamas bauda arba laisvės apribojimu, arba areštu.

5. Asmuo atleidžiamas nuo baudžiamosios atsakomybės už papirkimą, jeigu kyšio iš jo buvo reikalaujama ar provokuojama duoti kyšį ir jis, pasiūlęs ar pažadėjęs duoti arba davęs kyšį, per įmanomai trumpiausią laiką, bet ne vėliau negu iki jo pripažinimo įtariamuoju, **savanoriškai apie tai pranešė teisėsaugos institucijai,** taip pat jeigu kyšį jis pažadėjo duoti ar davė **su teisėsaugos institucijos žinia**.

6. Šio straipsnio 5 dalis **netaikoma** asmeniui, kuris pasiūlė ar pažadėjo duoti arba davė kyšį šio kodekso 230 straipsnio 2 dalyje nurodytam asmeniui.

7. Už šio straipsnio 1, 2, 3 ir 4 dalyse numatytas veikas atsako ir juridinis asmuo.

BK 228 straipsnis ***piktnaudžiavimas***

1. Valstybės tarnautojas ar jam prilygintas asmuo, **piktnaudžiavęs** tarnybine padėtimi arba **viršijęs** įgaliojimus, jeigu dėl to **didelės žalos** patyrė valstybė, Europos Sąjunga,tarptautinė viešoji organizacija, juridinis ar fizinis asmuo,

baudžiamas bauda arba areštu, arba laisvės atėmimu iki penkeriųmetų.

2. Tas, kas padarė šio straipsnio 1 dalyje numatytą veiką **siekdamas turtinės ar kitokios asmeninės naudos**, jeigu nebuvo kyšininkavimo požymių,

baudžiamas bauda arba laisvės atėmimu iki septynerių metų.

3. Už šiame straipsnyje numatytas veikas atsako ir **juridinis asmuo**.

BK 2281 straipsnis ***neteisėtas teisių į daiktą įregistravimas***

Valstybės tarnautojas ar jam prilygintas asmuo, kuris atlikdamas registratoriaus funkcijas viešame registre neteisėtai įregistravo teises į daiktą,

baudžiamas bauda arba areštu, arba laisvės atėmimu iki penkerių metų.

BK 229 straipsnis ***tarnybos pareigų neatlikimas***

Valstybės tarnautojas ar jam prilygintas asmuo, **dėl neatsargumo** neatlikęs savo pareigų ar jas netinkamai atlikęs, jeigu dėl to valstybė, Europos Sąjunga, tarptautinė viešoji organizacija, juridinis ar fizinis asmuo patyrė **didelės žalos**,

baudžiamas bauda arba areštu, arba laisvės atėmimu iki dvejų metų.

BK 230 straipsnis **s*ąvokų išaiškinimas***

1. Šiame skyriuje nurodyti **valstybės tarnautojai** yra valstybės politikai, valstybės pareigūnai, teisėjai, valstybės tarnautojai pagal Valstybės tarnybos įstatymą ir kiti asmenys, kurie, dirbdami ar kitais įstatyme numatytais pagrindais eidami pareigas valstybės ar savivaldybių institucijose ar įstaigose, **atlieka valdžios atstovo funkcijas** arba **turi administracinius įgaliojimus**, taip pat **oficialūs kandidatai į šias pareigas**.

2. **Valstybės tarnautojui prilyginamas asmuo**, kuris atlieka valdžios atstovo funkcijas, turi administracinius įgaliojimus arba kitaip užtikrina viešojo intereso įgyvendinimą dirbdamas ar kitais pagrindais eidamas pareigas užsienio valstybės ar Europos Sąjungos institucijoje ar įstaigoje, tarptautinėje viešojoje organizacijoje arba tarptautinėje ar Europos Sąjungos teisminėje institucijoje, arba juridiniame asmenyje ar kitoje organizacijoje, kuriuos kontroliuoja užsienio valstybė, taip pat oficialūs kandidatai į šias pareigas.

3. Be to, **valstybės tarnautojui prilyginamas asmuo**, kuris dirba arba kitais įstatyme numatytais pagrindais eina pareigas **viešajame arba privačiajame juridiniame asmenyje ar kitoje organizacijoje** arba **verčiasi profesine veikla ir** turi atitinkamus **administracinius įgaliojimus**, arba turi teisę **veikti šio juridinio asmens ar kitos organizacijos vardu**, arba **teikia viešąsias paslaugas**, taip pat **arbitras** arba **prisiekusysis**.

4. Šiame skyriuje nurodytas **kyšis** yra bet kokios turtinės ar kitokios asmeninės naudos sau ar kitam asmeniui (materialios ar nematerialios, turinčios ekonominę vertę rinkoje ar tokios vertės neturinčios) forma išreikštas neteisėtas ar nepagrįstas atlygis už pageidaujamą valstybės tarnautojo ar jam prilyginto asmens teisėtą ar neteisėtą veikimą arba neveikimą vykdant įgaliojimus.

### 3.3. Užsienio valstybių teisės aktai dėl korupcijos

|  |  |
| --- | --- |
| **Pastabas ir pasiūlymus dėl šios dalies siųsti Specialiųjų tyrimų tarnybai** | **Aloizas Šafranovič,****aloizas@stt.lt** |

Verslo organizacijoms, kurios vykdo arba planuoja vykdyti savo komercinę veiklą tarptautiniu mastu arba tam tikrose užsienio valstybėse, tikslinga būtų iš anksto susipažinti su specifiniais, kai kurių užsienio šalių antikorupciniais reikalavimais.

**Jungtinių Amerikos Valstijų (JAV) 1977 m. Korumpuotos veiklos užsienyje įstatymas,** angl. *Foreign Corrupt Practices Act* (toliau – FCPA)**.**

Šis įstatymas susideda iš trijų pagrindinių dalių:

* Antikorupcinių nuostatų;
* Reikalavimų įmonių atskaitomybei;
* Reikalavimų įmonių vidinei kontrolei.

FCPA pasižymi griežtais antikorupciniais reikalavimais, kurie taikomi tiek JAV, tiek tam tikrais atvejais ir už šios valstybės ribų.

Pagal šį įstatymą nusikaltimu laikomi *bet kokie JAV gyventojo ar organizacijos veiksmai, kuriais užsienio valstybės tarnautojui tiesiogiai arba netiesiogiai suteikiama ar pažadama suteikti bet kokio pobūdžio naudą, siekiant pelnyti arba išlaikyti nepagrįstą pranašumą*.

Sąvoka „JAV gyventojas ar organizacija“ apima:

* Visus JAV gyventojus, taip pat JAV piliečius, nepriklausomai nuo jų buvimo vietos;
* Juridinius asmenis, įsteigtus pagal JAV įstatymus;
* JAV vertybinių popierių emitentus[[108]](#footnote-108);
* JAV juridinių asmenų ir emitentų darbuotojus, pareigūnus, direktorius, akcininkus ir agentus;
* Bet kokius fizinius ir juridinius asmenis jų buvimo JAV metu.

Pavyzdžiui, 2016 m. JAV teisingumo departamentas viešai pranešė, kad Masačiusetso informacinių technologijų įmonė PTV INC turės sumokėti 28 mln. JAV dolerių už FCPA nuostatų pažeidimą, o būtent už tai, kad 2006 – 2011 m. prisidengdama neva Kinijos valstybės valdomų įmonių darbuotojų mokymais, organizavo pastariesiems maždaug 1 mln. JAV dolerių vertės pramogines keliones, kas leido PTV INC su Kinijos valstybės valdomomis įmonėmis pasirašyti sutartis už 13 mln. JAV dolerių. Nustatyta, kad iš Kinijos atvykę darbuotojai vieną dieną praleisdavo mokymuose PTV INC būstinėje Masačiusetse, o likusiomis kelionės dienomis mėgavosi laisvalaikio veikla, kuri apėmė įvairias ekskursijas po JAV valstijas ir kitas pramogas, įskaitant golfo žaidimą. Maskuodama neteisėtas išlaidas, PTV INC buhalterinėje apskaitoje jas nurodė kaip išmokėtus komisinius ir verslo išlaidas.[[109]](#footnote-109)

Atsižvelgiant į aukščiau išdėstyta, FCPA tam tikrais atvejais galėtų būti taikomas ir Lietuvos verslo organizacijoms, pavyzdžiui:

* Jei Lietuvos bendrovė būtų listinguojama JAV vertybinių popierių biržoje;
* Lietuvos bendrovių dukterinėms įmonėms, veikiančioms JAV;
* JAV bendrovių dukterinėms įmonėms, veikiančioms Lietuvoje;
* Lietuvos bendrovėms, vykdančioms komercinę veiklą JAV;
* Lietuvos bendrovių pasamdytiems JAV darbuotojams;
* Lietuvos piliečiams buvimo JAV metu.

**Skirtingai** nuo Lietuvos teisinio reglamentavimo, FCPA leidžia verslui smulkius mokėjimus viešojo sektoriaus atstovams, taip vadinamus „verslo sąlygas palengvinančius mokėjimus“ arba „skubos mokesčius“ (angl. *facilitation payments*), už pastarųjų teisėtą veikimą vykdant įgaliojimus.

Kad tokie mokėjimai būtų teisėti, turi būti tenkinamos kelios sąlygos:

1. Mokestis turi būti nedidelės vertės (ar atitinkamas mokestis laikytinas kyšiu ar skubos mokesčiu kaskart vertinama individualiai);

2. Mokestis gali būti sumokamas tik užsienio valstybės pareigūnui;

3. Mokestis sumokamas tik už teisėtus veiksmus, tai yra, mokestį sumokantis subjektas turi teisę tikėtis tokių veiksmų ir yra išpildęs visus reikalavimus, kad jie būtų atlikti, o veiksmus atliekantis ar sprendimus priimantis valstybės tarnautojas yra įgaliotas atitinkamai elgtis;

4. Vienintelis teisėtas mokesčio tikslas – kad tam tikra viešoji ar administracinė paslauga būtų suteikta skubiau;

5. Už tokio pobūdžio mokėjimus verslo organizacijos turi atsiskaityti, jie turi būti deklaruojami ir aiškiai apskaitomi organizacijos finansinėje atskaitomybėje.

Pavyzdžiui, pagal FCPA JAV bendrovė, kuri Lietuvoje būtų pridavusi visus reikiamus dokumentus statybų leidimui gauti ir sumokėjusi nedidelės vertės „skubos mokestį“ atitinkamus įgaliojimus turinčiam savivaldybės tarnautojui už spartesnį statybos leidimo išdavimą, nebūtų traukiama baudžiamojon atsakomybėn JAV. Tačiau šiuo atveju būtina pažymėti, kad tokie veiksmai pagal Lietuvos baudžiamuosius įstatymus yra **draudžiami**, todėl tiek JAV bendrovė sumokėjusi pinigus, tiek šiuos pinigus priėmęs valstybės tarnautojas Lietuvoje būtų traukiami baudžiamojon atsakomybėn už kyšininkavimą.

**Jungtinės Karalystės 2011 m. Kyšininkavimo aktas**, angl. *The United Kingdom`s UK Bribery Act* (toliau – UKBA).

UKBA laikytinas vienu griežčiausiu antikorupciniu teisės aktu Europoje, kuris skirtingai negu FCPA draudžia bet kokius „skubos mokesčius“ (angl. *facilitation payments*), numato baudžiamąją atsakomybę už kyšininkavimą privačiame sektoriuje bei nustato reikalavimus verslui dėl korupcijos prevencijos ir atitikties programų.

Pagal šį įstatymą korupcijos prevencijos priemonių nevykdymas versle yra prilyginamas nusikalstamai veikai, todėl jei verslo organizacijoje dirbantis arba jos vardu veikiantis asmuo padaro korupcinio pobūdžio nusikaltimą, dėl kurio naudos galėjo gauti atstovaujama organizacija, pastaroji kartu yra traukiama baudžiamojon atsakomybėn. Vienintele galimybe tokiai bendrovei apsiginti nuo pareiškiamų kaltinimų yra įrodyti, kad ji ėmėsi visų įmanomų veiksmų, siekdama užkirsti kelią darbuotojo nusikalstamam elgesiui, tai yra savo veikloje įgyvendino atitinkamas korupcijos prevencijos priemones.

Britų teisinės institucijos yra parengusios gaires, kas laikytina tinkama kovos su korupcija programa, kuri leistų išvengti juridinio asmens baudžiamosios atsakomybės, – **Kyšininkavimo akto Gairės 2010** (angl. *The Bribery Act 2010 – Guidance [[110]](#footnote-110)*). Gairės susideda iš šešių pagrindinių principų:

* Korupcijos prevencijos priemonės turi būti proporcingos, aiškios ir veiksmingos, parengtos atsižvelgiant į vykdomo verslo ypatumus ir galinčias pasireikšti konkrečias korupcijos rizikas;
* Būtinas bendrovės vadovybės, valdybos, akcininkų / savininkų įsipareigojimas ir dalyvavimas įgyvendinant korupcijos prevencijos priemones;
* Atliekamas nuolatinis verslo vertinimas, atsižvelgiant į vidinius ir išorinius rizikos faktorius;
* Proporcingas ir rizika pagrįstas verslo partnerių išankstinio patikrinimo vykdymas;
* Tinkama komunikacija ir mokymai – kad antikorupcinės procedūros būtų įsisąmonintos ir suprantamos visuose verslo lygmenyse;
* Nuolatinė procedūrų kontrolė, peržiūrėjimas ir esant reikalui tobulinimas.

Taip pat galima paminėti, jog:

* Belgijoje kyšininkavimas yra pagrindas juridiniam asmeniui būti diskvalifikuotam iš valstybės remiamų sutarčių ir kontraktų.
* Danijoje 2013 m. mokesčių kodeksas buvo pakeistas taip, kad uždraudė įmonėms atskaitymus iš kyšių ir „skubos mokesčių“.
* Estijoje motininė bendrovė yra traukiama baudžiamojon atsakomybėn kaip bendrininkė, jei nustatoma, kad jos dukterinė bendrovė padarė kyšininkavimo nusikalstamą veiką, motininei įmonei davus tam leidimą ar finansavus tokį aktą. Estijos Viešųjų pirkimų įstatymas numato, kad perkančioji organizacija negali sudaryti sutarties su juridiniu asmeniu ir negali taikyti viešųjų pirkimų procedūros konkurso dalyviui ar kandidatui, kuris buvo nuteistas už kyšininkavimą ar panašius nusikaltimus.
* Latvijoje įmonei, nuteistai už kyšininkavimą, draudžiama trejus metus dalyvauti viešuosiuose pirkimuose, o Latvijos įmonių pajamų mokesčių įstatymas nustato, jog išlaidos, nesusijusios su ekonomine veikla (prie kurių priskiriami ir kyšiai), negali būti išskaičiuojamos iš mokesčių.
* Prancūzijoje motininė įmonė gali būti traukiama baudžiamojon atsakomybėn kaip bendrininkė arba organizatorė už kyšininkavimą padarytą savo padalinio kitoje šalyje.
* Vokietijoje juridinis asmuo už korupcinius nusikaltimus atsako Administracinių pažeidimų įstatymo nustatyta tvarka, kompanijos gali atsakyti ir už tai, kad nesiėmė pakankamai prevencinių priemonių užkirsti keliui jos darbuotojų kyšininkavimui; bendrovės atsakomybė egzistuoja nepriklausomai nuo to, ar fizinis asmuo patrauktas baudžiamojon atsakomybėn; kompanijos gali būti nubaustos baudomis iki 1 milijono eurų, bet gali prarasti daug daugiau per ekonominės naudos, gautos iš kyšių, konfiskavimą; kompanijos taip pat gali būti baudžiamos terminuotu arba neterminuotu licencijų ar leidimų užsiimti tam tikra veikla atėmimu ar sustabdymu.

## 4. Korupcinio pobūdžio veikų apibrėžimai ir praktiniai pavyzdžiai

Kiekvienas verslo organizacijos darbuotojas turėtų suvokti:

- kas yra korupcija (kokios yra korupcinio pobūdžio veikos, kokią atsakomybę jos užtraukia kaltininkui ir jo organizacijai),

- kas yra interesų konfliktas ir kaip elgtis esant atitinkamai situacijai,

- kaip dovanos yra traktuojamos viešajame sektoriuje,

- kokią dovanų politiką vykdo jo verslo organizacija (darbdavys),

- kas yra labdara ir parama ir kaip ją teikti, kad nekiltų įtarimų dėl jos skaidrumo,

todėl tikslinga būtų išvardytus aspektus bent trumpai aptarti kiekvienos organizacijos antikorupcinėje politikoje arba rengiamoje antikorupcinėje programoje.

### 4.1. **Kyšininkavimas**

|  |  |
| --- | --- |
| **Pastabas ir pasiūlymus dėl šios dalies siųsti Specialiųjų tyrimų tarnybai** | **Aloizas Šafranovič,****aloizas@stt.lt** |

Dauguma visuomenės, korupciją visų pirma tapatina su kyšininkavimu. Ši korupcijos forma priskiriama prie ypatingai latentinių reiškinių[[111]](#footnote-111). Kyšininkavimo latentiškumą lemia sekantys faktoriai:

* abi šalys (tiek kyšio davėjas, tiek kyšio gavėjas) yra suinteresuotos įvykį nuslėpti;
* abiem šalims nusikalstama veika yra naudinga;
* pasekmės nėra akivaizdžiai matomos ir dažniausiai, jei paaiškėja, tai tik praėjus tam tikram laikui;
* nors visuomenė šį reiškinį smerkia, nemaža dalis vis dar noriai duoda/ima kyšius arba yra pasirengę jį duoti/paimti;

Lietuvos BK 225 straipsnis numato penkias savarankiškas kyšininkavimo formas:

* *kyšio priėmimą*;
* *pažadą priimti kyšį*;
* *susitarimą priimti kyšį*;
* *kyšio reikalavimą*;
* *kyšio provokavimą*.

Išvardytos kyšininkavimo nusikalstamos veikos dar diferencijuojamos pagal:

* kyšio nulemiamų veiksmų pobūdį:
	+ - už kyšį atliekami *teisėti* veiksmai;
		- už kyšį atliekami *neteisėti* veiksmai.
* gaunamo kyšio vertę:
	+ - mažiau negu 1 MGL (***iki 38 EUR***) – *baudžiamasis nusižengimas*;
		- nuo 1 MGL iki 250 MGL (***nuo 38 iki 9500 EUR***) – *apysunkis nusikaltimas*;
		- per 250 MGL (***per 9500EUR***) – *sunkus nusikaltimas*.

***Kyšio priėmimas***

Kyšininkavimas visų pirma suprantamas kaip kyšio priėmimas (*kitaip tariant – neteisėtai gaunamos turtinės naudos pasisavinimas*). Tai seniausia kyšininkavimo pasireiškimo forma, kaip viena iš alternatyvių kyšininkavimo padarymo veikų numatyta visų valstybių baudžiamuosiuose įstatymuose, kriminalizuojančiuose šį reiškinį.

Kyšio priėmimas laikomas baigtu nuo momento, kai kaltininkas tampa jo turėtuoju, pavyzdžiui, paima pinigus į rankas, įdeda juos į kišenę, padeda į savo portfelį ar stalčių, pasirašo fiktyvią sutartį, panaikina paskolos raštelį, sužino apie pinigų atsiradimą sąskaitoje ir pan. Nusikalstama veika laikoma baigta jau tuomet, kai kaltininkas priima bent dalį duodamo kyšio.

*Pavyzdžiui: aplinkosaugos inspektorius susitaria su pažeidėju, kad už 100 EUR kyšį pastarajam nebus surašytas administracinės teisės pažeidimo protokolas už netinkamą atliekų tvarkymą. Kadangi asmuo neturi su savimi sutartos pinigų sumos, jis susitaria, kad dalį – tai yra 50 EUR – jis duos iš karto, o dar 50EUR perduos vėliau asmenų sutartoje vietoje.*

Šiuo konkrečiu atveju nusikaltimas yra laikomas baigtu jau nuo kyšio dalies (50 EUR) priėmimo.

***Pažadėjimas arba susitarimas priimti kyšį***

Remiantis BK įtvirtinta kyšininkavimo formuluote, baudžiamoji atsakomybė kyla jau vien už pažadą ar susitarimą[[112]](#footnote-112) priimti kyšį, tai yra jau nuo susitarimo ar pažado davimo momento nusikalstama veika yra laikoma baigta ir asmuo gali būti traukiamas baudžiamojon atsakomybėn.

Lietuvos Respublikos civilinio kodekso 6.162 straipsnis nurodo, kad „sutartis sudaroma pateikiant pasiūlymą (oferta) ir priimant pasiūlymą (akceptas)“. Tokiu būdu susitarimas priimti kyšį, kaip viena iš alternatyvių kyšininkavimo veikų, taip pat gali būti suprantamas kaip tam tikras nusikalstamas sandoris, kur papirkėjas (oferentas) pateikia savo pasiūlymą (ofertą), o kyšio priėmėjas (akceptantas) jį priimą (akceptuoja).

Sąvokos *pažadas* bei *susitarimas* priimti kyšį dažnai vartojamos kaip sinonimai ir paprastai nagrinėjamos kartu neatsiejant vieną nuo kitos. Tačiau pažadas paprastai duodamas neįvardijant kyšio pobūdžio, dydžio, nesusitarus, už kokias konkrečias veikas jis bus duotas. O susitarimas suponuoja abipusį valios išreikštumą ir suderinamumą – abi nusikalstamo sandorio šalys susitaria kokie veiksmai turi būti atlikti, kokio dydžio kyšis, kada, kaip ir kokia forma bus sumokėtas.

*Pavyzdžiui: Seimo nariui pasiūloma balsuoti už tam tikrą tik siaurai interesų grupei naudingą įstatymo pataisą, nurodant, kad už tai jam bus „dosniai“ atsilyginta, tačiau kyšis neįvardijamas. Neapibrėžtu kyšiu susigundęs parlamentaras pažada atlikti prašomus veiksmus net nesigilindamas į siūlomo teisės akto nuostatų turinį.*

Šiuo atveju nusikaltimas būtų laikomas baigtu jau vien nuo pažado atlikti veiksmus už neapibrėžtą nepagrįstą naudą davimo momento.

***Kyšio reikalavimas arba provokavimas***

Sąvoka *reikalavimas*– tai bet koks noro gauti kyšį pareiškimas, kuris gali būti susijęs su grasinimu padaryti žalą tiek teisėtiems, tiek neteisėtiems asmens interesams, tiek bet koks kitas primygtinis reikalavimas nesant išreikšto grasinimo padaryti kokią nors žalą.

Kyšio gali būti reikalaujama ir už jau atliktus teisėtus ar neteisėtus veiksmus, kuriais buvo patenkinti asmens interesai.

Šalia kyšio reikalavimo kyšininkavimo formuluotėje yra numatytas *provokavimas*[[113]](#footnote-113) duoti kyšį, abi veikos sudaro alternatyvą (panašiai kaip *susitarimas* ir *pažadas*). Esminis šios sąvokos skirtumas nuo reikalavimo yra tas, kad reikalavimas yra atviras, tiesmukiškas, paprastai išreiškiamas žodžiu, o provokavimas tai – netiesioginis, užmaskuotas, dažnai iš kaltininko konkliudentinių veiksmų[[114]](#footnote-114) išplaukiantis skatinimas.

Dažniausiai valstybės tarnautojai ar jiems prilyginti asmenys sudaro tokias situacijas, kad asmenys, siekdami apsaugoti savo interesus arba greičiau išspręsti iškilusias problemas, yra priverčiami duoti jiems kyšį. Kitaip tariant – kyšis yra išprovokuojamas.

*Pavyzdžiu: juridinis asmuo, norėdamas užsiimti maisto tvarkymo veikla, atitinkamai įrengė savo naujas maisto ruošos patalpas ir Valstybinei maisto ir veterinarijos inspekcijai pateikė visus reikiamus dokumentus, tačiau įgalioti inspektoriai nepagrįstai ilgai ir priekabiai juos nagrinėja, neatvažiuoja įvertinti įrengtų patalpų ir visais įmanomais būdais delsia išduoti maisto tvarkymo subjekto patvirtinimo pažymėjimą, tokiu būdu provokuodami sumokėti kyšį už teisėtą veikimą vykdant įgaliojimus.*

Pastebėtina, kad kyšio reikalavimo ir provokavimo atveju kaltininkas pats, niekieno neskatinamas, rodo iniciatyvą gauti kyšį.

***Kyšio nulemiamų veiksmų pobūdis***

Kaltininkas už kyšį gali atlikti *teisėtus* arba *neteisėtus* aktyvius veiksmus, *neatlikti* minėtų veiksmų arba nuo jų *susilaikyti*.

**Tesėta veika** – tai tokia kaltininko veikla, kurią vykdyti jį įgalioja ir įpareigoja įstatymai, Vyriausybės nutarimai, organizacijos vidaus darbo reglamentas, organizacijos patvirtintos elgesio taisyklės, pareigybės aprašymas ir pan.

**Neteisėtas veikimas/neveikimas** – tai veika, kuria pažeidžiami aukščiau paminėtų teisės aktų reikalavimai arba viršijami įgaliojimai:

* ***neteisėtas veikimas*** siejamas su veiksmais, kurių valstybės tarnautojas ar jam prilygintas asmuo negali ir neturi atlikti vykdydamas įgaliojimus;
* ***neteisėtas neveikimas*** reiškia neatlikimą veiksmų, kuriuos jis privalo atlikti vykdydamas įgaliojimus.

Nepriklausomai nuo to, ar asmuo atlieka teisėtus ar neteisėtus veiksmus, jei už juos atsilyginama, susitariama atsilyginti ar priimamas pažadas atsilyginti ateity arba tokio atlygio reikalaujama ar provokuojama – tokie veiksmai laikomi kyšininkavimu.

Veikų skirstymo į teisėtas ir neteisėtas tikslas – diferencijuoti baudžiamąją atsakomybę, numatant neteisėtą veiką kaip kvalifikuojantį (padėtį sunkinantį) požymį, pabrėžiantį didesnį *neteisėtos veikos* pavojingumą. Antai kyšininkavimas pats savaime būdamas neigiamu socialiniu reiškiniu, tampa dar žalingesniu, kai asmuo, priimantis kyšį, už jį atlieka neteisėtus veiksmus.

*Todėl, pavyzdžiui, Lošimų priežiūros tarnybos valstybės tarnautojo veiksmai, priimant kyšį iš azartinių lošimų organizatoriaus už leidimo atidaryti naują automatų saloną išdavimą, būtų vertinami kaip mažiau pavojingi ir atitinkamai švelniau baudžiami, jei naujai atidaromas salonas atitiktų teisės aktuose nustatytus reikalavimus, negu kad toks leidimas būtų išduodamas automatų salonui, kuris būtų netinkamai įrengtas ir neapsaugotų lankytojų nuo galimo lošimų organizatoriaus sukčiavimo.*

***Kyšio dalykas***

* Kyšis gali būti bet kokia neteisėtai gaunama nauda:
	+ - pavyzdžiui, materialios vertybės: pinigai, vertybiniai popieriai, akcijos, brangenybės, antikvariniai daiktai, dailės kūriniai, baldai, rūbai, maisto produktai, brangūs alkoholiniai gėrimai, puotos iškėlimas ir pan.;
		- materialinės paslaugos, pavyzdžiui: nemokamas gydymas, paskola be palūkanų, geresnio sklypo namo statybai parinkimas, nemokamas buto, automobilio remontas, namo, vilos statyba, neatlygintina nuoma, komercinės paslapties atskleidimas;
* Kyšis gali būti priimtas tiek savo, tiek kitų fizinių ar juridinių asmenų naudai;
* Kyšis asmeniui gali būti įteikiamas atvirai (tiesiogiai) arba užmaskuotas (netiesiogiai), pavyzdžiui: dovanojamas, tyčia pralošiamas, paskolinama ir nereikalaujama grąžinti skolos, mokamas nepriklausančiomis premijomis, atlyginama už neatliktus darbus, sumokama už tariamas „konsultacijas“, kaltininko artimiesiems dovanojamos vertybės ar neatlygintinai teikiamos paslaugos.
* Kyšis gali būti sumokamas tiek prieš, tiek po tam tikros veikos papirkėjo interesais atlikimo. Ta aplinkybė, kad asmuo patenkino kito asmens interesą tiesiog vykdydamas savo įgaliojimus, iš anksto net neturėdamas ketinimų gauti už tai kyšį, tačiau po to visgi priėmęs nepagrįstą atlygį, neneigia kyšininkavimo požymių ir užtraukia baudžiamąją atsakomybę.

***Kyšininkavimo pavyzdys tarp viešojo ir privataus sektorių atstovų***

Įgaliotas statybos techninis prižiūrėtojas, vykdydamas statomo objekto techninę priežiūrą, nustatė rimtus statinio techninius ir saugos trūkumus, apie kuriuos informavo statybas vykdantį rangovą, tačiau kartu nurodė, kad už 2000 EUR kyšį gali nefiksuoti pažeidimų, nereikalauti juos pašalinti ir sudaryti sąlygas rangovui šiuos trūkumus užmaskuoti.

***Kyšininkavimo pavyzdys tarp privataus sektorių atstovų***

Vadybininkas, įmonės direktoriaus įsakymu įgaliotas parinkti įmonei parankiausius tiekėjus, dėl jam suteiktos plačios diskrecijos[[115]](#footnote-115) bei silpnos įmonės vidaus kontrolės, pasirenka atstovaujamai įmonei ne naudingiausią tiekėją, o tą, kuris pasiūlo ir sumoka jam didžiausią kyšį.

Savivaldybės paskelbtame viešojo pirkimo konkurse dalyvauja trys privačios įmonės (tiekėjai), tačiau viena iš jų mainais už nepagrįstą naudą (kyšį) susitaria su likusiomis, kad jos atsiims savo pasiūlymus arba pateiks pasiūlymus, kurie neatitinka pirkimo reikalavimų.

### 4.2. Papirkimas

|  |  |
| --- | --- |
| **Pastabas ir pasiūlymus dėl šios dalies siųsti Specialiųjų tyrimų tarnybai** | **Aloizas Šafranovič,****aloizas@stt.lt** |

Papirkimas – tai tiesioginis ar netiesioginis kyšio pasiūlymas, pažadėjimas ar davimas valstybės tarnautojui ar jam prilygintam asmeniui už pageidaujamą teisėtą veikimą ar neveikimą vykdant įgaliojimus, arba tarpininkui siekiant tų pačių rezultatų.

Papirkimas gali pasireikšti keturiomis formomis:

* *Kyšio pasiūlymu*;
* *Pažadėjimu duoti kyšį*;
* *Kyšio davimu*;
* *Kyšio pasiūlymu, pažadėjimu duoti kyšį ar kyšio davimu tarpininkui*.

***Kyšio pasiūlymas [[116]](#footnote-116)***

Kyšio pasiūlymas – valstybės tarnautojo ar jam prilyginto asmens informavimas, kad jeigu jis sutiktų patenkinti papirkėjo interesą, tai gautų kyšį. Kyšį gali būti siūloma žodine forma arba raštu, taip pat veiksmu, iš kurio galima suprasti, jog siūlomas kyšis.

*Pavyzdžiui, asmuo, užkluptas darant administracinės teisės nusižengimą, siekdamas išvengti administracinio teisės pažeidimo protokolo surašymo, nuobaudą paskirti įgaliotam pareigūnui pasiūlo „susitarti“, o pastarajam įspėjus, kad toks pasiūlymas užtraukia baudžiamąją atsakomybę* – *įdeda pareigūnui į kišenę 200 EUR*.

Nurodytu atveju neteisėtas pasiūlymas pirmiausia pateiktas žodžiu, tačiau įgaliotam asmeniui atsisakius nusikalstamos ofertas, pasiūlymas išreiškiamas veiksmu – įdedant pinigus į jo kišenę.

Pažymėtina, kad pasiūlymas duoti kyšį yra laikomas baigtu nusikaltimu nuo pranešimo (supažindinimo su informacija) momento, nepaisant to, ar vėliau seka kyšio perdavimo veiksmai ar ne, taip pat nepriklausomai nuo to ar asmuo sutiko priimti kyšį ar ne.

***Pažadas[[117]](#footnote-117) duoti kyšį***

Pažadas duoti kyšį – tai sutikimas duoti kyšį įgaliotam asmeniui su sąlyga, kad bus patenkintas kyšio davėjo interesas.

Pažadas papirkėjo gali būti duodamas konkrečiai neįvardijant kyšio pobūdžio, dydžio, taip pat konkrečiai nenurodant už kokias veikas jis bus duodamas, pavyzdžiui, abstraktaus pažado dosniai atsilyginti ikiteisminio tyrimo pareigūnui davimas, jei bus nutrauktas pradėtas ikiteisminis tyrimas. Taigi pažadėjimo sąvoka skirtingai nuo pasiūlymo ar susitarimo leidžia spręsti apie mažesnį korupcinę veiką darančių asmenų valios suderinamumo lygį.

***Kyšio davimas[[118]](#footnote-118)***

Kyšio davimas – neteisėtas turtinės naudos suteikimas įgaliotam asmeniui. Jis gali pasireikšti kaip veikimas ar neveikimas, dėl kurio kitas asmuo gauna turtinę naudą.

Kyšio davimas gali pasireikšti kaip pinigų ar daiktų perdavimas, sutarties pasirašymas, pinigų pervedimas į sąskaitą, susilaikymas nuo tam tikrų turtinių veiksmų, nenaudingų paperkamajam ir pan.

Vienais atvejais kyšis duodamas prieš atliekant davėjo interesais kokius nors veiksmus, kitais – po to, kai jis tuos veiksmus jau atlikęs. Kai kyšis duodamas po papirkėjo pageidaujamų veiksmų atlikimo ar neatlikimo, dažnai jis įvardijamas kaip *kyšis–dovana* ar *kyšis–padėka*. Kita vertus, pagal Lietuvos BK kyšio davimo momentas neturi jokios įtakos baudžiamosios atsakomybės atsiradimui ir abi veikos yra vienodai baudžiamos.

***Papirkimas per tarpininką***

Pasiūlymas, pažadas duoti kyšį ir kyšio davimas tarpininkui gali reikšti tiek paties tarpininko papirkimą, kad šis paveiktų tarnautoją ar jam prilygintą asmenį, tiek ir to tarnautojo ar jam prilyginto asmens papirkimą per tarpininką.

 Šio nusikaltimo esmė, kad kyšis yra siūlomas, pažadamas ar duodamas ne pačiam valstybės tarnautojui ar jam prilygintam asmeniui, o trečiajam asmeniui, kuris turi perduoti kyšį pastarajam. Tai trečiojo asmens skatinimas tarpininkauti – siūlymas perduoti kyšį tarnautojui ar jam prilygintam asmeniui, siūlymas padėti juos paveikti, nesvarbu ar tarpininkas pats gautų naudos ar ne.

 Papirkimas per tarpininką gali būti painiojamas su prekyba poveikiu, kuomet asmuo pats priima kyšį ir už kyšį daro įtaką įgaliotiems asmenims, tai yra savarankiškas kyšio paėmimas už tam tikrą įtaką, kuri bus padaryta tam tikriems asmenims ar institucijoms.

*Analogiškai kaip ir kyšininkavimo atveju, baudžiamoji atsakomybė už papirkimą yra diferencijuojama priklausomai nuo kyšio vertės, taip pat nuo to, ar už kyšį yra prašoma atlikti teisėtus ar neteisėtus veiksmus.*

***Papirkimo pavyzdys tarp viešojo ir privataus sektorių atstovų***

Aplinkos inspektorius įmonės teritorijoje aptiko didelį kiekį pavojingų ir netinkamai saugomų atliekų, už ką jai grėsė didelė administracinė nuobauda. Siekdamas išvengti gresiančios didelės baudos, įmonės direktorius sumokėjo inspektoriui 200 EUR kyšį, kad įmonėje aptiktos atliekos administracinės teisės pažeidimo protokole būtų įvardintos kaip nepavojingos, kas užtraukė jam ženkliai mažesnę atsakomybę.

***Papirkimo pavyzdys tarp privataus sektorių atstovų***

Įmonės vadybininkas žinodamas, kad konkuruojančios bendrovės, kuri taip pat rengia pasiūlymo dokumentus viešajam pirkimui, informacinių technologijų darbuotojas greitu metu ketino pakeisti darbovietę, susitarė sumokėti pastarajam 1000 EUR kyšį už jo parengto pasiūlymo viešajam pirkimui kopiją.

### 4.3. Prekyba poveikiu

|  |  |
| --- | --- |
| **Pastabas ir pasiūlymus dėl šios dalies siųsti Specialiųjų tyrimų tarnybai** | **Aloizas Šafranovič,****aloizas@stt.lt** |

Neretai asmenys, siekiantys sau naudingų sprendimų, neturi galimybių tiesiogiai papirkti atitinkamus veiksmus atlikti įgaliotus tarnautojus, todėl į pagalbą pasitelkia jiems įtaką galinčius daryti trečiuosius asmenis, dažnai vadinamus tarpininkais. Tokių tarpininkų kyšininkavimas bei papirkimas taip pat laikytini savarankiškais korupciniais nusikaltimais.

Prekyba poveikiu yra apibrėžiama kaip tyčiniai veiksmai, kai:

- bet kuriam asmeniui, kuris teigia arba patvirtina galįs mainais už nepagrįstą atlygį daryti netinkamą poveikį tam tikrų asmenų sprendimams, tiesiogiai ar netiesiogiai yra žadamas, duodamas ar siūlomas bet koks nepagrįstas atlygis, neatsižvelgiant į tai – ar tas atlygis yra skirtas jam pačiam ar bet kuriam kitam asmeniui;

- kai mainais už poveikį yra prašomas, gaunamas ar priimamas pasiūlymas ar pažadas dėl tokio atlygio, nepaisant to, ar tas poveikis padaromas ir ar tariamu poveikiu pasiekiamas norimas rezultatas.

Prekybos poveikiu esmė yra tame, kad dėl asmens specifinės padėties (*visuomeninės padėties, tarnybos, įgaliojimų*) ar turimų ryšių (*giminystės ar pažinčių*) jis turi realią galimybę neteisėtai paveikti atitinkamus įgaliojimus turinčius asmenis ir tai deklaruoja, siekdamas neteisėtos naudos sau ar kitiems.

Taigi prekybos poveikiu veika yra dviejų elementų junginys:

* pažadas tam tikram asmeniui už kyšį paveikti tam tikrą instituciją, įstaigą, organizaciją, valstybės tarnautoją ar jam prilygintą asmenį, kad šis šie patenkintų kyšio davėjo interesus (teisėtai ar neteisėtai veiktų ar neveiktų jo naudai),
* pažadas duodamas pasinaudojant savo tikėtina įtaka atitinkamai institucijai, įstaigai, organizacijai ar oficialias pareigas einančiam asmeniui. Įtakos pagrindu gali būti visuomeninė padėtis, tarnyba, įgaliojimai, giminystė, pažintys ir pan.

Inkriminuojant šį nusikaltimą, neturi reikšmės, ar kaltininkas žada kyšį perduoti atitinkamam oficialiam asmeniui, ar žada visą jį pasiimti sau.

Pats pažadas gali būti tiek kategoriškas, žadant sėkmę, tiek ir atsargus, žadant tik pabandyti tai padaryti.

Prekyba poveikiu inkriminuotina tiek tada, kai kaltininkas pats kreipėsi į potencialų papirkėją su pasiūlymu, tiek ir tada, kai tarpininką surado potencialus papirkėjas.

Čia tikslinga pažymėti, kad prekybos poveikiu nusikalstamą veiką būtina atriboti nuo teisiniu požiūriu legalios lobistinės veiklos, kuria taip pat siekiama daryti įtaką valdžios atstovų sprendimams (*kad būtų keičiami, papildomi ar pripažįstami netekusiais galios teisės aktai, priimami ar nepriimami nauji teisės aktai*), tačiau tai daroma Lobistinės veiklos įstatyme nustatytais teisėtais būdais[[119]](#footnote-119), įsirašius į lobistų sąrašą bei teikiant lobistinės veiklos ataskaitas.

*Kaip ir kyšininkavimo bei papirkimo atvejais, baudžiamoji atsakomybė už prekybą poveikiu yra diferencijuojama priklausomai nuo kyšio vertės.*

***Prekybos poveikiu pavyzdys tarp viešojo ir privataus sektorių atstovų***

Bendrovė finansavo vienos politinės partijos sąskrydžio organizavimą, mainais už tai, kad pastarosios partijos pirmininkas paveiktų šios partijos deleguotą ministrą sudaryti palankias sąlygas bendrovei laimėti ministerijos viešuosius pirkimus.

***Prekybos poveikiu pavyzdys tarp privataus sektorių atstovų***

Bendrovės, superkančios miškus ir ruošiančios medienos žaliavą, direktorius padovanojo savo buvusiam klasiokui nemokamą apsilankymą dviem asmenims SPA centre Druskininkuose už tai, kad pastarasis padarytų įtaką vadybininku biokuro katilinėje (gamina šilumą daugiabučiams namams) dirbančiam žentui, kad pastarasis vieneriems metams pratęstų su bendrove sudarytą biokuro žaliavos tiekimo kontraktą.

### 4.4. Piktnaudžiavimas

|  |  |
| --- | --- |
| **Pastabas ir pasiūlymus dėl šios dalies siųsti Specialiųjų tyrimų tarnybai** | **Aloizas Šafranovič,****aloizas@stt.lt** |

Piktnaudžiavimas tarnybine padėtimi – tai pasinaudojimas savo tarnybine padėtimi priešingais tarnybai ar susijusio verslo interesais.

Ši veika pasireiškia tuo, kad įgaliotas asmuo išoriškai atlieka jam paskirtas pareigas, įgyvendina jam suteiktas teises ir pareigas, tačiau iš tikrųjų savo veikimu ar neveikimu pažeidžia tarnybos ar darbdavio nustatytus elgesio principus ir tikslus, jo veikloje dominuoja ne viešasis ar atstovaujamos organizacijos, bet asmeninis arba savanaudiškas interesas.

Piktnaudžiavimas tarnybine padėtimi padaromas aktyviais veiksmais (*turtines vertybes naudojant ne pagal paskirtį, sudarant neteisėtus, nepagrįstus ir konkurenciją ribojančius sandorius, eksploatuojant pavaldinių darbą savo interesais, naudojant svetimą turtą asmeniniais tikslais, neteisėtai suteikiant sau ar kitiems asmenims lengvatų ar privilegijų ir pan.*) arba neveikimu, tai yra neatlikimu veiksmų, kurie, tinkamai atliekant savo pareigas ir įgaliojimus, yra būtini.

Būtinuoju piktnaudžiavimo nusikalstamos veikos požymiu yra **didelė žala**, be šio požymio piktnaudžiavimas gali būti baudžiamas tik kaip drausminis nusižengimas;

Žalos turinį sudaro tiek turtinė, tiek ir neturtinė žala:

* + Turtinė žala yra turto netekimas arba sužalojimas, turėtos išlaidos (tiesioginiai nuostoliai), taip pat negauta nauda ar negautos pajamos, kurios būtų gautos, jeigu nebūtų buvę neteisėtų veiksmų (ar neveikimo).
	+ Kitokio pobūdžio žala gali būti fizinė, moralinė, organizacinė ar neturtinio pobūdžio žala, padaryta teisės ginamoms ir saugomoms nematerialioms vertybėms (asmens sveikatai, garbei, orumui, juridinio asmens reputacijai, valstybės tarnybos autoritetui ir pan.).

Didelės žalos požymis, būtinas baudžiamajai atsakomybei kilti, yra **vertinamasis**, todėl kiekvienu atveju nustatomas atsižvelgiant į konkrečias bylos aplinkybes, tai yra į: žalos pobūdį, kokiais teisės aktais ginami interesai pažeidžiami, nukentėjusiųjų skaičių, nusikalstamos veikos laiką, trukmę, kaltininko einamų pareigų svarbą ir pan.

Sprendžiant klausimą, ar turtinė žala yra didelė, atsižvelgiama ne tik į žalos piniginės išraiškos dydį, bet ir į tai, kiek ji reikšminga tokią žalą patyrusiam asmeniui (pvz., nukentėjusiajam, kurio materialinė padėtis yra sunki, didelė žala pripažįstama ir tokia žala, kuri pagal jos piniginę išraišką nėra didelė).

***Piktnaudžiavimo pavyzdys viešajame sektoriuje***

Viešosios įstaigos, kurios steigėja yra savivaldybė, direktorius be savivaldybės žinios ir ne konkurso tvarka suteikė savo geram draugui teisę neatlygintinai naudotis ir vykdyti komercinę veiklą patalpose, kurias viešajai įstaigai savivaldybė suteikė naudotis panaudos teisėmis. Tokiu būdu savivaldybei buvo padaryta didelė žala, nes pastaroji neteko lėšų, kurias galėtų gauti, jei patalpos būtų išnuomotos teisės aktų nustatyta tvarka.

***Piktnaudžiavimo pavyzdys privačiame sektoriuje***

Akcininkų pasitikėjimą turintis bendrovės direktorius, vykdydamas verslo plėtrą, naujos atliekų perdirbimo gamyklos statybai įsigijo giminaičio parduodamą žemės sklypą aukštesne nei vidutine rinko kaina, tuo padarydamas žalą bendrovei ir jos akcininkams.

### 4.5. Tarnybos pareigų neatlikimas

|  |  |
| --- | --- |
| **Pastabas ir pasiūlymus dėl šios dalies siųsti Specialiųjų tyrimų tarnybai** | **Aloizas Šafranovič,****aloizas@stt.lt** |

Šis nusikaltimas pasireiškia dviem formomis:

* *Pareigų neatlikimu* – kai asmuo neatlieka pareigų, kurios priklauso jo kompetencijai ir yra būtinos tarnybos ar darbdavio interesams užtikrinti;
* *Netinkamu pareigų atlikimu*– kai asmuo aplaidžiai, atmestinai, atsainiai, nekokybiškai arba nepakankamai veiksmingai vykdo savo pareigas.

Tarnybos pareigų neatlikimas ar netinkamas atlikimas paprastai pasireiškia ilgalaikiu, sistemingu tarnybos pareigų nevykdymu ar netinkamu vykdymu arba vienkartiniu poelgiu.

Jeigu valstybės tarnautojas ar jam prilygintas asmuo savo tarnybos pareigų neatlieka arba jas atlieka netinkamai dėl objektyvių, nuo jo valios nepriklausančių priežasčių (pavyzdžiui: užduočiai įvykdyti neužtikrinamas reikiamas finansavimas, nustatomas nepagrįstai trumpas terminas, nesuteikiamos būtinos priemonės ar įrankiai ir pan.), BK 229 straipsnis netaikomas.

*Kaip ir piktnaudžiavimo atveju, baudžiamoji atsakomybė už pareigų neatlikimą atsiranda tik tuomet, jei toks neveikimas sukelią* ***didelę žalą*** *valstybei, Europos Sąjungai, viešajai organizacijai, juridiniams ar fiziniam asmeniui*.

***Tarnybos pareigų neatlikimo pavyzdys viešajame sektoriuje***

Policijos pareigūnas, gavęs pranešimą apie gresiantį pavojų asmens sveikatai, delsė imtis būtinų priemonių, kad būtų užkardytas nusikaltimas, dėl ko pagalbos besikreipusiam asmeniui buvo padaryta didelė žala – stiprus sveikatos sutrikdymas.

***Tarnybos pareigų neatlikimo pavyzdys privačiame sektoriuje***

Įmonės teisininkas, atsakingas už įmonės interesų atstovavimą teismuose bei visų reikiamų procesinių dokumentų rengimą, atsižvelgdamas į įsiskolinusios bendrovės vadovo neformalų prašymą, laiku neparengė ir nepateikė teismui ieškinio dėl didelės skolos bei palūkanų išieškojimo iš įsiskolinusios bendrovės, dėl ko suėjo ieškinio pateikimo senaties terminai ir įmonė prarado galimybę atgauti skolą.

\_\_\_\_\_\_\_\_\_\_\_\_\_\_\_\_\_\_\_\_

# PRIEDAS NR. 6

## DARBUOTOJŲ TOLERANCIJOS KORUPCIJAI NUSTATYMO ANKETA

1. Ar manote, kad organizacijoje yra paplitusi situacija, kuomet personalui norima papildomai atsilyginti? \*
	1. Taip;
	2. Ne
	3. Negaliu atsakyti (nežinau).
2. Ar yra buvę situacijų, kuomet Jums buvo siūlomas kyšis? \*\*
	1. Taip;
	2. Ne.
3. *Jei atsakymas yra* ***taip****:*
4. Ar pranešėte vadovybei (ar teisėsaugos institucijoms) apie Jums siūlomą kyšį?
	1. Taip;
	2. Ne.
5. *Jei atsakymas* ***ne:***
6. Ar praneštumėte vadovybei (ar teisėsaugos institucijoms) apie korupcijos atvejus?
	1. Taip;
	2. Ne;
	3. Negaliu atsakyti (nežinau)

\* 1 klausimas gali būti skirtas ne tik darbuotojams, bet ir verslo partneriams, klientams ir jis atspindi korupcijos paplitimą tiriamoje organizacijoje.

\*\* 2 klausimas atspindi įstaigos darbuotojų patirtį, kuomet jiems yra bandoma neteisėtai atsilyginti.

Anketoje 3 ir 4 klausimai atspindi darbuotojų toleranciją korupcijai. Sudėjus bendrą respondentų į 3 ir 4 klausimą atsakiusių **„NE“** skaičių ir įvertinę, kiek procentų jis sudaro bendrame apklaustų respondentų skaičiuje, gautume procentinį balą atspindintį toleranciją korupcijai organizacijoje.

*Pavyzdžiui, iš viso gauta 200 užpildytų anketų, jose į 3 klausimą* ***„NE”*** *atsakė 22, į 4 klausimą – 28 darbuotojai. Bendroje sumoje 50 respondentų nepranešdami apie korupciją toleruoja šį reiškinį ir tai sudaro 25 proc. visų apklaustųjų ir tuo pačiu 25 balus 100 balų vertinimo sistemoje, kurioje kuo aukštesnis balas, tuo didesnė yra tolerancija korupcijai*.

\_\_\_\_\_\_\_\_\_\_\_\_\_\_\_\_\_

1. Verslo subjektais laikytinos ir valstybės bei savivaldybės įmonės, akcinės bendrovės. [↑](#footnote-ref-1)
2. Prieiga per internetą: <https://www.e-tar.lt/portal/lt/legalAct/13fd20601e6e11e586708c6593c243ce/gCsWGgZdEt> [↑](#footnote-ref-2)
3. Jungtinių Tautų Pramonės plėtros organizacijos ir Jungtinių Tautų Narkotikų ir nusikalstamumo prevencijos biuro parengtos *Korupcijos prevencijos priemonės mažų ir vidutinių įmonių plėtrai*. Prieiga per Internetą:

<https://www.unodc.org/documents/corruption/Publications/2012/Corruption_prevention_to_foster_small_and_medium_size_enterprise_development_Vol_2.pdf> [↑](#footnote-ref-3)
4. 2011 m. birželio 6 d. Europos Komisijos komunikatas Europos Parlamentui, Tarybai ir Europos ekonomikos ir socialinių reikalų komitetui dėl kovos su korupcija ES (COM(2011) 308 final). Prieiga per Internetą:

<http://register.consilium.europa.eu/doc/srv?l=LT&f=ST%2011237%202011%20INIT> [↑](#footnote-ref-4)
5. <http://www.transparency.no/wp-content/uploads/sites/10/TI_beskyttdinvirksomhet_eng_web.pdf>; [↑](#footnote-ref-5)
6. <http://www.oecd.org/corruption/anti-corruption-ethics-and-compliance-handbook-for-business.htm>; [↑](#footnote-ref-6)
7. <https://www.oecd.org/daf/anti-bribery/44884389.pdf> [↑](#footnote-ref-7)
8. <http://www.oecd-ilibrary.org/docserver/download/2615021e.pdf?expires=1464293837&id=id&accname=guest&checksum=DF1E08DF261420BEE60A60276798FD8C> [↑](#footnote-ref-8)
9. <http://www.oecd.org/daf/ca/soemarket.htm>;

<http://www.oecd-ilibrary.org/governance/oecd-guidelines-on-corporate-governance-of-state-owned-enterprises-2015_9789264244160-en> [↑](#footnote-ref-9)
10. Prieiga per internetą: http://www.transparency.lt/apie-mus/ [↑](#footnote-ref-10)
11. Prieiga per internetą: http://asociacijalava.lt/ [↑](#footnote-ref-11)
12. Prieiga per internetą: http://www.investorsforum.lt/lt/ [↑](#footnote-ref-12)
13. Nacionalinio saugumo strategijos, patvirtintos Lietuvos Respublikos Seimo 2002 m. gegužės 28 d. nutarimu Nr. IX-907, 12.2. papunktis. Prieiga per Internetą: <https://www.e-tar.lt/portal/lt/legalAct/TAR.2627131DA3D2/TAIS_429234> [↑](#footnote-ref-13)
14. Europos Komisijos *„ES kovos su korupcija ataskaita“, 2014*. Prieiga per Internetą: <http://ec.europa.eu/dgs/home-affairs/e-library/documents/policies/organized-crime-and-human-trafficking/corruption/docs/acr_2014_lt.pdf> [↑](#footnote-ref-14)
15. Su STT veikla ir jos rezultatais galima susipažinti Interneto svetainėje: <http://www.stt.lt/lt/menu/stt-veikla/#turinys> [↑](#footnote-ref-15)
16. Lietuvos Respublikos Seimo 2015 m. kovo 10 d. nutarimu Nr. XII-1537 patvirtinta Lietuvos Respublikos nacionalinės kovos su korupcija 2015–2025 metų programa. Prieiga per Internetą:

<https://www.e-tar.lt/portal/lt/legalAct/25c529d0cbcd11e4aaa0e90fce879681> [↑](#footnote-ref-16)
17. Lietuvos Respublikos Vyriausybės 2015 m. birželio 17 d. nutarimas Nr. 648 *dėl Lietuvos Respublikos nacionalinės kovos su korupcija 2015–2025 metų programos įgyvendinimo 2015–2019 metų tarpinstitucinio veiklos plano patvirtinimo*. Prieiga per Internetą: <https://www.e-tar.lt/portal/lt/legalAct/13fd20601e6e11e586708c6593c243ce/gCsWGgZdEt> [↑](#footnote-ref-17)
18. Planą galima rasti EBPO Interneto svetainėje:

<http://www.oecd.org/officialdocuments/publicdisplaydocumentpdf/?cote=C%282015%2992/FINAL&docLanguage=En> [↑](#footnote-ref-18)
19. Lietuvos Respublikos darbo kodekso 99 straipsnio 4 dalis. Prieiga per Internetą:

<https://www.e-tar.lt/portal/lt/legalAct/TAR.31185A622C9F/encPGlOTEP> [↑](#footnote-ref-19)
20. Lietuvos Aukščiausiojo Teismo 2005 m. gegužės 30 d. nutartis, priimta byloje Nr. 3K-3-314/2005. [↑](#footnote-ref-20)
21. Žiūrėti Vadovo priedą Nr. 1. *Sutarties įgyvendinimo skaidrumo deklaracijos* [↑](#footnote-ref-21)
22. [http://www.europarl.europa.eu/meetdocs/2009\_2014/documents/com/com\_com(2011)0308\_/com\_com(2011)0308\_lt.pdf](http://www.europarl.europa.eu/meetdocs/2009_2014/documents/com/com_com%282011%290308_/com_com%282011%290308_lt.pdf) [↑](#footnote-ref-22)
23. *Korupcija privačiame sektoriuje: normatyvinė samprata ir paplitimas tam tikrose srityse,* P. Ragauskas, E. Kavoliūnaitė-Ragauskienė, E. A. Vitkutė, Vilnius, Justitia, 2014. Prieiga per Internetą: <http://www.teise.org/data/Korupcija_priv_sektoriuje.pdf> [↑](#footnote-ref-23)
24. Lietuvos Respublikos viešojo administravimo įstatymo 2 straipsnio 1 dalis. [↑](#footnote-ref-24)
25. **Administracinė paslauga** – viešojo administravimo subjekto veiksmai, apimantys leidimų, licencijų ar dokumentų, kuriais patvirtinamas tam tikras juridinis faktas, išdavimą, asmenų deklaracijų priėmimą ir tvarkymą, asmenų konsultavimą viešojo administravimo subjekto kompetencijos klausimais, įstatymų nustatytos viešojo administravimo subjekto informacijos teikimą asmenims, administracinės procedūros vykdymą. [↑](#footnote-ref-25)
26. **Viešoji paslauga** *–* valstybės ar savivaldybių kontroliuojamų juridiniųasmenų veikla teikiant asmenims socialines, švietimo, mokslo, kultūros, sporto ir kitas įstatymų numatytaspaslaugas. Įstatymų nustatytaisatvejais ir tvarka viešąsias paslaugas gali teikti ir kiti asmenys. [↑](#footnote-ref-26)
27. **Vidaus administravimas** – veikla, kuria užtikrinamas viešojo administravimo subjektosavarankiškas funkcionavimas (struktūros tvarkymas, dokumentų, personalo, turimų materialinių ir finansinių išteklių valdymas), kad jis galėtų atlikti viešąjį administravimą. [↑](#footnote-ref-27)
28. *Korupcija privačiame sektoriuje: normatyvinė samprata ir paplitimas tam tikrose srityse*, P. Ragauskas, E. Kavoliūnaitė-Ragauskienė, E. A. Vitkutė, Vilnius, Justitia, 2014. Prieiga per Internetą: <http://www.teise.org/data/Korupcija_priv_sektoriuje.pdf> [↑](#footnote-ref-28)
29. Konvencijos tekstą lietuvių kalba galima rasti Interneto svetainėje: <http://www.stt.lt/files/103_doc_file_1_094520.pdf> [↑](#footnote-ref-29)
30. Informaciją apie sociologinius tyrimus savo tinklapyje apibendrina ir skelbia STT: http://www.stt.lt/lt/menu/tyrimai-ir-analizes/ [↑](#footnote-ref-30)
31. Plačiau su tyrimo rezultatais galima susipažinti Interneto svetainėje: <https://www.transparency.org/cpi2015> [↑](#footnote-ref-31)
32. 2001 m. įsteigtos asociacijos tikslas – padėti įmonėms, visų pirma didelėms tarptautinėms korporacijoms laikytis antikorupcinių standartų (1977 m. JAV Korumpuotos veiklos užsienyje įstatymo (angl. *Foreign Corrupt Practices Act*) ir EBPO konvencijos dėl kovos su papirkinėjimu tarptautiniuose verslo sandoriuose) ir priversti jų laikytis savo komercinius tarpininkus. [↑](#footnote-ref-32)
33. Tyrimo rezultatus galimas rasti Interneto svetainėje:

<http://ec.europa.eu/COMMFrontOffice/PublicOpinion/index.cfm/Survey/getSurveyDetail/instruments/FLASH/surveyKy/2084> [↑](#footnote-ref-33)
34. Tyrimo rezultatus galimas rasti Interneto svetainėje: <https://www.controlrisks.com/webcasts/studio/2015-GENERAL/corruption-report/corruption-survey-2015.pdf> [↑](#footnote-ref-34)
35. Tyrimo rezultatus galimas rasti Interneto svetainėje:

<http://www.tripwire.com/tripwire/assets/File/ponemon/True_Cost_of_Compliance_Report.pdf> [↑](#footnote-ref-35)
36. Tyrimo rezultatus galimas rasti Interneto svetainėje:

<http://www.transparency.lt/wp-content/uploads/2015/10/korupcijoszemelapis20141.pdf> [↑](#footnote-ref-36)
37. Tyrimo rezultatus galimas rasti Interneto svetainėje: <http://www.investorsforum.lt/lt/publikacijos> [↑](#footnote-ref-37)
38. Tyrimo rezultatus galimas rasti Interneto svetainėje: <http://www.heritage.org/index/country/lithuania> [↑](#footnote-ref-38)
39. Tyrimo rezultatus galimas rasti Interneto svetainėje: <http://www.doingbusiness.org/rankings> [↑](#footnote-ref-39)
40. Interneto svetainė: <http://www.business-anti-corruption.org/> [↑](#footnote-ref-40)
41. Plačiau su tyrimo rezultatais galima susipažinti Interneto svetainėje:

<http://www.investorsforum.lt/files/LIPI%20ICIL/LIPI_2016_Q1_-_LT_-_Final.pdf> [↑](#footnote-ref-41)
42. <https://en.wikipedia.org/wiki/Sichuan_schools_corruption_scandal> [↑](#footnote-ref-42)
43. <http://www.bbc.com/news/world-europe-25120936>,

<http://www.15min.lt/naujiena/aktualu/pasaulis/latvijoje-atidengtas-paminklas-prekybos-centro-griuvesiuose-zuvusioms-aukoms-57-544935> [↑](#footnote-ref-43)
44. <http://www.telegraph.co.uk/finance/newsbysector/industry/11886419/The-Volkswagen-scandal-reveals-the-corruption-of-the-Lefts-regulation-dreamworld.html> [↑](#footnote-ref-44)
45. Prieiga per internetą: <http://www.stt.lt/files/129_doc_file_1_115815.pdf> [↑](#footnote-ref-45)
46. <http://www3.lrs.lt/pls/inter2/dokpaieska.showdoc_l?p_id=289015&p_query=&p_tr2=l?p_id=289015&p_query=&p_tr2>= [↑](#footnote-ref-46)
47. <http://www3.lrs.lt/pls/inter3/dokpaieska.showdoc_l?p_id=161366&p_query=&p_tr2>= [↑](#footnote-ref-47)
48. <http://www3.lrs.lt/pls/inter2/dokpaieska.showdoc_l?p_id=197963&p_query=&p_tr2>= [↑](#footnote-ref-48)
49. <http://www.oecd.org/corruption/oecdantibriberyconvention.htm> (*anglų kalba*)

<http://www.stt.lt/files/103_doc_file_1_094520.pdf> (*lietuvių kalba*) [↑](#footnote-ref-49)
50. Lietuvos Respublikos baudžiamojo kodekso XXXIII skyrius „Nusikaltimai ir baudžiamieji nusižengimai valstybės tarnybai ir viešiesiems interesams“. [↑](#footnote-ref-50)
51. Korupcinio pobūdžio nusikalstamos veikos sąvoka pateikta STT įstatymo 2 straipsnio 3 dalyje: **Korupcinio pobūdžio nusikalstamos veikos**– kyšininkavimas, prekyba poveikiu, papirkimas, kitos nusikalstamos veikos, jeigu jos padarytosviešojo administravimo sektoriuje arba teikiant viešąsias paslaugas siekiant sau ar kitiems asmenims naudos: piktnaudžiavimas tarnybine padėtimi arba įgaliojimų viršijimas, piktnaudžiavimas oficialiais įgaliojimais, dokumentų ar matavimo priemonių suklastojimas, sukčiavimas, turto pasisavinimas ar iššvaistymas, tarnybos paslapties atskleidimas, komercinės paslapties atskleidimas,neteisingų duomenų apie pajamas, pelną ar turtą pateikimas, nusikalstamu būdu įgytų pinigų ar turto legalizavimas, kišimasis į valstybės tarnautojo ar viešojo administravimo funkcijas atliekančio asmens veiklą ar kitos nusikalstamos veikos,kai tokių veikų padarymu siekiama ar reikalaujama kyšio, papirkimo arba nuslėpti ar užmaskuoti kyšininkavimą ar papirkimą//

 https://www.e-tar.lt/portal/lt/legalAct/TAR.9C9FA25983BC/StiOBRAAYr [↑](#footnote-ref-51)
52. Prieiga per internetą: <https://www.justice.gov/criminal-fraud/foreign-corrupt-practices-act> [↑](#footnote-ref-52)
53. Prieiga per internetą: <http://www.legislation.gov.uk/ukpga/2010/23/contents> [↑](#footnote-ref-53)
54. <https://www.justice.gov.uk/downloads/legislation/bribery-act-2010-guidance.pdf> [↑](#footnote-ref-54)
55. Nusikalstamos veikos latentiškumas nulemia tai, kad užregistruojama tik nežymi dalis visų kyšininkavimo atvejų. [↑](#footnote-ref-55)
56. Diskrecija – teisė veikti, elgtis, priimti sprendimu savo nuožiūra. [↑](#footnote-ref-56)
57. Čia tikslinga pažymėti, kad pagal Valstybės tarnybos įstatymo 31 straipsnio 1 dalies 3 punktą asmuo negali būti laikomas nepriekaištingos reputacijos ir eiti valstybės tarnautojo pareigas, jeigu jis įstatymų nustatyta tvarka pripažintas kaltu dėl **baudžiamojo nusižengimo valstybės tarnybai ir viešiesiems interesams** ar korupcinio pobūdžio baudžiamojo nusižengimo padarymo ir nuo apkaltinamojo nuosprendžio įsiteisėjimo dienos nepraėjo **treji metai**. [↑](#footnote-ref-57)
58. **Asmenys, dirbantys valstybinėje tarnyboje**, – valstybės politikai, valstybės pareigūnai, valstybės tarnautojai, teisėjai, žvalgybos pareigūnai, profesinės karo tarnybos karininkai, asmenys, dirbantys valstybės ir savivaldybių įmonėse, biudžetinėse įstaigose ir turintys administravimo įgaliojimus, asmenys, dirbantys viešosiose įstaigose ir asociacijose, kurios gauna lėšų iš Lietuvos valstybės ar savivaldybių biudžetų ir fondų, ir turintys administravimo įgaliojimus, Lietuvos Banko darbuotojai, turintys viešojo administravimo įgaliojimus (atliekantys finansų rinkos priežiūros, vartotojų ir finansų rinkos dalyvių ginčų nagrinėjimo ne teisme funkcijas ir kitas viešojo administravimo funkcijas), akcinių bendrovių ir uždarųjų akcinių bendrovių, kurių akcijos, suteikiančios daugiau kaip 1/2 balsų visuotiniame akcininkų susirinkime, nuosavybės teise priklauso valstybei ar savivaldybei, vadovai ir vadovų pavaduotojai, taip pat kiti asmenys, turintys viešojo administravimo įgaliojimus. [↑](#footnote-ref-58)
59. **Interesų konfliktas**– situacija, kai valstybinėje tarnyboje dirbantis asmuo, atlikdamas pareigas ar vykdydamas pavedimą, privalo priimti sprendimą ar dalyvauti jį priimant, ar įvykdyti pavedimą, kurie susiję ir su jo privačiais interesais. [↑](#footnote-ref-59)
60. Šios pareigybė tai:

1) valstybinėje tarnyboje dirbantys asmenys, taip pat asmenys, pretenduojantys į pareigas valstybinėje tarnyboje;

2) politinių partijų pirmininkai ir jų pavaduotojai;

3) valstybės politikų visuomeniniai konsultantai, padėjėjai, patarėjai;

4) ministerijų kolegijų nariai;

5) Privalomojo sveikatos draudimo tarybos nariai,

6) gydytojai, odontologai ir farmacijos specialistai, dirbantys biudžetinėse ir viešosiose įstaigose, kurių savininkė yra valstybė ar savivaldybė, valstybės ir savivaldybių įmonėse bei įmonėse, kurių akcijos, suteikiančios daugiau kaip 1/2 balsų visuotiniame akcininkų susirinkime, nuosavybės teise priklauso valstybei ar savivaldybei, turinčiose asmens sveikatos priežiūros ar vaistinės veiklos licenciją;

7) kandidatai į Seimo narius, Respublikos Prezidentus, Europos Parlamento narius, savivaldybių tarybų narius. [↑](#footnote-ref-60)
61. Užsienyje esančių lietuvių bendruomenių, kitų lietuviškų įstaigų ar organizacijų, kurios gali būti paramos gavėjai pagal Lietuvos Respublikos labdaros ir paramos įstatymą, sąrašas, patvirtintas Lietuvos Respublikos užsienio reikalų ministro 2011 m. gruodžio 30 d. įsakymu Nr. V-265,

Prieiga per Internetą: <https://e-tar.lt/acc/legalAct.html?documentId=d8d141d02cdb11e4a83cb4f588d2ac1a&lang=lt> [↑](#footnote-ref-61)
62. Tai reglamentuoja:Dokumentų, įrodančių, kad paramos teikėjo parama teikiama Europos ekonominės erdvės valstybėse įsteigtų juridinių asmenų ar kitų organizacijų veiklos dokumentuose numatytiems visuomenei naudingiems tikslams, nurodytiems Lietuvos Respublikos labdaros ir paramos įstatymo 3 straipsnio 3 dalyje, pateikimo Valstybinei mokesčių inspekcijai tvarkoje, patvirtintoje Valstybinės mokesčių inspekcijos prie Lietuvos Respublikos finansų ministerijos viršininko 2015 m. balandžio 17 d. įsakymu Nr. VA-28,

Prieiga per Internetą: (<https://www.e-tar.lt/acc/legalAct.html?documentId=704b35f0e50211e4a4809231b4b55019&lang=lt> [↑](#footnote-ref-62)
63. Lietuvos Respublikos pelno mokesčio įstatymas, Prieiga per Internetą:

<https://www.e-tar.lt/portal/lt/legalAct/TAR.A5ACBDA529A9/EbTWNMsSQq> [↑](#footnote-ref-63)
64. Žiūrėti 59 išnašą. [↑](#footnote-ref-64)
65. **Asmeninis suinteresuotumas**– moralinė skola, moralinis įsipareigojimas, turtinė ar neturtinė nauda arba kitas panašaus pobūdžio interesas. [↑](#footnote-ref-65)
66. Pagal Viešųjų ir privačių interesų derinimo valstybinėje tarnyboje įstatymo 10 straipsnį didžiosios daugumos deklaruojančiųjų **deklaracijų duomenys yra vieši** ir skelbiami Vyriausiosios tarnybinės etikos komisijos interneto svetainėje <http://www.vtek.lt/index.php/deklaravimas>. [↑](#footnote-ref-66)
67. Asmuo laikomas šiurkščiai pažeidusiu įstatymo nuostatas, jeigu:

- asmeniui iš anksto buvo pateiktos išankstinės rašytinės rekomendacijos, nuo kokių sprendimų rengimo, svarstymo ar priėmimo jis privalo nusišalinti;

- pažeidimas padarytas pakartotinai per 1 metus nuo tos dienos, kurią asmuo buvo pripažintas pažeidęs įstatymą. [↑](#footnote-ref-67)
68. Plačiau apie dovanas 5.6 papunktyje. [↑](#footnote-ref-68)
69. **Trumpai apie nulinę toleranciją**:

Sąvoka **"nulinė tolerancija"** buvo sukurta JAV apie 1980-uosius metus, kai mokyklose pradėjo vis labiau plisti narkotikai. Tuo metu JAV ėmėsi tvarkos darymo. Taip atsirado mokyklose pavadinimas - nulinės tolerancijos mokyklos disciplina. Toks pavadinimas siuntė žinutę mokyklos bendruomenei, kad tam tikriems pažeidimams nebus jokios tolerancijos. Ar smulkus ar stambus nusižengimas - bausmė neišvengiama, jokių atleidimų. Tai pirmiausia ėjo kalba apie narkotikų panaudojimą// http://www.eosgrupes.lt/lt/psichologija-ir-pedagogika/1/nuline-tolerancija

Nulinės tolerancijos strategija yra paremta sudaužytų langų teorija, kurią 1983 metais sukūrė G. Kelling ir J. Wilson. Pagal sudaužytų langų teoriją, egzistuoja ryšys tarp netvarkos ir nusikaltimų. Ignoruojant smulkius nusižengimus nusistovi įstatymų nebuvimo nuojauta ir ima klestėti sunkesni nusikaltimai, nes juos atliekantys asmenys nemano būsią suimti. **Išdaužtų langų teorijos („Broken-windows“ theory) autoriai pastebėjo:** jeigu pastate yra išdaužtų langų ir jų niekas greitai nepakeičia, ilgainiui prie lango prisidės kiti netvarkos ženklai – piešiniai ant sienų, šiukšlės, vandalizmo žymės, į apleistą pastatą, gali atsikraustyt narkotikų prekeiviai ar benamiai. Taigi net menkiausi nusižengimai turi būti baudžiami taip pat stipriai, kaip ir rimti nusikaltimai//Gintauto Sakalausko paskaita//http://www.google.lt/url?sa=t&rct=j&q=&esrc=s&frm=1&source=web&cd=2&cad=rja&ved=0CC4QFjAB&url=http%3A%2F%2Fweb.vu.lt%2Ftf%2Fg.sakalauskas%2Ffiles%2F2012%2F09%2FKriminologijos-paskaitos-2012-IV-dalis.ppt&ei=lr\_wUuq8M6WBywPmsIGoAQ&usg=AFQjCNFJ6Qz22BLthqc98VO1FWvDcBzkEg [↑](#footnote-ref-69)
70. <http://www.teo.lt/gallery/Dokumentai/Apie%20mus/Etikos_kodeksas.pdf>

<http://www.reklamosbiuras.lt/download.php?file_id=42>

<http://www.delfi.lt/news/ringas/lit/delfi-pristato-savo-etikos-kodeksa.d?id=62344011>

<http://lku.lt/apie-kredito-unija/etikos-kodeksas/>

 <http://www.lvk.lt/lt/tiekeju-etikos-kodeksas-viesuosiuose-pirkimuose>

<http://www.kelprojektas.lt/sites/default/files/Etikos%20kodeksas_1.pdf>

<http://www.le.lt/index.php/apie-mus/veiklos-politikos/992> [↑](#footnote-ref-70)
71. Etikos kodeksu laikytinas dokumentas, kuriame įvirinti esminiai principai ir taisyklės, kurių turi laikytis darbuotojai. [↑](#footnote-ref-71)
72. Elgesio kodeksu laikytinas dokumentas, kuriame įtvirtini darbuotojų veiksmai tam tikrose dažniausiai pasitaikančiose situacijose. Plačiau apie Lietuvoje sukurtus elgesio kodeksus galima paskaityti [↑](#footnote-ref-72)
73. **Skaidrumas.** Vykdant veiklą netoleruoti nesą­žiningų konkuravimo būdų bei neteisėtų veiksmų vykdymo, tokių kaip:

	1. klaidinančios informacijos apie konkurentus ar jų vykdomą veiklą skleidimas;
	2. konkurencijos įstatymo nesilaikymas;
	3. kyšininkavimas, siekiant palankių verslui sąlygų/sprendimų ar konkurentų žlugdymo;
	4. konkurentų veiklos viešas kritikavimas;
	5. finansinių dokumentų klastojimas;
	6. mokesčių slėpimas. [↑](#footnote-ref-73)
74. <http://www.finmin.lt/finmin.lt/failai/vidaus_auditas/2010_rekomend_viespirk/Korupcijos__rizikos__valdymo_vertinimo_klausimynas.doc> [↑](#footnote-ref-74)
75. <http://www.youtube.com/watch?v=2purKpLrTR4>; <http://www.vidqt.com/id/2purKpLrTR4?lang=en> [↑](#footnote-ref-75)
76. **Korupcijos rizikos veiksniai** – sąlygos, įvykiai ir aplinkybės, galinčios sudaryti prielaidas korupcijai. [↑](#footnote-ref-76)
77. **Administracinė paslauga** – viešojo administravimo subjekto veiksmai, apimantys leidimų, licencijų ar dokumentų, kuriais patvirtinamas tam tikras juridinis faktas, išdavimą, asmenų deklaracijų priėmimą ir tvarkymą, asmenų konsultavimą viešojo administravimo subjekto kompetencijos klausimais, įstatymų nustatytos viešojo administravimo subjekto informacijos teikimą asmenims, administracinės procedūros vykdymą. [↑](#footnote-ref-77)
78. Plačiau apie darbuotojų toleranciją korupcijai galima rasti: <http://www.stt.lt/documents/soc_tyrimai/Korupcijos_tolerancija.pdf> [↑](#footnote-ref-78)
79. [http://www.stt.lt/documents/nkkp\_2015-2025/rastas\_TKKK\_del\_rizikos\_veiksniu\_2016-02-08\_(1).docx](http://www.stt.lt/documents/nkkp_2015-2025/rastas_TKKK_del_rizikos_veiksniu_2016-02-08_%281%29.docx)

<http://www.stt.lt/documents/nkkp/4-01-7239.pdf> [↑](#footnote-ref-79)
80. <http://www.stt.lt/documents/soc_tyrimai/Korupcija_privaciame_sektoriuje._LTI.pdf> [↑](#footnote-ref-80)
81. UAB „Lietuvos energija”. Prieiga per internetą: <http://www.elektrostinklopaslaugos.lt/LE_grupes_imones>

AB [TEO LT](http://www.stt.lt/documents/naujienos_2014/TEO_Etikos_kodeksas.pdf). Prieiga per internetą: <http://www.stt.lt/documents/naujienos_2014/TEO_Etikos_kodeksas.pdf>

[Lietuvos reklamos biuras](http://www.reklamosbiuras.lt/download.php?file_id=42). Prieiga per internetą: <http://www.reklamosbiuras.lt/download.php?file_id=42>

[Delfi](http://www.delfi.lt/news/ringas/lit/delfi-pristato-savo-etikos-kodeksa.d?id=62344011). Prieiga per internetą: <http://www.delfi.lt/news/ringas/lit/delfi-pristato-savo-etikos-kodeksa.d?id=62344011>

[Lietuvos kredito unijos](http://lku.lt/apie-kredito-unija/etikos-kodeksas/). Prieiga per internetą: <http://lku.lt/apie-mus/etikos-kodeksas/>

Lietuvos verslo konfederacija. Prieiga per internetą: <http://www.lvk.lt/lt/tiekeju-etikos-kodeksas-viesuosiuose-pirkimuose>.

UAB „Kelprojektas“. Prieiga per internetą: <http://www.stt.lt/documents/naujienos_2014/Kelprojektas_Etikos_kodeksas_1.pdf>

Mykolo Romerio universitetas. Prieiga per internetą: <http://www.mruni.eu/lt/universitetas/apie_mru/dokumentai/etikos_kodeksas/> [↑](#footnote-ref-81)
82. Prieiga per internetą:

<http://www.stt.lt/files/mokmedziaga/CD3/CD3_3/files/_teises_aktai/_lietuvos/Lietuvos%20nacionalines%20kovos%20su%20korupcija%20programos%20perziura/II.%20Elgesio%20kodeksai.pdf> [↑](#footnote-ref-82)
83. Central Anti-Corruption Bureau’s training platform. Prieiga per Internetą: <https://szkolenia-antykorupcyjne.edu.pl/> [↑](#footnote-ref-83)
84. TEO LT, AB tiekėjų etikos kodeksas. Prieiga per Internetą: <https://www.teo.lt/node/10627> [↑](#footnote-ref-84)
85. Galima perkelti paskutiniu priedu. [↑](#footnote-ref-85)
86. Plačiau su tyrimo rezultatais galima susipažinti Interneto svetainėje: <https://www.transparency.org/cpi2015> [↑](#footnote-ref-86)
87. KSI yra vienas žinomiausių kasmet pasaulyje atliekamų korupcijos *suvokimo* tyrimų. Šis indeksas yra svarbus informacijos šaltinis tarptautinėms politinėms institucijoms, verslo ir finansų struktūroms, svarstančioms investuoti ar vystyti naujus verslo projektus kurioje nors valstybėje. [↑](#footnote-ref-87)
88. 2001 m. įsteigtos asociacijos tikslas – padėti įmonėms, visų pirma didelėms tarptautinėms korporacijoms laikytis antikorupcinių standartų (1977 m. JAV Korumpuotos veiklos užsienyje įstatymo (angl. *Foreign Corrupt Practices Act*) ir EBPO konvencijos dėl kovos su papirkinėjimu tarptautiniuose verslo sandoriuose) ir priversti jų laikytis savo komercinius tarpininkus. [↑](#footnote-ref-88)
89. Plačiau apie indeksą galima paskaityti Interneto svetainėje: <http://www.traceinternational.org/trace-matrix/> [↑](#footnote-ref-89)
90. Tyrimo rezultatus galimas rasti Interneto svetainėje:

<http://ec.europa.eu/COMMFrontOffice/PublicOpinion/index.cfm/Survey/getSurveyDetail/instruments/FLASH/surveyKy/2084> [↑](#footnote-ref-90)
91. Nepotizmas – šeimos narių ir giminių protegavimas. [↑](#footnote-ref-91)
92. Kronizmas – draugų protegavimas. [↑](#footnote-ref-92)
93. Tyrimo rezultatus galimas rasti Interneto svetainėje: <https://www.controlrisks.com/webcasts/studio/2015-GENERAL/corruption-report/corruption-survey-2015.pdf> [↑](#footnote-ref-93)
94. Tyrimo rezultatus galimas rasti Interneto svetainėje:

<http://www.tripwire.com/tripwire/assets/File/ponemon/True_Cost_of_Compliance_Report.pdf> [↑](#footnote-ref-94)
95. Tyrimo rezultatus galimas rasti Interneto svetainėje:

<http://www.transparency.lt/wp-content/uploads/2015/10/korupcijoszemelapis20141.pdf> [↑](#footnote-ref-95)
96. Tyrimo rezultatus galimas rasti Interneto svetainėje: <http://www.investorsforum.lt/lt/publikacijos> [↑](#footnote-ref-96)
97. Tyrimo rezultatus galimas rasti Interneto svetainėje: <http://www.heritage.org/index/country/lithuania> [↑](#footnote-ref-97)
98. Tyrimo rezultatus galimas rasti Interneto svetainėje: <http://www.doingbusiness.org/rankings> [↑](#footnote-ref-98)
99. Interneto svetainė: <http://www.business-anti-corruption.org/> [↑](#footnote-ref-99)
100. <http://www3.lrs.lt/pls/inter2/dokpaieska.showdoc_l?p_id=289015&p_query=&p_tr2=l?p_id=289015&p_query=&p_tr2>= [↑](#footnote-ref-100)
101. <http://www3.lrs.lt/pls/inter3/dokpaieska.showdoc_l?p_id=161366&p_query=&p_tr2>= [↑](#footnote-ref-101)
102. <http://www3.lrs.lt/pls/inter2/dokpaieska.showdoc_l?p_id=197963&p_query=&p_tr2>= [↑](#footnote-ref-102)
103. <http://www.oecd.org/corruption/oecdantibriberyconvention.htm> (*anglų kalba*)

<http://www.stt.lt/files/103_doc_file_1_094520.pdf> (*lietuvių kalba*) [↑](#footnote-ref-103)
104. angl. *The Organisation for Economic Co-operation and Development* <http://www.oecd.org/about/> [↑](#footnote-ref-104)
105. <http://www.delfi.lt/verslas/energetika/generaline-prokuratura-tirs-kaltinimus-jav-imonei-davus-kysius-uzsakymams-ignalinos-ae-gauti.d?id=58948963> [↑](#footnote-ref-105)
106. Lietuvos Respublikos baudžiamojo kodekso XXXIII skyrius „Nusikaltimai ir baudžiamieji nusižengimai valstybės tarnybai ir viešiesiems interesams“. [↑](#footnote-ref-106)
107. Juridinis asmuo atsako už fizinio asmens padarytas nusikalstamas veikas tik tuo atveju, jeigu nusikalstamą veiką **juridinio asmens naudai arba interesais** padarė fizinis asmuo, veikęs individualiai ar juridinio asmens vardu, jeigu jis, eidamas vadovaujančias pareigas juridiniame asmenyje, turėjo teisę:

1) atstovauti juridiniam asmeniui arba

2) priimti sprendimus juridinio asmens vardu, arba

3) kontroliuoti juridinio asmens veiklą. [↑](#footnote-ref-107)
108. Emitentas – privati įmonė ar valstybės institucija (Finansų ministerija, Centrinis bankas), leidžianti pinigus ar vertybinius popierius. [↑](#footnote-ref-108)
109. <http://www.reuters.com/article/us-ptc-settlement-corruption-idUSKCN0VP23P> [↑](#footnote-ref-109)
110. <https://www.justice.gov.uk/downloads/legislation/bribery-act-2010-guidance.pdf> [↑](#footnote-ref-110)
111. Nusikalstamos veikos latentiškumas nulemia tai, kad užregistruojama tik nežymi dalis visų kyšininkavimo atvejų. [↑](#footnote-ref-111)
112. Dabartinės lietuvių kalbos žodyne (<http://www.autoinfa.lt/webdic/>) „pažadas“ apibrėžiamas kaip „davimas žodžio ką padaryti“, „pažadėti“, „duoti pažadą“; o „susitarimas“ – kaip „santykių nustatymas“, „suderinimas“. [↑](#footnote-ref-112)
113. Dabartinės lietuvių kalbos žodynas provokavimą apibrėžia kaip „tyčia kelti“, „kurstytis atlikti tam tikrus veiksmus“. [↑](#footnote-ref-113)
114. Konkliudentiniai veiksmai – tai asmens elgesys, iš kurio matyti jo valia sudaryti sandorį. [↑](#footnote-ref-114)
115. Diskrecija – teisė veikti, elgtis, priimti sprendimu savo nuožiūra. [↑](#footnote-ref-115)
116. Žodis siūlyti reiškia ką nors piršti, rekomenduoti. [↑](#footnote-ref-116)
117. Žadėti – manyti ar rengtis ką daryti, ketinti, norėti, pranešti apie būsimą savo veiksmą, sakyti ką duosiant, darysiant ar būsiant, teikti vilties pažadais, leisti tikėti gausiant. [↑](#footnote-ref-117)
118. Duoti – daryti, kad kas gautų, galėtų paimti, įteikti, padaryti taip, kad turėtų. [↑](#footnote-ref-118)
119. Plačiau apie lobistinę veiklą žiūrėti Vadovo 6.2 dalį. [↑](#footnote-ref-119)